text
stringlengths 0
38.1k
|
|---|
العقود و الاتفاقيات في مجال الطاقة و الفسفاط و الملح و كل الدراسات تنشر للعموم على موقع وزارة الصناعة، رجاءا بعد هذا، الي يبخل على بذل مجهود الاطلاع و القراءة، ما يجيش مبعد يقول "شبيهم ما يقولولناش و علاش مخبيين" :
http://data.industrie.gov.tn/
#استهلك619 |
موقع وكالة النهوض بالصناعة، رابط التصريح عن بعد بمشروع صناعي...
بدون تعليق
#استهلك619 |
اقتراح
للتأكيد، فكرة التلويح بأحقية جزء من الثروات الباطنية لمن جعلتهم الصدفة الجغرافية ساكنين هناك، هي غباء و تهريج و خاصة تفتيت للعقد الاجتماعي الي يربط بين التوانسة الكل، و لو كل جهة تدخل تحت القلم هذا، سيليها حرب على تقسيم تلك النسبة بين المعتمديات ثم بين العروش.... مبدئيا الفكرة فيها تمييز غالط و غير مبني على الاستحقاق و إنما على صدفة مكان العيش... هي عملية تهدم فكرة الوحدة الوطنية من أساسها...
لكن من جهة، فما ناس قررت انو الطريق الوحيد هو غلق الطرقات و تعطيل البلاد بحجة انو اذا ما نعملش هكا ما يسمعونيش، على كل احنا في هالمعبوكة من 2011 لتوا، و هذاكا علاه لتوا ما البلاد ما رجعت تخدم...
و مع التأكيد أن أي عملية تعبير تعطل العمل و مصالح الناس هي عملية لا علاقة لها بالسلمية، نلقاو في الجهة الاخرى، فما سياسيين عجزو على إعطاء أي أمل للناس، لوبيات، تعطيل في بعضهم، مافيا (على لسان الشاهد)
الحاصل وقفت الزنقة للهارب، و اقتراحي هو التالي:
تمييز الجهة الي فيها الثروة انجمو نعملوه لما يقابل حاجة ملموسة، و اقتراحي هو :
عوض إعطاء الجهة 20% من مرابيح بيع الثروة (مرابيح و موش مداخيل خاطر المداخيل ما جات إلا بعد مصاريف)، مع ما ينجر عن العملية من تأويل مؤكد على انها تمييز و ضرب لمبدأ وحدة الشعب و الدولة... الأفضل هو تخصيص 25% من الضرائب المباشرة على الشركات الي تستغل في ثروة باطنية في جهة معينة، لدعم ميزانية السلطة الجهوية في تلك الجهة... نعاود لدعم ميزانية السلطة الجهوية لتلك الجهة، لا لجمعية لا صندوق و لا لتنسيقية و لا لحراك، فقط تدعيم ميزانية السلطة الجهوية، و تطبق على هذه الأموال نفس إجراءات التصرف في ميزانية الجماعات المحلية و تخضع لرقابة دائرة الحسابات...
العملية بالطريقة هذي، يمكن أن تقدم حقيقة على أنها مقابل حصول تلك الشركات على مناب في خدمات تلك الجهة لمواطنيها، سواء خدمات إدارية أو أمنية أو صحية أو تعليمية أو تموينية...
#استهلك619 |
مازال باش نزيد :
الاعتصام الي يأدي غلق الطرقات و تعطيل العمل و مصالح الناس، ما هوش حق و خاصة ما عندو حتى علاقة بالسلمية...
التظاهر حق دستوري، شرط تحديد الوقت و المسار
الإضراب حق دستوري، شرط الإعلام المسبق و قطع أجور المضربين
الاعتصام في مكان لا يعطل احدا، حق للناس الكل
غير الصيغ هاذم للتعبير، الباقي اعتداء على الناس و لا سلمية لا عمار بو الزور |
حياة عمري نتعامل مع الصفحة بمنطق مكان عمومي و من حق الناس الكل تقول فيها الي تحب...
لكن...
الي يخمم بمنطق جيهتي و ثروتي و نخدم انا قبل غيري في جيهتي، و يعيش على امل ثروة كاذبة باش تتفرق عليه و هو راقد، ما عادش عندي عليه 1% صبر، في لامان يا خويا، الله لا يقوم فيها الصفحة الي باش يتقال فيها كلام يمس من تونس... |
بالفلاقي : 20% من مداخيل النفط و التشغيل الفوري ل2000 شخص هو رفض لتونس اساسا، هناك تيار غريب يغلط في الناس في تطاوين، و النتيجة ستكون تدمير لتطاوين اساسا، الأغلبية الساحقة في تطاوين هي أغلبية عاقلة و واعية ترفض الإنحراف الحالي في الكامور ( و انا أتحدث هنا عن معرفة دقيقة بالمنطقة) و لكنها اغلبية صامتة أمام تصرفات مجموعة ارتهنت مطالب مشروعة لتحويلها إلى أداة لتخريب البلاد... و أذكروا يا تطاوينية، من يوهمونكم الآن بالدفاع عن الجهة، سيذلونكم و يتحكمون في رقابكم مستقبلا، الأهم انهم يعتمدون على مخزون لا ينتهي من الأكاذيب الشعبوية المقيتة، أذكروا كلامي هذا جبدا، لو أن العقلاء منكم لم يلفظوا من بينهم المتسلقين و أصحاب الاجندات، خسارتكم ستكون فادحة يوم اكتشاف الخدعة... تذكرو كلامي مليح
اللهم إني قد نبهت، اللهم فإشهد...
........ |
صباح النور بلادي
لمحة :
المواطن المتوسط الشهار او الحرفي الي باش يختار بنك يتعامل معاه، ننصحكم بعد ما يختار البنك، بعدها يمشي لفرع صغير من البنك الي اختارو (راني ما قلتش بنك صغير، قلت فرع صغير مهما كان البنك) و يا حبذا يكون فرع جديد... أغلبية التوانسة يجريو للفروع الكبيرة، لكن في الفروع هذيكا، يكونو ديجا فما برشا حرفاء كبار من حيث قيمة أموالهم و خاصة برشا شركات حساباتهم فيها برشا فلوس، الوضعية هذي تخليكم مجرد رقم صغرون بين مئات أو آلاف الحرفاء الكبار، و مستحيل تلقاو الاهتمام الي يلقاووه الحرفاء الكبار أو الحرفاء القدماء جدا... الناس إلي تخدم في الفروع البنكية و رؤساء الفروع، يكون في الغالب عندهم مجموعة أهداف محددهم المقر المركزي، من حيث حجم الودائع و القروض، و هذا يخليهم يهتموا أكثر بالحرفاء الكبار مواطنين و شركات، و الشهار و الحرفي الصغير، ماهو الا رقم صغرون بيه و الا بلا بيه كيف كيف...
لما تمشيو لفرع صغير و حديث نسبيا، و الي هو كيف كيف تلقاه في الغالب عندو أهداف محددهملو المقر المركزي، باش تكونو عبارة على هدية جات لرئيس الفرع، خاطر في الفروع الصغيرة تلقاو الأغلبية شهارة أو حرفيين صغار، يعني كل حريف جديد هو مكسب للفرع يحسن من ارقامو قدام المقر المركزي، و كي تتحسن أرقام الفرع، الي يخدمو فيه أمورهم المهنية تتحسن قدام عروفاتهم في السياج... كل المعطيات هذي تخلي ذهابكم لفرع صغير و جديد، يعني آليا خدمات أفضل ليكم و لهوة أكثر بيكم و بطلباتكم...
نهاركم زين يا توانسة... |
سنتحدث عن قانون المصالحة في نهاية الأسبوع ان شاء الله... و بالمسبق، لن تكون قراءة ذات خلفية من أي نوع، لا "مانيش مسامح" و لا "مسامح" ، فقط القانون و المعنيين بالعفو و اجراءات العفو، و كل واحد يأخذ الموقف الي يساعدو |
السلام عليكم
ترفيع سعر الفائدة الرّئيسي للبنك المركزي... كالعادة، طويل، و الطّول سببه محاولة التّبسيط للنّاس الكلّ، و بإذن الله الي باش يوسّع بالو معانا ما يندمش على تضييع وقتو معانا
اليوم باش نحكيو على القرار متاع البنك المركزي، و الي زاد بيه في حاجة اسمها: taux directeur de la BCT او بالعربي، نسبة الفائدة الرّئيسية للبنك المركزي التّونسي... باش نحاولو مع بعضنا نفركو هالرّمّانة الي كثر عليها الحديث...
نبداو بالسّاس كالعادة، و ما دمنا نحكيو على البنك المركزي، فمعناها الأمر يهمّ البنوك...
البنوك، هي مؤسّسات تجمع في الودائع من عند ناس و شركات، و تعطي قروض لناس و شركات... و البنوك في العالم اجمع، عندها مؤشّرات ماليّة لازمها تحترمها، و من اهمّ هالمؤشّرات، هو توازن الفلوس الي تدخللها و الفلوس الي تخرج منها، و التّوازن هذا تتمّ مراقبته يوميّا و بطريقة صارمة من طرف البنوك المركزية... و بإعتبار البنوك تخدم في سوق، و ما تحكمش في النّاس قدّاش تجبد من حساباتها، كيما ينجّم نهار يجيوها برشا ودائع من عند حرفاءها، و كيف كيف تنجّم تعطي في نهار برشا قروضات، و من غدوا تعطي اقل هي و الطلب عليها... الخلاصة بحكم الوضعيّة هذي، النتيجة هو انّو في آخر كلّ نهار، البنوك تتسلّف و تسلّف بعضها على نهار، الي عندو فايض سيولة يسلّف الي نهارتها ناقص..... و البنوك، كيما تسلّف المواطنين بالانتيريس، فكيف كيف، لمّا تتسلّف من بعضها، تتسلّف من بعضها بالأنتيريس... بااااهي، و اذا نهار بانكا ما لقاتش بانكة أخرى تسلّفها؟؟ وقتها تمشي للبنك المركزي يسلّفها على نهار، لكن يسلّفها بأنتيريس أغلى شويّة من الانتيريس الي كانت باش تدفعو لو تسلفت من بنك...
هذي فكرة مبسّطة على تعامل البنوك في بعضهم و تعامل البنك المركزي معاهم... نتعدّاو توّا لزوز مفاهيم هامّة، جايّة من الي فسّرناه لفوق:
أوّلا، نسبة الفائدة الرّئيسية للبنك المركزي أو (taux directeur de la BCT)، هي النسبة الي تمثّل قاعدة احتساب الانتيريس الي ياخذو البنك المركزي من البنوك لمّا يسلّفهم فلوس على نهار او على جمعة...
ثانيا، نسبة الفائدة الي اتطبّقها البنوك على بعضها لمّا يسلّفو بعضهم على نهار، تتسمّى نسبة فائدة السّوق النّقديّة او (taux du marché monétaire و المتعارف عليه بـ TMM) ...
و الزّوز نسب هاذم، مرتبطين ببعضهم باااارشة، يعني لمّا نسبة الفائدة الرّئيسية للبنك المركزي تطلع او تهبط، مباشرة يكون الأثر بنفس الإتّجاه على نسبة فائدة السّوق النّقديّة المتعارفة عليها بـ TMM...
الخلاصة من هذا الكلّ، هو انّو البنك المركزي، لمّا طلّع في نسبة الفائدة الرّئيسيّة بـ 0.5 باش ولّات 4.75% بعد ما كانت 4.25%، النّتيجة باش تكون ارتفاع تقريبا بنفس الدّرجة في الـ TMM...
يقول القايل، و المواطن فين من هذا الكل؟ ساهل برشا، أغلب الناس أو الشّركات الي يمشيو ياخذو كريديات من عند البنوك، كي يسألو عالtaux d’interet ، يجاوبوهم ديما TMM+2 و الا TMM+3 و الا غيرو... المفيد، انّو نسبة الانتريس الي يدفعها المواطن أو الشّركة للبنوك كي يأخذو قرض، تكون ديما مربوطة بالـ TMM الّي فسّرناه... اذا نربطو الكلام هذا، بقرار البنك المركزي التّرفيع في نسبة الفائدة الرّئيسيّة، و الي بدورها تأدّي الى ارتفاع الTMM، نفهمو من هذا الكلّ انّو الانتيريس الي يدفعوه الشّركات و المواطنين على القروض باش يرتفع زادا...
نجيو توّا للمفيد... علاش البنك المركزي خذا القرار هذا؟ او على الأقل، شنوّا يأمل البنك المركزي لمّا خذا قرار كيما هذا؟
أوّلا، لازمنا نعرفو انّو هذا موش القرار الوحيد الي خذاه البنك المركزي، البنك المركزي شاف 3 مشاكل نقديّة حاليّا في البلاد:
المشكلة الاولى الي شافها البنك المركزي، هي التّراجع في سعر الدّينار مقابل العملات الأجنبيّة في الجمعة الّي فاتت...
و هوني البنك المركزي، تدخّل في سوق الصّرف بين البنوك، و البارح مثلا، باع قرابة 100 مليون دولار للبنوك، يعني ضخّ دوفيز اضافي في سوق الصّرف بين البنوك، و الدّوفيز كيما حكينا نهار 19 افريل، ماهو الّا سلعة كي غيرها، لمّا تكثر في السّوق، سومها بالدّينار يطيح، و بالفعل، البارح و اليوم، الدّينار تحسّن قدّام الدّوفيز و بدا يدز في صدرو J... البنك المركزي ما اكتفاش بالشّي هذا... زاد في بلاغو اليوم، اعلن بوضوح شديد انّو ما عندو حتّى نيّة لا في ترك الدّينار ينهار، و لا في تعويم الدّينار، و لا أي حاجة من الّي النّاس شانعة عليها... أخيرا، البنك المركزي، لمّا زاد في نسبة الفائدة الرّئيسية، زاد أيضا في نسبة الفائدة متاع ادّخار المواطنين، الّي بعد ما كانت 3.5%، صبحت من غدوا 4%... يعني الي عندو حساب ادّخار بالدّينار، كان يدخّلّو في 3.5% اصبح يدخّلّو في 4%...و كيما بيّنّا لفوق أنّو تغيير نسبة الفائدة الرّئيسية للبنك المركزي تأدّي لارتفاع نسبة الفائدة على القروض، لازمكم تعرفو انّو يؤدّي زادا لارتفاع مردوديّة استثمارات ماليّة اخرى (نحكيو عليها مرّة اخرى هذي، خاطر اذا باش نفسّرها هوني باش يوصل المقال لعشرة صفحات)... المفيد، ارتفاع الفوائد على الإدّخار بالدّينار و على الإستثمارات الماليّة بالدّينار الى اكثر من 4% سنويّا، مقابل نسب مماثلة تتراوح بين 0.5% و 1% بالنّسبة للأورو، معناه انّو الي عندو دوفيز و ينقلهم دينارات يجيبولو اكثر، و هذا دفع للنّاس و الشّركات باش يبيعو دوفيز، و لما يكثر عرض الدّوفيز، سومو يطيح و الدّينار يطلع
المشكلة الثّانية الي شافها البنك المركزي، هي التضخّم او ارتفاع الاسعار...
لمّا يرتفع الانتيريس على القروض كيما فسّرنا لفوق، اقساط السّداد تكبر، والقروض بجميع انواعها وخاصّة قروض الاستهلاك تصبح غالية، والمواطنين يضطروا لتنقيص الاستهلاك، ولمّا ينقص الاستهلاك، ينقص الطلب على السّلع، و لمّا ينقص الطّلب على السّلع، اسعارها اتطيح و ينقص التضخّم... يعني البنك المركزي، شاف انّو عندنا سنين و احنا نزيدو في الاجور مع ما يعنيه الامر من اموال اكثر تدور في السّوق، و الاسعار من الجهة الاخرى في الطّالع، خاطر الفلوس كثرت و الانتاج متاع السلعة الي نستهلكوها بارك ما زادش، و النّتيجة كانت ارتفاع الاسعار... لذا البنك المركزي يحاول يضغط على الاسعار عبر الرّفع من نسبة الفائدة على القروض... البنك المركزي معمّل هوني خاصّة على عدم تأثّر قروض الاستثمار بارتفاع نسبة الفائدة، على الاقل لمّا الارتفاع يكون بـ 0.5 فقط...
المشكلة الثالثة الي شافها البنك المركزي، هي نقص السيولة لدى البنوك...
المشكلة هذي، نتيجتها الاولى هي عدم قدرة البنوك على تمويل الاقتصاد بالقروض، و حلها الافضل هو عودة الاموال الي تسركل لبرّا الى القطاع البنكي، هذاكا علاه، البنك المركزي، رفّع في نسبة الفائدة على ادّخار المواطنين من 3.5% الى 4%، و الهدف هو التشجيع على الادّخار، و الادّخار يحلّ مشكلة سيولة البنوك، باش ترجع تموّل الاقتصاد و الدّولة..
زوز ملاحظات اخيرة:
· اوّلا ارتفاع الانتيريس على القروض، راهو ما هوش باش يأدّي لارتفاع مرعب على اقساط خلاص القروض للمواطنين، يعني حكاية لا تستحقّ التّهويل الشّعبوي خاصّة بالنّسبة للقروض الي على اقل من 7 سنين، و القروض الي اكثر من 15 سنة راهي ما تتأثّرش بالعمليّة هذي خاطرها تتعطى بنسب فائدة قارّة غير مرتبطة بالـ TMM... يعني العمليّة ما تتحسّش على مستوى الفرد، و انما يكون عندها اثر على المؤشرات الوطنيّة الي تتحسب بمجموع تصرّفات الشّعب كامل
· ثانيا، و هذا الأهمّ، إجراءات البنك المركزي الي فسّرناها، ينجّم يجي ميات خبير اقتصادي و يشكّك في نجاعتها، و يعطي اثر معاكس للهدف منها، موش على خاطر الإجراءات هذي غالطة، لا لا... الإجراءات هذي معقولة جدّا في ظروفنا اليوم و تنجّم تحقّق الهدف منها تماما... لكن كيما قلتلكم، أي خبير اقتصادي ينجّم يجي يشكّك في نجاعتها، و يعطي اثر معاكس للهدف منها، بكلّ بساطة لأنّو علم الاقتصاد ليس علما صحيحا، خاطرو يهتم بتصرّفات البشر، و البشر ماهماش ماكينات، تنجّم تتوقّع تصرّفاتهم، لكن زادا ينجم توقعاتك تطلع غالطة... الاجراء الاقتصادي الواحد ينجم يأثّر على 3 او أربعة مؤشرات فرد وقت، و اذا تمس منّا باش تحسّن، تنجّم من الجيهة الأخرى تفسّد، لذا العمليّة هي عمليّة مراقبة يوميّة للمؤشّرات، و محاولة إيجاد الطّبخة الي تحافظ على التوازنات الكلّ و تدز في الاتجاه الصحيح، و النّاس الي عندها السياسة النّقدية (قيمة الانتيريس و قيمة التضخّم و كمّية النقد الي يدور في البلاد) هوما خبراء البنك المركزي، هوما خبراء اقتصاد، قدّامهم الأرقام الكلّ و هوما الي يأخذو القرارات، و شخصيّا لمن تكرّم و اهتمّ برأيي، انا اثق فيهم، اكثر من ثقتي في الخبراء متاع التلافز و الأحزاب ...
#استهلك619
تصبحو على خير يا توانسة |
مقر التجمع المنحل سابقا، يقع إعطاءه لوزارة أملاك الدولة و الشؤون العقارية...
بعيدا عن العنتريات و الشعارات؛ المبدأ في التصرف هو البحث عن أفضل الطرق للرفع من المداخيل القادمة و تقييد المصاريف القادمة...
احنا كشعب تونسي نملكو عمارة كبيرة في أهم شارع مالي في الجمهورية التونسية، عمارة كبيرة لدرجة انو مجرد صيانتها، يكلف أموال طائلة سنويا، عمارة المفروض بحكم مكانها، أنها تكون مصدر دخول أموال يغطي تكاليفها (لاحظوا مثلا، قلة المحلات السكنية في الأماكن المعروفة بحيوية النشاط التجاري، مهبول الي يكري فيها باش يسكن، خاطر كراء نار، و ما ينجموه إلا المحلات التجارية الي تدخل فلوس تغطي تكاليف المحل، و الي عندو محل غادي، غالبا يكريه و يمشي يسكن في بقعة سكنية)
... الأهم أنها موش عمارة كانت تضم رمز من رموز الدولة التونسية، و لا عمارة عندها تاريخ طويل...
احنا كشعب نتسلفو كل عام باش نعيشو، الفرنك الزايد الي نصرفوه تنمية ينفعنا، نمشيو بحجج غريبة، نحطو وزارة في مقر في أكبر عمارة في قلب المنطقة المالية متاع تونس، و العمارة الي لو بعناها و تخلصنا منها راهي أصبحت مركز إنتاج و مدخول، و مصدر ضرائب على العقارات المبنية، و مصدر ضرائب على الشركات... نخليوها عند وزارة أملاك الدولة، نخسرو الأموال الي كانت تنجم تدخل لميزانية تونس من بيعها، و الأهم باش نخسرو سنويا أموال كبيرة في صيانتها، و لن تكون أموال الصيانة كافية مثل ما يصير في كل المباني الحكومية... النتيجة باش تكون مصاريف صيانة كبيرة و غير كافية، عمارة تفقد قيمتها تدريجيا، غياب أموال جديدة من مدخول الضرائب على العقارات المبنية...
سبحان الله الناس كيفاش تفكر |
صباح الضحك 😂😂😂😂😂
هذا ضمار تونسي محبوب
و هذا ما يمنعش انو بعيدا عن الفذلكة، #استهلك619 هي اروع حركة دفاع مواطني ينجم يقوم بيها أي تونسي اليوم...
ديما غدوا خير يا توانسة، نهاركم أسعد الأيام
« C’est un martyr de la République ! » Selon Mahmoud Kefta, frère de Mohsen récemment décédé des suites d’un régime « 100% tunisien » qu’il a décidé de suivre pour soutenir une économie tunisienne aux abois après la dégringolade du cours du Dinar.
Tout a commencé avec le lancement de la campagne « #619 Achetez Tunisien ! » sur Facebook qui visait à inciter les tunisiens à consommer des produits issus de l’industrie locale au détriment de ceux importés. Mohsen, grand patriote devant l’éternel et connu pour l’utilisation du drapeau tunisien en photo de profil, n’en attend pas plus pour changer ses habitudes alimentaires et délaisser les marques étrangères de chips, fromages ou autres biscuits pour les substituer par des mets du cru. En une demi-journée, notre héros fait le tour des gargotes et des supermarchés pour savourer le lablebi et les aqod et faire des emplettes de fromages, cornes de gazelles et tous les produits typiques du pays de Kawther Bardi.
Au deuxième jour de régime, Mohsen est fier malgré les deux attaques cardiaques qu’il a subi la veille et les 12 g de cholestérol dans le sang qui ne le dissuadent pas de prendre un plat tunisien au petit-déjeuner ; c’était peut-être un signe, mais ce plat national mythique sera son dernier, la combinaison des œufs, de l’huile de moteur et de thon gras aura eu raison de son cœur avant le coucher du soleil.
« C’est peut-être ce dont rêvait mon frère : mourir sur le champ de bataille, un morceau de pain dans la main gauche et une Boga Cidre dans l’autre. Il est mort avec panache ! » Conclut Mahmoud effondré.
من موقع lerpress.com
#استهلك619 |
نشوف في برشا تقديرات لسعر الدينار قاعدة تدور على فايسبوك، الي جايب ما نعرفش منين و مواقع إنترنات تتقيء علينا بالسعر الي يساعدها :
هذا الرابط الوحيد الي يعطي المعدل اليومي، و نعاود، المعدل، لسعر الدوفيز حسب أسعار ال23 بنك تونسي... أي موقع آخر هو تفاهة.. المعدل هذا كيما قلنا يهم أسعار 23 بنك سواء في عمليات الصرف أو عمليات التحويل داخل الحسابات... المعدل هذا إذا تمشيو للفروع البنكية تلقاو تقريبا، السعر هذا مع أو إلا 0,050 تقريبا، و نأكد : مع، أو، إلا...
و الي يحب يبدل و يعرف سعر معين بالضبط، ما عليه إلا يدخل لموقع بنك من البنوك التووووووونسية، باش يعرف سعر الصرف في تونس متاع البنك هذاكا..
اليوم معدل تداول سعر الاورو بين البنوك هو 2,6039...
#استهلك619 |
السلام عليكم، قصة قصيرة حقيقية من الولايات المتحدة الأمريكية :
(ألان غريسبان) كان في الفترة بين 1987 و 2006، رئيس مؤسسة الاحتياطي الفدرالي الأمريكية، مقابل البنك المركزي عندنا،... السيد كانو يعيطولو Master of obfuscation (ترجمتها تقريبا هي "أمير الظلام" يعني الضوء لا، و كانت عندو جملة مشهورة: اذا فهمتني، فمعناها اني ما عرفتش نحكي معاك😂) .... بالطبيعة، السيد بحكم موقعو، كان محل تتبع و مراقبة كل حركاتو و سكناتو من طرف الصحفيين الاقتصاديين... (غريسبان) كان معروف انو كل صباح يخرج من دارو، يمشي على ساقيه لكافيتيريا يشرب فيها قهوتو... نهار صحافي اقتصادي قابلو الصباح، و قالو بكل أدب : "صباح الخير سي (غريسبان)، شنية أحوالك اليوم؟"... السيد غزرلو و جاوبو : "صباح الخير، نخاف انو بحكم مسؤولياتي، و بحكم مهنتك، ما انجمش نجاوب على سؤالك متاع شنية احوالي اليوم".... انتهت القصة، انتهى الدرس |
مدير إدارة الشرق الأوسط وآسيا الوسطى بصندوق النقد الدولي، جهاد أزعور،" ليس هناك حاجة، اليوم، الى تعديل مفاجئ لقيمة الدينار"... الكلام هذا قالوا اليوم لعشية في إجابة لسؤال من وكالة تونس إفريقيا للأنباء. ..
قلتلكم انو خبراء البنك المركزي أقنعوا بعثة صندوق النقد الدولي انو لا يجب ترك الدينار يتدحرج، و اقتنعوووووا... لذا كلام السيدة الوزيرة هو خطأ اتصالي رهيب، و هو السبب الوحيد لتدحرج قيمة الدينار من نهار 18 أفريل لليوم... في اقتصاد السوق، كلمة المسؤول المالي عندها أثر كبير على تصرف المتعاملين في الاقتصاد، و كلام السيدة الوزيرة أدى لحالة هلع في السوق، و طلب كبير على الدوفيز في الايام الي فاتو، خوفا من تحقق كلام السيدة الوزيرة حول انخفاض سعر الدينار مقابل الأورو و إمكانية وصول (1 أورو = 3 دينارات) في الأيام القادمة، و الدوفيز هو سلعة كيما باقي السلع، لما يكثر عليها الطلب، يطلع سومها...
علاش قلت أنو كلام السيدة الوزيرة هو السبب؟
لأن الأرقام عنيدة : بين 2 جانفي و 17 افريل، الدينار فقد 2% من قيمتو قدام الاورو، يعني في 77 يوم تقريبا ما طاح إلا ب 2%... بعد تصريح السيدة الوزيرة، و في الأربعة أيام الي بين نهار 17 أفريل و 21 افريل، الدينار فقد أكثر من... 4% من قيمتو 😟... المأساة، انو العملية جات من الحيط، ما تبدل شي في سياسة البنك المركزي، ما صارش حدث عظيم يأثر في الاقتصاد و الا في الأسواق المالية، لا، مجرد خطأ اتصالي عواقبو مأساوية... ربي يهدي...
#استهلك619 |
الكلام هذا قلناه في أكتوبر 2015
فما شعار يتعدى برشا مرات في اشهارات القنوات الفرنسية : "Nos emplettes font nos emplois" جملة تلخص كل شي و معناها بالفلّاقي هو "قضيتنا هي خدمتنا"، و الاهم من معنى الجملة، هو انو وزارة الاقتصاد الفرنسية عاملة مجهودها باش تفيق الفرنسيس بحكاية ساهلة...
الدينار سعدو يطيح لما التوريد يكبر و هذاك الي صاير في بلادنا، و التوريد يكبر لما احنا نستهلكو السلع المستوردة...
حكاية استهلاك المنتوج التونسي راهي حكاية حياة او موت... نبداو بالساهل و الي يعرفوه الناس الكل : فما معمل تونسي يصنع في سلعة و تهبط للسوق، نفس نوع السلعة او سلعة تشبهها باش يكون موجود في السوق لكنها سلعة شنوا او فرنساوية أو طليانية او غيرو... الحسبة ساهلة : لو التونسي يشري سلعة المعمل التونسي، المعمل هذاكا باش يكمل يعيش و يخلص خدامتو و ممكن يزيد يكبر و يدخل خدامة جدد، و يربح فلوس و يخلّص ضرائب لميزانية الدّولة، و هالضّرائب يا توانسة تمشي لتحسين السبيطارات و المدارس و الكياسات و غيرهم... توا، لو نشريو سلعة برانية، هاك المعمل التونسي مصيرو يبلع و يخرج خدامتو و كان شد روحو، فما هواش باش يكبر و ما هواش باش يدخل خدّامة جدد، و ردو بالكم راهي الحكاية ما تاقفش غادي و ما تصيرش كان للغير... اولا، المعمل التونسي الي سلعتو ما تتباعش و يبلع، باش يوقف ما عادش باش يشري مواد اولية و برشا مواد اسهلاكية من شركات تونسية اخرى و شوف اش يجرى في هالشركات زادا كي تخسر حريف مهم كيما هالمعمل الي سكّر، ثانيا ممكن يكون عندو ديون ما يخلصش البانكا و هوني الخسارة متاع البانكا باش تنقص من ارباحها و تنقص دوفيس من الضرائب الي تخلصهم البانكا لميزانية الدولة الي معيشتنا، ثالثا خدامة المعمل باش تصبح بطالة، و البطال ما عندوش باش ياخذ تاكسي و باش يقضي من العطار و الخضار و الجزار، و هاذم كي ينقصو كليوناتهم و تكسد تجارتهم، هوما بيدهم باش يبطلو ما عادش يشريو من غيرهم، و الحبل عالجرارة حتى تبرك بلاد كاملة...
و نردو بالنا هوني زادا، حلّان بلادنا للمنتوجات العالمية موش اختيار، العالم اجمع تحل على بعضو، و اذا نحبو نسكرو، العالم باش يسكر على سلعتنا و ما عادش انجمو نصدرو شي و اذا ما نجموش نصدرو ما عادش ندخلو دوفيز و اذا ما ندخلوش دوفيز ما نجموش نستوردو حتى قشّة و ما نجموش نتسلفو حتى مليم... يعني السلعة الاجنبية موجودة في تونس بالسّيف علينا كيما في فرنسا بالسّيف عالفرنسيين و في المانيا بالسّيف عالالمان و في كل دولة بالسّيف على سكانها... و هوني ما يبقالنا الا وعينا و فهمنا لمصلحتنا و انقاذنا لاقتصادنا و شركاتنا و مواطن شغلنا و الا فمصيرنا جوع جماعي... تنجم الدولة تحاول تستعمل بعض الإجراءات الاستثنائية من قوانين منظمة التجارة العالمية، لكن موش ساهل، رآه باقي شعوب العالم موش سيدي تاتة، و ما يعديولناش التسكير بالساهل...
كاريكاتير؟؟؟ نبالغ؟؟؟ والله صدقوني الحكاية اخطر مالّي تتصورو و قاعدة تصير بااارشا في تونس. و تصورو المثال الي حكيناه لفوق قداش يتعاود من مرة في تونس كاملة و على قدّاش من عام و تخيلو النتيجة، و ارقام المعهد الوطني للإحصاء تفجع في هالمجال، خاطر كي نقراوها، نفهمو انو 50% فقط من عدد الشركات الي تخلقت عام 2000 مثلا، قعدت واقفة على ساقيها و موجودة حتى 2013، تسمعو العدد خير من نسبة مئوية؟ هيا شدّو عندكم، على 45631 شركة (مهما كان حجمها) حلّت عام 2000، و نعاود نحكي على الشّركات الي حلت عام 2000 كهو، على 45631 شركة حلّت عام 2000، فمّا 22929 شركة سكرت و ما عادش موجودة عام 2013... تخيلو قداش تزاد بطّال من هالعمليّة، و تخيلو اش صار للشركات الي حلت عام 2001 و 2002 و انت جاي...
نزيدكم، في تونس عندنا اربعة سنين اكثر فلوس الميزانية ماشية شهاري لموظّفي الدّولة و ما عملناش بيها حاجة تدوملنا و تنفعنا سنين لقدام كيما الكياسات و السبيطارات و غيرها، لو الشهاري هذي ما تمشيش على الاقل استهلاك لمنتجات تونسية فعبارة طيشناها في البحر...
الجودة؟ سلعتنا حموم؟ ممكن، لكن الطّوفان اكبر من التفكير في الجودة، بالفلّاقي احنا مشنوقين و ما عندناش الحق يكون بالنا في الحلوة، يعني استهلاك تونسي هو مسألة حياة او موت، النّاس الي تخدم، هات نبداو انو كل واحد منا يخدم خدمتو بضمير و ما يغشش في خدمتو...
اخيرا، بالنسبة لاصحاب الشركات الي يلوجو عالربح السريع و يخيرو يغشو في الجودة في كل شي، نقلهم راكم خونة، و راهي الحكاية تتجاوز اشخاصكم و ثرواتكم التافهة، الحكاية راهي مصير شعب كامل... و حديثنا للي يحب يسمع و يفهم، ...
تحيين : و كالعادة، هذا ستاتي تكتب بمنطق تشجيع المنتخب في الفيراج، يعني آسف مرة أخرى راني باش نتعسف و نفسخ الستاتيات الي تحكي عالسياسات و البرامج العشرية و غيرو من التعبير الكتابي، نحكيو على حل فوري اليوم، اليووووم... و الي باش يسب المنتجات التوانسة كيف كيف باش نتعسف عليه اسف، هاني ديجا حكيت في بقعتكم في آخر فقرة، و لوغة #حسّن هي كيف كيف لوغة حي درابك و نشوفها تعبقير تافه، خطرلكم تحكيو عليه كان مع حملة #استهلك619 ؟ قبل لاباس؟ أنا نراها مجرد تكسير مقاذف، حسن، تحبلها وقت و برامج، انا نحكي على انقاذ، اليوم اليووووم،
#استهلك619 |
السلام عليكم
نقترح عليكم نلانسيو الهاشتاغ #استهلك619
الي مقتنع، يبارتاجي
ملاحظة هذا اقتراح، لا يحكي على السياسات لا على الحكم و المعارضة لا على الفساد، لا على الجودة، فقط حركة مواطنة لإنقاذ أنفسنا... الي مقتنع مرحبا، و الي موش مقتنع مرحبا، أما ما تدخلوناش في نقاشات لا علاقة ليها بفكرة الستاتي و أهدافو من فضلكم... نستسمحكم مسبقا في التعسف و فسخ أي تعليق خارج الفكرة البسيطة متاع استهلك تونسي
#اسنهلك619 |
السلام عليكم :
نرجعو للستاتيات العملاقة (في الحجم) و البيداغوجية، سعر الدينار، صندوق النقد الدولي، وزارة المالية، .... شنية الحكاية؟ آسف على الاطالة، أما صدقوني، هذاك الحل الوحيد للتبسيط، الي مستعد يضيع معانا شوية من وقتو، ما يندمش بحول الله...
وزيرة المالية، السيّدة لمياء الزريبي، و في إجابة لإذاعة اكسبراس اف ام حول إمكانية انحدار قيمة الدّينار و امكانيّة وصول سعر الأورو لـ 3 دينارات، ما كذبتش الخبر و ما اكّدتّوش، لكنها للأسف اعطات برشا امثلة تأكّد انّو الدّينار باش يزيد يطيح، حكات على راي خبراء، و دراسات، و قالت انّو الدّينار لازم يعكس حقيقة اقتصادنا، و زادت بينت بالأرقام تفاقم العجز متاع اقتصادنا... الحاصل، التدخّل متاعها، تفهم من الناس و من المتعاملين الاقتصاديّين على أساس انّو الحكومة سايرة في تخفيض سعر الدّينار... النتيجة، هي انّو المورّد الي كان برنامجو يستورد بعد 6 شهور، مشى يجري للبنوك باش يشري الدّوفيز اليوم قبل ما يزيدو يغلاو، و بالطّريقة هذي كثر الضّغط على الزوز فرنك دوفيز الي عندنا، و المستثمر الأجنبي الي كان جاي و جايب فلوسو اليوم، يقلّك خلي نصبر مديدة باش كي نصرّفهم مبعد يجيبولي اكثر دينارات، و ترزينا في الدّوفيز الي كان داخل على المدى القصير، و التّونسي الي عندو تفتوفة دوفيز، يقول حمدوالله يا ربي ما هزّيتهمش للبانكا، خليهم في الدّار، توا بعد مديدة نبيعهم اغلى، و المارشي نوار طلّع في سوم الدّوفيز في حركة استباقيّة للرّبح القادم بعد اشهرة، و لمّا المارشي نوار يطلع، يزيد يشجّع النّاس انها تمشي تبيعلو و يزيد يكثر الدّوفيز الي خارج القنوات الرّسميّة.... الحاصل، تصريح مضارّو اكثر من منافعو، و ربّي يهدي...
المفيد، التصريح هذا، زاد رجّع التوانسة للحديث حول مشكلة انهيار سعر الدّينار و قدّاش باش يزيد يطيح، و كثر السبّان في صندوق النّقد الدّولي الي يتآمر علينا و شامت فينا، و خرافات العادة متاع الاملاءات و التّفقير الممنهج لتونس (العالم بكلّو يكمبصلنا ما شاء الله)... كالعادة نطرحو بعض أسئلة نحاولو نجاوبو عليها مع بعضنا:
السؤال الأوّل، هو شنوّا الي يحدّد قيمة العملة متاع بلاد؟
مبدئيّا، اهمّ عامل هو ثيقة العالم في البلاد هذيكا، في استقرارها، في قوّة اقتصادها، في قيمة المنتوج الدّاخلي الخام متاعها، يعني ببساطة في كمّية العمل الي يقوم بيه شعب لانتاج اكثر، في انتاجيّة شعبها و قدرتهم على الخلق و الابتكار، في ثروة البلاد هذيكا، ثيقة العالم في في قدرة السلعة متاع البلاد هذيكا على منافسة سلع باقي الدّول و بالتّالي قدرة هاك البلاد على التّصدير... في الأخير، سعر الصّرف بين العملة و العملة، هو بشكل كاريكتيري، تقييم لمستوى مساهمة زوز شعوب في خلق الثروة في العالم... و كيما تدخل فيه انتاجيّة الشعوب (شعب خدّام و شعب كركار مثلا)، و يدخل فيه زادا فرق التضخّم بين زوز دول (يعني العملة متاع البلاد الي أسعارها ديما في الطالع بشكل كبير، هي آليا عملة اضعف من عملة البلاد الي أسعارها تطلع بريتم معقول، مثال الجنيه الليبي كان اغلى ببرشا من الدّينار التّونسي في سوق الصرف في النوار في الحنوب قبل 2011، و السبب هو انّو ليبيا بفضل ثروتها النفطية كانت الأسعار فيها شبه تافهة)
السؤال الثّاني هو كيفاش تتحدّد قيمة الدّينار التّونسي مقارنة بالعملة الاجنبيّة؟
في تونس، السّعر الرّسمي للدّينار، يتحدّد في سوق الصّرف بين البنوك، و لمّا نقولو سوق الصّرف بين البنوك، فطبيعي نفهمو انّو المقصود هو بيع و شراء العملة مقابل الدّينار التّونسي، ال23 بنك تونسي يشريو و يبيعو من بعضهم الدّوفيز مقابل الدّينار حسب وضعيّة كلّ بنك، الي عندها بزايد تبيع، و الي ناقصة تشري...
يقول القايل البنوك منين تجيب في العملة؟
أساسا، مصار العملة بالنسبة للبنوك، هوما حرفاءهم، يعني الشركات الي تصدّر و تدخل العملة لحساباتها، الاستثمارات الأجنبية الي تدخل لتونس، عمالنا بالخارج الي عندهم حسابات بالعملة في البنوك و يبعثو عملة لتونس، النزل و وكالات الاسفار الّي السياح يدفعولها بالعملة.... هذي أهم مصادر العملة للبنوك...
لكن من الجيهة الأخرى البنوك تستحق للعملة، و كيف كيف، ديما لتلبية مطالب حرفاءها، يعني الشركات الي تستورد، و المستثمرين الأجانب الي يبعثو ارباحهم بالعملة لبلدانهم، و المواطنين الي يسافرو، و عمالنا بالخارج الي يجبدو فلوسهم من حساباتهم بالدوفيز...
البنوك بالطبيعة، الي مستحقة دوفيز لتلبية طلبات حرفاءها، تشري من البنوك الي حرفاءها دخلولها بزايد دوفيز، و هذاكا هو سوق الصرف بين البنوك... دونك قيمة العملات الأجنبية مقابل الدّينار، تتأثّر بالعرض و الطلب عليها... اذا الدّوفيز الي داخل للبنوك التونسية اكثر من الي خارج، العملات الأجنبية تتوجد بكثرة في تونس، والدّوفيز في سوق الصّرف هو سلعة كيما باقي السلع، لمّا تكثر، قيمتها اتطيح مقابل الدّينار، و العكس صحيح....
الي لازم يقعد في بالنا من الكلام هذا، هو انّو سعر الدّينار مقابل الدّوفيز، يتحدّد حصريّا بكمّية الدّوفيز الي تدخل و تخرج بطريقة قانونيّة للمنظومة البنكيّة التّونسيّة، يعني كلّ ماهو دوفيز في النوار و خارج المنظومة، ما عندو جتى دخل في سعر الدّينار، بالعكس، عندو دخل مباشر في تدمير الدّينار...
هات نشوفو احوالنا في الدوفيز الدّاخل و الخارج:
أحنا في تونس، مجموع العجز التجاري متاعنا (يعني قيمة الواردات – قيمة الصادرات) في سنوات من 2011 حتى لـ 2016، بلغ شدّو عندكم: 26568 مليون أورو....
أموال الاستثمارات الأجنبية الداخلة لتونس طاحت برشا مقارنة بمستواها قبل الثّورة (في 2010 دخلولنا 1146 مليون أورو، و من 2011 ل 2016 دخلولنا معدّل 922 مليون أورو سنويّا يعني على ال6 سنين الاخرين ضاعو علينا حوالي 1346 مليون أورو)،
المداخيل السنوية للسياحة بالاورو طاحت برشا مقارنة بمستواها قبل الثّورة (في 2010 دخلولنا 1856 مليون أورو، و من 2011 ل 2016 دخلولنا معدّل 1335 مليون أورو سنويّا، يعني على ال6 سنين الاخرين ضاعو علينا حوالي 3125 مليون أورو)،
الحاجة الوحيدة الي قعدت طالعة هي تحويلات عمّالنا بالخارج، الي كانت 1556 مليون أورو عام 2010 و بلغت معدّل سنوي بـ 1684 مليون أورو بين 2011 و 2016...
باااهي، شفنا مع بعضنا انّو الدّوفيز قاعد ينقص في البلاد من بعد 2011، و لمّا ينقص الدّوفيز، طبيعي سومو يطير... هوني نحبّ انّبّهكم لحاجة:
في الـ5 سنين الي قبل الثورة بالضبط (يعني من 2006 حتى 2010)، مجموع العجز التجاري متاع الخمسة سنين هذيكا ما يفوتش 4618 مليون أورو، و المداخيل السياحية كانت في الطالع من عام لعام، و الاستثمارات الخارجيّة كيف، و رغم ذلك في الفترة بين 01/01/2006 و 31/12/2010، معدّل سعر الأورو طلعت قيمتو بـ 19.3% مقارنة بالدّينار.... بينما في الفترة 2011 الى 2016، الي كلّ المؤشّرات فيها كارثيّة، معدّل سعر الأورو ما طلع الاّ بـ 21.2% مقارنة بالدّينار، يعني تقريبا نفس النّسبة... يقول القايل علاش؟؟؟؟
بكلّ بساطة، خاطر البنك المركزي التّونسي، في الستة سنين الأخيرة خاصّة، كان يتدخّل في سوق الصّرف بين البنوك... كيفاش؟... لمّا يشوف انّو العملة ناقصة في البلاد، و سومها قاعد يطلع برشا، يجي للبنوك و يقلهم هاني عندي عملة نحب نبيعها، و يعطيهم سوم اقلّ من الي كانوا يتعاملو بيه، و هكّا سوم العملة هذيكا يرخص مقارنة بالدّينار... و هذا معناه، انّو سوم الدّينار كان اصطناعي و ما يعبرش على حقيقة قيمتو مقارنة بالعملات الأخرى...
أي و علاش ما نواصلوش في نفس المنهج؟ علاش البنك المركزي ما يواصلش دعم الدّينار؟
بكلّ بساطة، و باش نبدالكم بالسبب التقني، لقلّة ذات اليد اوّلا و أساسا... اهمّ مصدر للعملة الصّعبة بالنسبة للبنك المركزي، هو التداين الخارجي، و اهمّ مصاريف بالعملة الصعبة هو خلاص هالدّيون.... يعني احنا من 2011 و احنا دازّين عليها سلف، بداية من 2016 بدينا نخلصو، و البنك المركزي عندو برشا التزامات تخليص السنا، يعني حكاية بيع الدّوفيز للبنوك باش الدّينار ما يطيحش برشا، ما تنجّمش تتواصل الى ما لا نهاية.... كيما وضّحنا الفوق، من جيهة الدّوفيز الي خارج من الاقتصاد التّونسي اكثر ببارشا من الدّوفيز الي داخل، و الشي قاعد يزيد كلّ عام، و من جيهة ثانية، تونس قاعدة تلقى صعوبات كبيرة باش تتسلّف دوفيز من الخارج (والله احنا الي نشحتو في صندوق النّقد الدّولي، و لو ما مشينالوش احنا، هو لا على بالو بينا أصلا).. يعني حتى التّفتوفة دوفيز الي يستعمل فيها البنك المركزي للتّعديل، بدات تتبخّر... و باش يجي نهار تاقف الزّنقة للهارب.... هذا السبب التقني...
لكن فمّا سبب اهمّ.... و هو السبب الاقتصادي.... يقلّك الي صاير حاليّا من تفاوت بين الواردات و الصّادرات، السبب الرئيسي فيهم هو انّو قيمة الدّينار مقابل العملات الرئيسية، هي قيمة مفبركة، خاطر اقتصادنا تاعب، و عجزنا التجاري مهول، و انتاجيتنا تافهة، و مصاريف ميزانيّة دولتنا اكبر ببارشا من مداخيلنا، و تضخّم الأسعار في بلادنا اكبر من التضخّم عند أوروبا و أمريكا (معناها الأورو و الدولار قيمتهم الشرائية بين العام و العام في بلادهم، اقوى من القيمة الشرائية للدينار بين العام و العام في تونس)... هذا الكل، دواه نظريّا، و نعاود : نظريّا، هو تطييح قيمة الدّينار، لمّا نسيبو الدّينار و ما عادش ننفخو في قيمتو بطريقة صناعيّة، الدّينار اتطيح قيمتو، و وقتها الواردات تغلى قيمتها، و ينقص الطّلب عليها في بلادنا، و بالتالي الاستيراد ينقص...
و بالنسبة لصادراتنا، العكس باش يصير، خاطر اذا قبل شركة في تونس تصدّر في منتوج ب100 أورو، يجيوها قريب 200 دينار (على أساس 1 أورو يساوي 2 دينار)، و يغطيولها مصاريفها في تونس، توّا تنجّم تصدر منتوجها بـ 83 أورو و يجيوها ال200 دينار متاعها(على أساس 1 أورو يساوي 2.4 دينار)، الي يغطيولها مصاريفها... بالفلاقي يرخص سوم السلعة التونسية لبرا و يكثر الطلب عليها، و هكا تقوى صادراتنا...... كيف كيف، قيمة السياحة في تونس ترخص، خاطر الي قبل يجي بـ 200 أورو، توا باش يجي بأقلّ، و عمالنا بالخارج يحولو اكثر عملة، و المستثمرين الأجانب يجيو اكثر، خاطر الاستثمار الي كان يتكلفلهم مليون أورو في تونس، باش يولي يتكلف 800 الف أورو فقط.... الحاصل نظريّا، فمّا برشا ايجابيّات لطيحان قيمة الدينار.... لكن....
شنية سلبيات طيحان قيمة الدينار؟
أوّل حاجة، التّونسي، باش يحس روحو افقر من قبل لمّا يسافر لبرّا سواء باش يقرا او يحوّس، المليون الي كان يوليلو 500 أورو قبل، باش يصبح 400 برك... اسوام السلع المستوردة، باش تغلى، و بكلنا نعرفو انّو كمية السلع المستوردة مهولة في بلادنا و داخلة في تصنيع كلّ المنتوجات تقريبا، و نعرفو خاصّة، انّو مهما يتقال، تبقى اغلبية الواردات من الاساسيّات، يعني تغلى و الا ترخص لازم نستوردوها.. يعني التّونسي باش يحس الأسعار الكلّ زادت، و مثلا في مجال النفط، الي ربحناه بحكم انهيار أسعار البرميل في العالم، باش نخسروه بارتفاع قيمة الدولار و الأورو مقابل الدّينار... لكن اكثر حاجة مخطرة، هي حكاية الديون، لازمنا نفهمو، انّو الدّولة هي كيان مختلف عن البنك المركزي، صحيح هو يعمللها عمليّاتها الماليّة، لكنّو مجرد بنكاجي في الحكاية، و لمّا مثلا نجيو نخلصو ديوننا، الدّولة تدفع دينارات للبنك المركزي مقابل العملة الي باش نخلصو بيها ديوننا، و لمّا الدينار سعدو يطيح، معناها مصاريف خلاص ديوننا الخارجية تزيد مقارنة بالي كنّا متوقعينو، و الزيادة هذي هي عجز إضافي في الميزانية، لازمنا نلقاولو تمويل، و الّا انقصو من مصاريف حاجة أخرى.... فمّا خطر آخر، هو انو طيحان الدّينار ما يأثّرش على مستوى صادراتنا و ما يطلعهمش، خاطر المشاكل و تسكير الطرقات، و الإضرابات و غيرهم، و هذي حسب رايي الحقيقة الوحيدة في تونس، الي صاير توّا سببوا الاوّل صدمة ما بعد الثّورة الي اقتصادنا مازال يعاني منها، و اذا ما توفاش مشاكلنا، تخفيض سعر الدّينار باش يكون كارثة أخرى لا غير... و وقتها نكونو غرقنا نهائيّا...
آي و فين ماشية الحكاية؟؟؟
مبدئيّا و حسب المعلومات الشّخصيّة للأدمين، خبراء البنك المركزي التّونسي اقنعوا خبراء صندوق النّقد الدّولي، انّو الحلّ موش في ترك الدّينار يتدحرج، و اقتنعوا، لكن تصريح وزيرة الماليّة هو الي غريب...
و الحلّ؟ انت كتونسي آش تنجم تعمل؟؟؟
توّا ؟ اليوم؟ السنا؟ حتى شي، غير اننا نرجعو نخدمو بقلب و رب، و خاصّة خااااصة، نستهلكو تونسي، و نحتقروو و نفضحوا اي خاين يهز دوفيز للمارشي نوار، نبطلو من تعطيل الإنتاج و الإضرابات و تسكير الكياسات و غيرهم من مظاهر نفسي نفسي لا ترحم من مات.... والله لا عندنا حل اخر و لا تنفع فيها لا برامج لا حكومة لا معارضة، الحل فينا حصريا، و الي يقلكم غير هالكلام، و رؤية و استراتيجية و برامج لازمها عشرة سنين باش تعطي ثمارها، و حكم و معارضة، راهو دقان حنك من اجل الانتخابات و الكراسي، اليوم، باش نمنعو،توا، في الإثنين أو 5 سنين الجايين، الحل فينا فقط و طريقة تصرفنا
ليلتكم زينة يا توانسة
#اسنهلك619 |
سؤال للأوخيان الي يتبعو في الصفحة، فما حاجة في الاعلام فاتتني، نحب نثبت معاكم لو تسمحو فماش شكون سمعها يعطيني ليان و الا مصدر: يا خي بالحق السيدة وزيرة المالية تحدثت عن تخفيض في سعر الدينار؟
#اسنهلك619 |
، اعتقادي البسيط أن أسرع طريقة للقضاء على الفساد هو نشر كل شي...
* ثانيا، النشر الفوري لتقارير مراقبي حسابات المؤسسات العمومية، و هوني ما نحكيوش كان على القوائم المالية، نحكيو أيضا على تقرير الرقابة الداخلية الي يبين فيها مراقب الحسابات مواطن الخلل في إجراءات المؤسسة و الي تنجم تأدي للضرر بممتلكاتها
* ثالثا، وضع سجل وطني للشرف، فيه الهويات المفصلة للمتحيلين الي صدر في شأنهم حكم نهائي بالسرقة أو التحيل أو الاستيلاء على المال العام أو إصدار صكوك بدون رصيد، كيف كيف، يتحط فيه هويات المتهربين من الضرائب الي صدر في شأنهم حكم دفع نهائي... و خرافة " تشهير " راهي غريبة ما موجودة كان في ثقافتنا، لن يتم فضح مواطنين شرفاء، هنا بالعكس سننبه المواطنين الشرفاء من التعامل مع من خان الأمانة، و من حق المجتمع انو يعرف الناس هذي و يشهر بيهم، باش يكون رادع إضافي يخلي الي يحب يتحيل يفكر الف مرة قبل ما يعمل عملتو... و الي يخرج إسمو في السجل، كا يتنحى إلا بعد 5 سنوات من انقضاء عقوبتو القانونية
* رابعا: في قانون الكسب الغير مشروع (من أين لك هذا) و هو قانون هام جدا جاي في الأيام القادمة، يفرض التصريح بالممتلكات قبل و بعد تولي المسؤولية العمومية، لابد من إضافة فصل هام جدا، الفصل هذا لازم يقول انو الي كي يخرج و ما يصرحش بأملاكو الكل (يعني يخبي حويجة ما يقولش عليها) فإنو تفطن مصالح الدولة بعد ذلك للأملاك الغير مصرح بها، يؤدي آليا إلى افتكاك هذه الأملاك لصالح الخزينة العامة للشعب التونسي، يعني لا محاكمة جديدة لا مصاريف زايدة لا والو، يكفي انو قاضي يثبت انو فما ملك لم يتم التصريح به، يعني مباشرة افتكاك هذا الملك من طرف خزينة الشعب التونسي
* خامسا، و الأهم، و كنا قلنا عليها قبل، يجب سن قانون جديد في ما يتعلق برشوة الأعوان العموميين، و القانون يلزمو يسمح للعون العمومي انو يحصل على نصف قيمة الرشوة المعروضة عليه، إذا من البداية يبلغ على الامر، و تحت اشراف القضاء منذ البداية يتم مسك الراشي في وضع تلبس... قانون كيما هذا، باش يخلق خاصة مناخ من الشك المرعب لدى الراشي، لأنو يعرف أن المرتشي، ممكن يربح نصف الرشوة المعروضة دون أن يخالف القانون و يكون هو المجرم الوحيد في الحكاية...
#اسنهلك619
تصبحو على خير يا توانسة |
صباح النور
كل الدعم لجمعية انا يقظ
#اسنهلك619 |
وصلتنا الرسالة التالية من أحد موظفي الTAV
"عمال مطار النفيضة الحمامات الدولي يستقبلون السياح بالورد وذلك للرد على الشركة و بعض وسائل الإعلام المأجورة التي حاولت تشويه إضرابنا القانوني و الشرعي و السلمي"
عادي، صار حادث كيما ينجم يصير في اي مكان، هوما يقولو ما صارش اصلا و انو السياح بعاد وقت يعطوا ديغاج لمسؤول من الTAV جاء استفزهم...
على كل أهم حاجة هي انو الحركة هذي تثبت الوعي بتونس و مصلحة تونس، و هذا يمثلني، كلامي البارح كان غاضب جدا خاطر الأمر بصراحة فوق طاقة الاحتمال، و مادام الناس واعية بمصلحة تونس نعتذر لعمال المطار سواء كان الحادث صار أو لا، العملية هذي تثبت انو متفقين انو مصلحة تونس قبل كل المصالح... و ربي يوفقكم للحصول على حقوقكم |
آخر مرة باش نحكي على نقابة مطار النفيضة و السواح... واحد منهم وعد انو باش يبعث فيديو فيه النقابة تمشي للنزل و تعتذر من السياح و تفسرلهم انو الي صار غير مقصودين بيه هوما و انو الي صار هو تزامن غير مقصود بين وصول السياح و لحظة انفجار غضب المضربين...
اه، لو يصير هكا تثبتو انو بالنسبة ليكم حتى شي ما ياقف قدام مصلحة تونس، و وقتها انا هوني يكونلي شرف نشر الفيديو و شرف الاعتذار منكم على الكلمات القاسية الي قلتها في لحظة غضب من أجل بلادي |
أحسن طلب طلبه المحتجون في تطاوين هو طلب تواجد المقرات الرئيسية للشركات البترولية في تطاوين... صحيح لازم لوجيستيك كبيرة اتصاليا، لكن هذا أمر منطقي و طبيعي، و الشركات هذي قادرة على توفير اللوجيستيك هذي... وجودها غادي سيفرض إيجاد عديد الأشياء الإيجابية للمنطقة
لكن انا ننصحهم يعدلو مطلبهم كما يلي : ضرورة تواجد المقرات الرئيسية للشركات الي 51% من إنتاجها جاي من تطاوين، خاطر اذا شركة استغل في زوز مواقع انتاج اكبرها خارج تطاوين يصبح طلب تواجدها غادي عبث، و ننصحهم خاصة ما لازمهمش يخلطوا بين شركة تستكشف و شركة لقات و بدأت تستغل... خاطر الشركة الي تستكشف تنجم تصرف 100 مليون دولار في البحث في تونس و تروح بيديها على رأسها كيما وقع لشركة نمساوية عام 2013...
#اسنهلك619 |
ملاحظة من الصفحة : الرد غريب خاطر الستاتي الي فات ما عندو حتى علاقة بمشروعية أو حق الاضراب... الستاتي الي فات هو ضد مسرحية الصياح و ديغاج بالذات وقت خروج السياح و هذا يبقى طعنة في قوت الشعب التونسي |
و تتواصل العربدة و العبث بتونس...
تمّ اليوم رفع شعار " ديقاج " أمام سيّاح قادمين لتونس من قبل نقابة عمّال مطار النفضية المضربين ...قال شنوا، قالك الرسالة موجّهة لإدارة المطار ... السيّاح صُدموا و أصيبوا بحالة من الذهول أمام هذه " الحفاوة " التونسية ..!!
المصدر في أول تعليق
والله محاكمة عسكرية و شوية فيهم😠
الدينار في الحضيض مع ما يعنيه الأمر من أثر على قفة التونسي؟ نقص المداخيل السياحية
التداين الخارجي مع ما يعنيه الامر لتبريك ميزانية شعب كامل ؟ نقص المداخيل السياحية
نقص السيولة في البنوك و نتائجها على سعر الفائدة الي يخلص فيه المواطن؟ نقص المداخيل السياحية
يعني بعد ما خيرة شبابنا دفع عمرو باش نظافت البلاد من جراثيم الارهاب، و بعد مجهودات كبيرة لتحسين صورة تونس و جلب السياح، يجيو حارة يغدرو شعب كامل في قوتو... يا رب صبرك |
للي يعرفو الصفحة منذ بداياتها: علاش البارح كي حكيت حكاية القلم و الفضاء، بديتها ب "بعيدا عن ستراس التخريب المبرمج لتونس"... الصفحة هذي اول من خرج أرقام مفصلة حول التنمية و البطالة في الجهات بالترتيب، يعني الاحتجاج حق مقدس لناس في وضعية سيئة، و من واجب أي حكومة تخدم ليل و نهار باش تلقى حلول، لكن، بالنسبة ليا، و هذا رأي شخصي بحت: كما أن التظاهر السلمي حق مقدس، كيف كيف غلق الطرق و تعطيل الإنتاج بالاعتصام هو اعتداء على 11 مليون تونسي، و ضرر ل11 مليون تونسي... تعبر ... حقك، تطالب... حق، لكن غلق الطرقات هو عربدة على الناس، تعطيل المعامل هو عربدة على الناس، و الخاسر الأكبر هو الناس إلي تخدم اليوم، و الخاسر الأعظم هو الي طامع في فرصة غدوا، لأن التعطيل اليوم يقضي على الأمل في غدوا....
الاحزاب؟ المنظمات الي مساندينكم؟ لو يساندوا تظاهر سلمي دون تعطيل لتونس، فهذا حقهم و واجبهم و دورهم....لكن لو يساندوكم بالسكوت على تسكير الطرقات و تعطيل الانتاج، فصدقوني راهم يتمسخرو عليكم حسب رأيي المتواضع... الدليل؟
الأحزاب الكل حكمت و تعرف انو ما فماش حلول فورية، و الي يعارضو اليوم كانوا يحكموا قبل و ما عملو شي، و الي يحكموا اليوم، عام 2013 كانوا يساندوا في غلق الطرق و تعطيل الإنتاج لأسباب سياسوية انتخابية لا علاقة لها بمصلحة تونس، تماما كيما الأحزاب الي ساكتة توا على تسكير الطرق و تعطيل الإنتاج...
النقابات الي مسانديكم، من 2011 لليوم هي أكثر ناس جبدت ليها من ميزانية الشعب التونسي، و وقت الرسمي، وقت تفريق فلوس ميزانية الشعب التونسي، الفائدة في أكثر ما يمكن من الزيادات...
المنظمات المختلفة؟ اتذكروا شنوا صار في قانون المالية الأخير
لست أحمق لأعتقد امتلاك الحقيقة و الناس الكل غالطة و انا صحيح، لكن عقلي البسيط حلل الوضع و قالي هاي الخلاصة، غالطة صحيحة الله أعلم. ..
لكن ما انا متأكد منه، هو انو تعطيل الإنتاج و غلق الطرقات هو هدم لتونس اليوم و هدم لمستقبل الفرص لغدوا... و قعدنا من 2011 لليوم و احنا في نفس المعبوكة ما خرجناش، تونس لم تنل فرصة و لو لسنة واحدة لتستعيد أنفاسها و بداية الإصلاح... اعتقد أيضا (و هذا رأي قابل للخطأ) انو ما فما حتى حكومة من 2011 لليوم نجمت تعطي الأمل للتوانسة... اعتقد ايضا، انو فايسبوك و الإعلام ( و ما نجمعش هوني) و الأحزاب (من حكم و من عارض اليوم و أمس) ساهموا بشكل كبير في تركيز ثقافة انعدام الثقة في مؤسسات الدولة...فيديو و تصويرة مفبركين أو خارجين من سياقهم، خبر معوج، معارضة كل شي و اتهام كل الناس... كلها أشياء قادرة بسهولة على هدم الثقة عند مواطن ديجا في مخو يطلب قبل ما يعطي... و لما نعرفوا انو عدو الحقيقة ما هوش الكذب و إنما القناعات الخاطئة، نفهمو هول صعوبة البناء في المناخ هذا...
نعاود، انا مأيّس من السياسيين حكام و معارضة، لهذا أحاول مخاطبة الناس، و ما رابح شي، حد ما يسالني شي، حد ما قادر يضغط عليا بشي، ما طامع بشي، كل حلمي هو تونس... و نحاول نعاون كيما يقلي مخي البسيط...
نختم بمثل من الثقافة الصينية الشعبية :
صبي سأل جده : كيف يمكنني أن أسير على الحرير حيثما ما اذهب؟... الجد لم يجبه : هذا مستحيل في وجود حاكم فاسد يحتفظ بأكثر الحرير لنفسه.... لا.... الجد، أخذ قطعة صغيرة جدا من الحرير و قطعها إلى نصفين، و لف كل نصف حول ساق من ساقي حفيده... ثم قال له " الآن ستسير على الحرير حيث ما تذهب"...
الخلاصة: لو كل واحد يبدأ بروحو، سنصنع وطنا عظيما |
باش نهرب بيكم من ستراس التخريب المبرمج لتونس في بعض الجهات، و نحكيلكم حكاية صغرونة توضع عقلية زوز ثقافات
في ستينيات القرن الماضي، و بداية اكتشاف الفضاء من طرف الأمريكان و الروس، اعترضت الرّوّاد مشكلة الكتابة في الفضاء، بإعتبار انعدام الجاذبية، الحبر في الأقلام لا ينزل لرأس القلم و بالتالي تستحيل الكتابة... الأمريكان كلفوا مركز بحوث النازا بإيجاد حل للمشكل، و بعد 3 سنوات و بحوث بكلفة 10 مليون دولار... أمّا الرّوس، فقد استعملوا قلم رصاص ...
الحكاية راهي موش واقعية آسف، لكنها انتشرت بشدة حول العالم باش تبين انو أحيانا بشوية تفكير نلقاو حلول ناجعة و سهلة
ليلتكم زينة يا توانسة |
نسمع في النقاش توا على قناة الحوار التونسي حول قانون البلديات و الجماعات المحلية... ناس تحكي على روعة اللامركزية و كيفاش توا "فما مدرسة في بلدية فيها مشكل ما عااااااادش نستنى تصحاحة من الوزير باش و باش..." و "مستقبلنا بيدينا" و غيرو من الشعارات الي توحي انو البلديات ستتحول بقدرة قادر إلى جنان على وجه الأرض...
يا توانسة، إياكم و خيبة الأمل...
المشكلة الأعظم للبلديات (كيما تونس كاملة ديجا) هي انعدام الموارد، و انعدام الموارد جاي أساسا من منطق البلوشي و نفسي نفسي لا ترحم من مات، منطق خلاص الزبلة و الخروبة هو ورطة و اضطرار لما نستحق ورقة من البلدية، يعني بالفلاقي واحد على 100 يخلص في الضرائب المحلية الواجبة عليه... يا توانسة، الى حدود 2015، بلديات تونس راهي مُسالة في 500 مليار لصندوق قروض الجماعات المحلية، منهم 90 مليار ديون حل أجل خلاصهم و البلديات ما خلصتش خاطر ما عندهاش فلوس باش تخلص... صندوق قروض الجماعات المحلية هذا، راهو صندوق ممول من ميزانية الدولة الي بطبيعتها بالعة، الصندوق هذا عندو ديون خارجية ب180 مليار و ديون للدولة ب201 مليار... يعني عريان يسلب في ميت...
يا توانسة البلديات توا تقريبا عايشة بالمنح الي تجيهم من ميزانية الشعب التونسي، يعني من الفلوس الي من المفروض تتصرف على حوايج تهم بلاد كاملة و موش بلدية برك... و انتوما تعرفو حال الميزانية و كيفاش كل عام نتسلفو في آلاف المليارات من باقي شعوب العالم باش نقاومو مصاريفنا عامتها...
يا توانسة راهو انجمو نعملو أحلى انتخابات بلدية و احلى قانون جماعات محلية، إذا تقعد البلديات ما عندهاش موارد كافية للحد الأدنى كيما حالنا اليوم، والله لا تغيرت حاجة...و أن شاء الله كي تقرب الانتخابات البلدية، نحكيو على كل الأسئلة الي لازم المترشحين يجاوبوكم عليها قبل ما تصوتولهم، و توا نشوفو ميزانية البلديات الكل بالحالة بالحالة باش تصويتكم يمشي للناس الي توعدكم بالواقع و موش بالكذب...
فما ما اخطر... يا توانسة مجلة الجماعات المحلية حاجة باهية للمستقبل، لو التونسي يدفع الي عليه من ضرائب محلية، و يراقب طريقة صرفانهم عبر الانخراط في المجتمع المدني المحلي، و خاصة لو نعرفو نستعملو الصلاحيات الي فيها بذكاء و في إطار استراتيجية ناجعة تخلق تكامل بين كل مناطق تونس، يعني موش اعمل كي جارك و نضيعو وقتها طاقات و ثروات البلاد في مشاريع مصيرها تصنع فشل على المستوى الوطني، ما لازمناش نخدمو بمنطق احنا نحكمو على كيفنا و نبعثو التخطيط الوطني يشيّت... وقت الي تنصهر النجاعة اللامركزية في استراتيجية وطنية (think global act local ) ، وقتها نصنعو تطور و تقدم يشمل الناس الكل...
ليلتكم زينة يا توانسة |
هذي بلادي، فخور بيها، باستقلالها، بانجازاتها بعد استقلالها، فخور بثورتها، فخور بأعيادها الوطنية الكل... صباح الخير يا وطنا يسير في مجده العالي إلى الأعلى.... الوطن ليس الآن، ليس اليوم أو السنة القادمة، الوطن اجيال تبني التاريخ، و تاريخ تونس امجاد، الوفاء لشهداء الاستقلال، الوفاء للنجمة و الهلال...
غدوا خير يا توانسة، إذا احنا نحبو غدوا خير، إذا احنا نتعبو و نقاومو الرداءة و ما نهزوش يدينا، غدوا خير
غدوا خير يا وطني |
15 الف أورو خطية للشركة التونسية للملاحة بسبب ترافيك زوز من خدامتها في الدخان على باخرة تانيت ...
المصدر : شمس اف ام نهار السبت.. ( المدير التجاري للشركة التونسية للملاحة نفى الحكاية اليوم الاحد، و دائما على موقع شمس اف ام،و شخصيا لا أصدق هذا التكذيب)
مجموع الخسائر المتراكمة للشركة التونسية للملاحة إلى حدود 2014 وصل 67 مليار....
79 الف دينار سوايع زايدة لحمّادي، أحد تقنيي شركة نقل تونس بين 2011 و 2016، واحد برك، فما غيرو عشرات حصلو على أموال مهولة من "الساعات الاضافية"، حمادي برك حسبولو قداش معدي سوايع زايدة، يلقاوه يطلع يخدم في 25 ساعة في النهار....
المصدر : موقع أنا يقظ
شركة نقل تونس خاسرة 125 مليار في 2013 و 52 مليار في 2014... مجموع خسائرها المتراكمة حتى 2014 وصل 422 مليار...
باش تبقى هذه الشركات موجودة و تخدم رغم خسائرها يا توانسة، كل عام، تتصبلها منحة من ميزانية الشعب التونسي عامتها... فلوس جاية من جيوب دافعي الضرائب أو من ديون جديدة على ظهر دافعي ضرائب الأجيال القادمة من الشعب... فلوس كانت تنجم تمشي للصحة أو التعليم أو تسليح الأمن و الجيش أو للطرقات و البنية التحتية...
هذي أمثلة بسيطة يا توانسة، اغزرو لعدد الشركات العمومية و عدد الموظفين في الوزارات و تخيلو حجم الاموال الي تُنهب من ميزانية الشعب التونسي... باش تفهمو أنو المليارات الضائعة و الفساد الأعظم في البلاد موجود في عقلية رزق البليك... ما قلتش الكل فاسدين و لا قلت عمال و موظفي القطاع العام بكلهم كيف الأمثلة الي جبدتهم لفوق، لكن متأكد انو الي يخدمو بضمير في القطاع العام يعرفو كيفاش في كل مصلحة تلقى مجموعة صغيرة هازة الحمل و الباقي لا حياة لمن تنادي، يعرفو انو الاستهتار مازال كالعادة كيما قبل الثورة محمي من الأحزاب و النقابات.. |
المظاهرات الحاشدة الي خرجت اليوم في تطاوين تميزت بحاجة تفرح القلب : السلمية و النجمة و الهلال المرفرفة في كل مكان ...
المشكل عام في كل ولايات تونس، لكن فما الي اتعس من غيره :
كلام قلناه من اشهر و نعاودوه
حقائق حول التنمية الجهوية و العدالة الجهوية في وطننا
أي شعبي العزيز
أولا و الأهم الأهم :
1- لازمنا نتفقو أن العدل هو أول مقومات العيش المشترك الذي يولد الانتماء للمجموعة... فبدون عدل ينتفي الانتماء و بدون انتماء، تقوض فكرة الأوطان من أساسها
2- لازمنا نتفقو انو الحال الآن هو وليد أكثر من قرون من تطوّر البشر السّاعي للاقامة بالسّواحل بطبعه، ثمّ أكثر من نصف قرن من القرارات بغثها و سمينها و من ينتظر تغيير الحال فورا موش لازم يكمل يقرأ
3- التفاوت في التنمية بين الجهات هو حقيقة ملموسة من جهة و مؤكدة بالأرقام من جهة أخرى و هانا جايين للأرقام
4- وضع الاساسات لتغيير الحال واجب أن كنا فعلا نرغب في تواصل تونس كوطن و في ظل شح الامكانيات، لا امل في هذا التغيير الا بالبدء بتضحيات تلقائية من المناطق الاحسن لصالح المناطق الأقل تنمية من جهة و بصبر التونسيين الساكنين في المناطق الثانية و ثقتهم في التغيير، أي طريق آخر كالفرعنة و ادعاء القوة الفارغة من جهة و التعالي المقيت و رفض النظر للحقيقة من جهة أخرى، هو بالنهاية طريق نحو الخراب و نهاية تاريخ هذه الأرض كوطن اسمه تونس....
نجيو توا للأرقام...
بعد الثورة، قام خبراء المعهد التونسي للتنافسية و الدراسات الكمية التابع لوزارة التنمية و التعاون الدولي بدراسة لمستوى التنمية الجهوية لل 264 معتمدية في كامل تراب الجمهورية، الدراسة هذي تأخذ بعين الاعتبار كل مجالات التنمية : الطرقات، الماء و الكهرباء و التطهير، البعد عن أقرب مطار أو ميناء، البعد عن أقرب مركز اقتصادي كبير، عدد الأطباء و عدد الصيدليات و عدد اسرة المستشفيات للألف ساكن، عدد العائلات المعوزة، نسبة الفقر، النمو الديمغرافي بالمعتمدية، النزوح من و الى المعتمدية، نسبة المتعلمين في الثانوي و العالي و نسبة الامية، نسبة إيجاد شغل للمسجلين في مكاتب الشغل، عدد الشركات الخاصة للألف ساكن، مقارنة عروض و طلبات الشغل، معدل حجم الشركات الخاصة و نسبة الأجراء بالشركات الخاصة، نسبة البطالة.
من جملة هالمعطيات الخبراء طلعو عدد هو نتيجة التنمية الجهوية بكل معتمدية،
نبداو أولا بترتيب أفضل 5 معتمديات:
1- باب بحر تونس
2-باب سويقة تونس
3- حي الخضراء تونس
4- سوسة المدينة سوسة
5- سوسة جوهرة سوسة
أسوء 5 معتمديات :
264- حسي الفريد القصرين
263- العيون القصرين
262- سوق الجديد سيدي بوزيد
261- مجال بالعباس القصرين
260- بلخير قفصة
باعتبار انو عادة فما تفاوت كبير في الترتيب حتى داخل الولايات بيدها (مثلا فما 37 معتمدية ترتيبها فوق ال100 رغم تواجدها في مناطق تعتبر تاريخيا ماخذة نصيبها من التنمية) خيرنا نشوفو شنوا معدل ترتيب المعتمديات في كل ولاية و النتيجة :
40 هو معدل ترتيب معتمديات ولاية بن عروس
45 هو معدل ترتيب معتمديات ولاية تونس
50 هو معدل ترتيب معتمديات ولاية اريانة
54 هو معدل ترتيب معتمديات ولاية منستير
58 هو معدل ترتيب معتمديات ولاية سوسة
84 هو معدل ترتيب معتمديات ولاية نابل
96 هو معدلترتيب معتمديات ولاية منوبة
102 هو معدل ترتيب معتمديات ولاية صفاقس
110 هو معدل ترتيب معتمديات ولاية بنزرت
130 هو معدل ترتيب معتمديات ولاية زغوان
134 هو معدل ترتيب معتمديات ولاية مهدية
137 هو معدل ترتيب معتمديات ولاية مدنين
148 هو معدل ترتيب معتمديات ولاية قابس
150 هو معدل ترتيب معتمديات ولاية باجة
161 هو معدل ترتيب معتمديات ولاية قبلي
175 هو معدل ترتيب معتمديات ولاية توزر
181 هو معدل ترتيب معتمديات ولاية القيروان
183 هو معدل ترتيب معتمديات ولاية جندوبة
187 هو معدل ترتيب معتمديات ولاية سليانة
192 هو معدل ترتيب معتمديات ولاية كاف
199 هو معدل ترتيب معتمديات ولاية تطاوين
204 هو معدل ترتيب معتمديات ولاية قفصة
206 هو معدل ترتيب معتمديات ولاية سيدي بوزيد
217 هو معدل ترتيب معتمديات ولاية القصرين
الخلاصة : تعاهد وطني على تقسيم الاستثمارات العمومية السنوية لميزانية الدولة في البنية التحتية لخمس سنوات القادمة كما يلي :
* يقع خص ال10 ولايات في مؤخرة الترتيب بكل الاستثمارات العمومية السنوية الجديدة في البنية التحتية و توزيع هذه الاستثمارات العمومية بحيث تنال الولاية الأسوء ترتيبا ضمن العشرة أكبر نسبة و الافضل ترتيبا ضمن العشرة أقل نسبة
* يقع الاقتصار في باقي الولايات على مصاريف صيانة الاستثمارات الموجودة
بعد الخمس سنوات، يتم توزيع الاستثمارات العمومية حسب مساهمة كل ولاية في المنتوج الداخلي الخام سنويا مع الحرص على إيقاف العمل بهذه القاعدة في حال بروز خطر تفاوت جديد |
Bon week-end à tous |
صدقوني عملية الهدم الممنهج للدولة (الدولة و ما قلتش النظام) هي في الواقع انتحار شعبي جماعي، و كل الأسباب المقدمة هي في الواقع اكاذيب:
شغالين و نقابيين مع بعضهم؟
كذب، في أول فرصة توا يتعاركو كل قطاع وحدو، الي صار بعد حادث قطار جبل الجلود بين نقابة الشركة الجهوية للنقل بنابل و نقابة السكك الحديدية مشطرة صغرونة، تصريحات نقابيي التعليم الثانوي الي تهاجم في نقابة القيمين خاطر ما طلبتش إقالة جلول مشطرة، لحمت قداش مرة بين الاطباء و تقنيي الصحة... كلو كذب... و بعد تدمير فكرة الدولة، سينتقل الصراع لتدمير المنتمي للنشاط الآخر
قطاعات مهن حرة؟
كذب، في طمبك النقاش على قانون المالية، في بلاتو تلفزة كلام بعضها بين خبير محاسب و محامي، هذي مشطرة، بين العدول و المحامين على تحرير العقود مشطرة، بين الأطباء و تقنيي الصحة مشطرة... بعد تدمير الدولة سينتقل الصراع للسيطرة على النشاط الآخر
جهات؟
كذب، شوفو شنوا يصير على طريق تتحول وجهتو، شوف شنوا صار على دشرة حطوها تابعة البلدية هذي و موش البلدية الاخرى، شوفو شنوا يصير بين زوز جمعيات كورة من نفس الجهة
جنوب شمال؟
كذب... هاي حكاية جنوب جنوب من تقرير دائرة الحسابات:
غاز الجنوب
نواصلو مع التقرير 29 لنشاط دائرة المحاسيات في سنة 2014، و اليوم باش نحكيو على أنتاج و توزيع غاز البترول السّائل GPL في تونس... و للّي يحب يثبّت علينا، باش نحكيو على التقرير بداية من الصّفحة 155 حتّى للصّفحة 174... اليوم باش نحكيلكم حكاية واحدة، و نترجّى منكم، عذرا لا امرا، تركزوا معايا في هال3 دقايق...
غاز البترول السّائل أو GPL هذا، هو غاز مشتقّ من استخراج النفط أو الغاز الطّبيعي، و اكثر استعمالنا ليه في تونس، هو في دبابز الغاز الي تتباع للمواطنين... عام 2013، استهلاك تونس من الGPL، هو 512 الف طن، منهم 181 الف طن، أي حوالي الثلث، انتاج من الآبار التّونسية، و 331 الف طن، نستوردو فيهم من برّا... المشكلة، انّو كلفة التّوريد متاع الطّن الواحد من الGPL، تطلع اغلى من كلفة انتاج الطّن الواحد في تونس بـ 35%... يعني من صالحنا نستخرجو و ننتجو في تونس أكبر كمّية ممكنة من هالغاز...
و لذا، تونس عملت دراسة، بين 2006 و 2008، أفضت لمشروع اسمو مشروع نوّارة، ننتجو بيه 152 الف طن سنويّا، و يربّحنا 154 مليار في العام عملة صعبة... المشروع هذا، يتكوّن من محطّة تجميع الغاز في البرمة، و أنبوب نقل الغاز لقابس، و كذلك في قابس، وحدة لمعالجة هالغاز ، باش نصنعو فيها الGPL... المشروع الي كان مفروض الانطلاق في انجازو أواخر 2010، يتكلّف استثمارات قيمتها... شدّوا عندكم 1011 مليار... طبعا احنا دولة ميزانيّتها ما تتحمّلش 1011 مليار، و الّا الله اعلم باش انحّيووهم من الدّعم و الا من الصّحّة و الا من حاحة أخرى،... لذا، تفاهمنا باش تونس تدخل شريكة مع زوز شركات اجنبيّة في هالمشروع، هوما ENI الإيطاليّة، و OMV النّمساويّة، يعملو هوما الاستثمارات من الأول، و من نصيبنا في المرابيح متاع المشروع، نخلصوهم في نصيبنا في قيمة الاستثمارات، بالشوية بالشوية،.... تصورو 1011 مليار قداش من باش تخلق خدم و أفاريات في شركات في النقل و المواد الكيميائية و الغذائية و النزل و المواد الصناعية
الحاصل، جات الثّورة، تعطّل المشروع خاطر طلعت مشكلة ما كانتش عالبال... بعض التّونسيّين، الي يعيشوا في ولاية تطاوين، طالبوا انّو الغاز الي يستخرج من ولاية تطاوين ، ما يتعالج الّا في تطاوين، يعني يحبّو وحدة المعالجة متاع الغاز، الي كانت مبرمجة في ولاية قابس التّونسيّة في الجنوب التّونسي، تتعمل في ولاية تطاوين التّونسيّة في الجنوب التّونسي... و في 27 افريل 2012، الحكومة وافقت على طلب التونسيّين الي يعيشوا في ولاية تطاوين، و اقرّت تحويل انجاز وحدة المعالجة، من قابس لتطاوين...
لكن بالشويّة عاد... تطاوين ما فيهاش برط لتصدير البروبان (غاز من الغازات الي تنتجهم المحطّة)، و ما فيهاش مخازن لتخزين الغاز، و ما فيهاش معمل متاع تعبية دبابز الغاز، و ما فيهاش شبكة رئيسية لنقل الغاز، و هذي الكلّ حوايج لازمة لوحدة المعالجة المحنونة...
الحاصل، باش تتعمل هالوحدة في ولاية تطاوين، لازم استثمارات إظافيّة بـ 600 مليار... و كلفة المشروع الي كانت 1011 مليار، صبحت 1611 مليار... و لمّا كلفة المشروع تزيد و الكميّات المتوقع انتاجها ما تتبدّلش، المربوح يطيح بالشطر كيما في حالاتنا هذي... بالنّهاية، الزّوز شركات أجنبيّة الي كانت باش تعمل المشروع، قالتلنا في لامان، ما حاجتناش بالمشروع... و حبس كلّ شي...
الحاصل بعد عام، و كي وقفت الزّنقة للهارب، الحكومة قررت في مارس 2013، باش ترجع لصيغة المشروع الأولى، و باش التونسيّين الي في ولاية تطاوين في الجنوب التّونسي، يقبلوا أنّو الغاز يتعالج في ولاية قابس في الجنوب التّونسي، قرّرت الحكومة، إضافة وحدة معالجة صغيرة بـ 153 مليار في تطاوين... و من المتوقّع انّو المشروع يبدأ في عام 2017 هذا بالطبيعة اذا ما حبسناش الأشغال بالاعتصامات بحجة من حجج العادة
تصوّروا توّا انّو المشروع هذا تمّ انجازو دون مشاكل، و دخل حيّز الإستغلال عام 2012، رانا مفضلين 760 مليار بين 2012 و 2017...
الي نحب نقولو يا توانسة، لما هيئاتكم التمثيلية تطلب طلبات غريبة و انانية، إذا اتبعوها ممكن تربحو في الحاضر، لكن خسارة أولادكم... و لما نبكيو على صغارنا كيفاش باش يعيشو مستقبلا، و مساكن... تذكروا انو صغارنا باش يعيشو في البلاد الي احنا خليناهالهم... تدمير الدولة هو تدمير للأمل
طبعا هوني ما حكيتش على السياسين حكام و معارضين، لسبب بسيط، مأيّس منهم تماما
على خير |
صباح النور ... شوفو الشماتة في تونس و الحقد من أجل تحقيق المصالح الفئوية فين توصل :
نقابة عوان مكاتب الأداءات و القباضات ظهرلها باش تعمل إضراب 3 أيام بداية من اليوم 5 أفريل. .. طبعا اليوم هو الأجل الثاني متاع خلاص معلوم الجولان لنصف عدد السيارات الي في تونس... يعني أقل شي تأجيل قبض حوالي 50 مليون دينار في ميزانية الشعب التونسي، و تأجيل قبض الفلوس معناه خسائر فلوس و مصاريف إضافية على ميزانية الشعب التونسي... هكا يعني، لتحقيق مكاسب فئوية، ناس تستبيح كل أنواع الشماتة و الحقد على تونس، المفيد تحقيق المكاسب، و تونس تمشي تشيّت...
مسكينة بلادي |
خارج موضوع الصفحة، لذا المعذرة للي ما يعنيهش رأي الأدمين في غير الاقتصاد، موش لازم يضيع وقتو :
نصيحة للحكومات المتعاقبة:
أجبروا طلبة شعب العلوم الصحيحة ( الهندسة، رياضيات، فيزياء، الطب...) على دراسة الفلسفة و التاريخ و بضوارب هامة قبل أن تحل الكارثة... |
انتبهوا يا توانسة :
نفس مسرحية انتخابات 2011 و انتخابات 2014 :
عركة دينية و هوية و الإسلام في خطر من جهة و النمط من جهة أخرى... هذا بكلو كذب عليكم و تنويم للتوانسة... كل حد حر في حياتو الخاصة، المتدين تونسي و من حقو يعيش حياتو كيما يحب، و الغير متدين تونسي و من حقو يعيش حياتو كيما يحب... هذي موش مشاكلنا، الي يحكيلكم خرافات الإسلام في خطر و النمط، يحب كالعادة ينومكم و يركب عالكرسي دون تقديم أي حلول للواقع الاقتصادي و عيشة التوانسة :
* اش باش تعملو في 650 الف بطال؟ شنوا البرنامج و قداش لازم من عام باش تهبطوهم ل400 الف؟
* اش باش تعملو في عجز صناديق التقاعد و المرض؟ باش تبطلو ماعادش مخلصين جرايات التقاعد و تنحيو التأمين على المرض؟ و الا باش اتطلعو في عمر التقاعد؟ و اتحاد موظفي الدولة باش يقبل؟ و الا باش تعملو ضريبة جديدة على المواطنين و تغرقوهم؟ و الا باش تكبرو في مساهمة الشركات و تبركوهم؟
* اش باش تعملو في البنية التحتية متاع النقل و الصحة و التعليم ؟ آلاف المليارات اللازمة باش نحسنو وضعية مزرية، منين باش تجيبوهم؟ سلف؟ و كيفاش عملنا في الديون المتلتلة؟
* اش باش تعملو في المؤسسات العمومية الخاسرة آلاف المليارات؟ و الي كل عام تنقذوا فيها من ميزانية الشعب التونسي الي ديجا جابدينها من دم قلبو، و الي فوق هالمساعدة المواطن قاعد يدفعلها مقابل خدمات مزرية؟ باش تخوصصوها؟ لشكون باش تتباع و بقداش؟ باش تصلحوها و تفرضوا الانضباط و الحوكمة الرشيدة؟ و اتحاد الموظفين العموميين باش يقبل؟ كيفاش باش تعملوا؟
* اش باش تعملوا في الاقتصاد الموازي؟ الناس إلي تخدم عالهامش متمتعة بكياسات و امن و تعليم و جيش و صحة عموميين (مهما كان مستواهم، موجودين و صرفنا عليهم دم قلوبنا) اقتصاد موازي ناس تخدم فيه و ما يخلصوا في حتى فرنك لميزانية الشعب التونسي، ة يزاحموا في الناس إلي تخدم بالباتيندة و تخلص في الضرائب، اش باش تعلموا فيهم؟ باش تسكرولهم رزقهم؟ إذا تعملوها اش باش تعلموا في الغضب الاجتماعي؟ و تسير الكياسات؟
* اش باش تعملوا في التفاوت التنموي بين الجهات؟ كيفاش باش تقنعوا الناس تصبر؟ بأي برنامج؟ تصرفوا أكثر تنمية على الجهات الداخلية؟ و الجهات الشرقية الي فيها دوبل سكان؟ باش يسكتوا؟
* اش باش تعملوا في تمويل البلديات الي بكلها غارقة في الديون من عند صندوق تمويل الجماعات المحلية؟ باش تمسحولهم ديونهم؟ و الصندوق الي غارق من ربي و متسلف ديون من برا؟ كيفاش عملنا فيه؟ تحملوه على الميزانية؟ الميزانية الي هي بيدها بالعة و كل عام نتسلفولها؟
* اش باش تعملوا في التهرب الضريبي؟ كيفاش باش تقاوموه؟ الديون الجبائية المثقلة و الغير مستخلصة؟ كيفاش باش تجيبوها من الشركات؟ تنزلوا عليهم يدفعوا بالسيف حالا؟ و كي يبلعوا و يصبحوا خدامتهم بطالة؟ كيفاش باش تقاوموا الهوجة الشعبية؟
* اش باش تعملوا في تسليح الجيش و الامن باش ينجم يحمي البلاد؟ الفلوس منين؟ ديون؟ ضرائب جديدة؟
* اش باش تعلموا باش الناس ترجع تخدم و ما تحقرش الخدم الي شادينها آلاف الأفارقة توا في بلادنا؟
* اش باش تعملوا في التهريب؟ تسكروا اللعب؟ و الناس إلي ما عندهاش منين تعيش غيرو؟ شنوا برنامجكم ليهم؟ و الناس إلي استانست بفلوسو الكبيرة و ماعادش تحب تخدم خدمة عادية؟ اش عملتو فيهم؟
* اش عملتوا في ارتفاع الأسعار نتيجة انهيار الرقابة على مسالك التوزيع؟ اش عملتوا في ارتفاع الأسعار الي جاي من ارتفاع الأجور دون انتاج الي عايشينو من 2011 لليوم و احنا زيد الماء زيد الدقيق؟
* اش باش تعملوا في الفساد المالي؟ باش تعلموا رقابة على كل صفقة عمومية؟ ما تنجموش، باش تقويو في العقوبة؟ المشكلة موش في القانون، اعطيونا حلولكم
* اش باش تعملوا في المصالحة ؟ يرجعو الفلوس و خطية 5% سنويا و طاح الكف على ظلو؟ و الناس إلي قالت لا و مشات حياتها سلاطة؟ يندبوا وقتها؟ و الرسالة متاع فسد توا نسامحوك نهار من النهارات؟ هذي رسالة للمستثمرين في المستقبل؟ تبطلوا من المصالحة؟ والله ما تحصلو مليم من الفلوس الي لبرا وقتها، تبطلوا خير؟
الخلاصة :
اعفونا من لوبانة الإسلام في خطر، اعفونا من لوبانة النمط، قولولنا شنوا حولكم لمشاكلنا، حياتنا الخاصة ماااااا تعنيكمش يا سياسيين و يا منظمات و يا جمعيات... |
على هامش 1 افريل، أعتقد أن أكبر كذبة في تاريخ البشرية هي كذبنا على انفسنا بفكرة "الآخر و الظروف و المؤامرة هم السبب في حالي البائس"... لاحظوا أنها كذبة ممتعة، تجعلنا نواصل نومنا و كسلنا دون الشعور بتحقير الذات لو نظرنا للحقيقة، و بالتالي دون الحاجة للتعب و التضحية سعيا للنجاح... |
في إطار الاختلاف بين البنوك الإسلامية و البنوك الربوية، هذا أمر وزارة المالية حول تمويل المسكن الأول... لاحظوا الفرق بين الحلال و الحرام...
مع التذكير، انو الوزارة ما تجيب شي من عندها، أوامر كيما هذي، تتم أولا بالتشاور مع النوعين من البنوك، الربوية و الاسلامية...
هذا ليس موقفا من المالية الاسلامية، هو فقط نقل لما جاء في الأمر الحكومي عدد 391 المؤرخ في 28 مارس 2017 المتعلق بتنقيح الأمر الحكومي عدد 161 المؤرخ في 31 جانفي 2017 المتعلق بضبط شروط الانتفاع بالسكن الأول. (التنقيح دخل المالية الاسلامية، و سمح بإمكانية الشراء بين الخواص) |
اليأس المدقع يتملكني في بعض الحالات النادرة، و اليوم في ميدي شو، حسيت بتفاهة المجهود و التعب هوني، لما سمعت شفيق الجراية يقول حرفيا :
"عندنا اتفاق معا كمال لطيف باش هو يشد كلابو و انا نشد كلابي"
قالو اقتصاد بالفلاقي 😂
مسكينة تونس😢 |
صباح النور، صباح الرحمة على كل من بنى حجر في وطني، صباح الأمل لكل من يرى في هذا الوطن ملاذا و مستقبلا، صباح الخير تونس، صباح الأمل اني نوصل نعطيك من جهدي و عرقي...
تونس، دمتي وطني، دمتي فخري، دمتي عزتي، |
توضيح حول العلم |
بصراحة عاجز عن الكلام لتفسير حكاية العلم التونسي العملاق الي باش نستعملوه للاحتفال بعيد الاستقلال الوطني* ، و الي إلى حد اللحظة هذي، كل وسائل الإعلام تقول انو مصنوع في تركيا...
ما دخلتش مخي، انا مانيش مع صرفان فلوس الشعب إجباريا و حصريا في منتوجات تونسية، نعرف فما كلفة تنجم تكون أقل ببارشة في منتوجات اجنبية، و نعرف انو في حال عجز المالية العمومية، مضطرين أحيانا نخيرو أخف الحلول وطأة على ميزانية الشعب التونسي... لكن هوني بصراحة دخلنا في القعباجي متاع عوالم موازية اصلا 😯😯😯... يا رسول الله... قطاع النسيج؟ نصنعو لبرا؟ و فين عاد؟ عند تركيا أكبر منافس لينا في الأسواق العالمية؟ و شنوا الي صنعناه؟ علم تونس ؟ الرمز المقدس للشعب التونسي!!! و وقتاش؟؟؟؟؟ نهار عبد الاستقلال الوطني*؟؟؟؟؟ تي شنوا عااااااد، يزيييييي، يييييييزي بلا تخضريط ملينا، ملييييييينا 😦😦😦😦😦
و الا خرجولنا بلاغ تكذيب اذا الحكاية الكلها كذبة سبحان الله...
على فكرة انا ما حكيتش على الكلفة الي متداولة حاليا، و الي اكيد فيها génie civil و غيرو و موش فقط سعر العلم، ما حكيتش على الكلفة، خاطر صحيح مبدئيا من ناحية احتياجاتنا الكبيرة تنجم شكون يشوف الحكاية موش اولوية، لكن رايي المتواضع هو انو مجبرين نصرفو على الرموز و النصب التذكارية حتى لو نحينا من خبزنا اليومي (ما قلتش طريقة صرفان توا صحيحة تنفيذا و اتصالا، قلت فقط انو حسب رايي اذا نحبو نبنيو فكرة وطن في ذهن الشعب، مجبرين نصرفو، كيفاش، هذاكا موضوع اخر)، و اغلب الدول المتحضرة ما تفكرش في المصروف فقط لما يتعلق الأمر بالتخليد و الرموز، لانو هذي أشياء حيوية لكل الأمم و بها يُبنى الوجدان الجمعي للشعوب، و الوجدان الجمعي الوطني مكسب للأجيال، لأن الأوطان أجيال، نحن عابرون و تونس باقية
* عيد الاستقلال الوطني، أي نعم عيد الاستقلال الوطني العظيم، و للاقلية المهووسة بنظرية الاستعمار المتواصل و الثروات و الوثيقة و حدودنا صنيعة استعمارية، و هاك التفاهات الفايسبوكية، مسبقا نقلكم تعاليقكم ستقع صنصرتها بسعادة جمّة، لأني بصراحة ما عنديش وسع بال لمناقشة الغباء |
شنية مشكلتنا مع PayPal حاليا؟
تفضت برشا حكايات معاهم و مشكلتنا بقات في تفصيل بسيط، PayPal يحب الكوارط الي يتعامل معاهم من تونس، إذا يدخللهم فلوس من برا، يسمحو بتحويل هاك الفلوس لأي بلاد في العالم، و البنك المركزي رافض، قالهم اوكي، لكن بشرط، الفلوس الي يتصبو في حساب PayPal متاع التوانسة المقيمين في تونس، لازمهم إجباريا يدخلو لحسابات في تونس...
علاش البنك المركزي رفض؟ فما زوزو أسباب :
السبب الأول قانوني بحت، البنك المركزي التونسي ما عندو حتى سلطة في الحكاية هذي، لانو إجبارية ترحيل المداخيل الخارجية بالعملة الصعبة لتونس، المفروضة على كل تونسي مقيم في تونس، هي إجبارية جابها قانون الصرف التونسي، و القانون ما يتغير إلا بقانون، يعني لازمو يمشي اقتراح تغيير القانون لمجلس النواب؛ و تصير مداولات؛ و يتغير القانون، و تُلغى هذه الاجبارية، لااااااا قدر الله
علاش قلت تُلغى هذه الاجبارية، و زدت بعدها "لااااااا قدر الله"؟
هوني نجيو للسبب الثاني، السبب الثاني باش نخليكم انتوما تتصورو يا توانسة، التونسي، الي عندو الحق يصرف قريب 500 أورو في العام بالcarte technologique ، لكن نسمحولو انو الفلوس الي يصورهم، ما يدخلهمش لتونس، و يحطهم في حساب في الخارج، طبعا التوانسة الكل كيف كيف أمام القانون، يعني انا سمحنا بترك الأموال في حسابات بالخارج للناس الي تحب تتعامل ب PayPal، لازمنا نسمحو لكل التوانسة... جو؟ شيخات؟
بالشوية عاد، احنا بلاد مسكرين على تخريج الدوفيز بالقانون، و رغم هذا، عندنا نقص كبير في العملة الصعبة، نقص يشوفو المواطن في التدهور المستمر لسعر صرف الدينار قدام باقي العملات... خاطر سعر العملة الصعبة مقارنة بالدينار راهو مربوط بحاجة برك، كمية العملة الصعبة الي تدخل للنظام البنكي التونسي، إذا فما برشا دوفيز في تونس، سوم الدوفيز يطيح مقارنة بالدينار،و العكس صحيح... يعني تصورو حالنا لو نحلو الباب للي عندو دوفيز باش يخبيه لبرا، مازال، هيا برا نقولو هبلنا و حلينا اللعب، و قلنا après tout هاي مخروبة من كل جهة و مازلنا حيين، معقول.... أما عاد وقتها اكيد جدا، قلت "اكيد جدا" و ما قلتش "ممكن"، اكيد جدا باش يجي نهار ما عندناش دوفيز باش نخلصو ديوننا بالعملة الصعبة، وقتها نمضمضو كان نلقاو شكون يسلفنا بالدوفيز، و اكيد جدا، باش يجي نهار، و العملة الصعبة الي كنا ندخلو فيها بالتصدير، باش تقعد لبرا، و بالنهاية ماعادش عندنا عملة صعبة باش نستوردو قمح و دواء و تكنولوجيا ونفط... شنوا الحل وقتها؟ الحل وقتها تعويم تام للدينار، أي أي صحيح الي قريتوه، تعويم، و تعرفو شنية نتيجة التعويم في مصر ماهو؟ سمو الدينار، باش يطيح للحضيض، الأسعار متاع المواد الأساسية و غير الأساسية تطلع ب100% و أكثر، هذا كان لقينا دوفيز باش نجببوهم اصلا... أي و كيفاش وقتها؟ انبرو على طيحان يوم الدينار؟ نعيطو و نبكيو على حال الاسعار؟ و التونسي الي ماعادش خالط؟
والله حكاية كيما هذي، كنا انجمو نعملوها و نغامرو بيها لو كان اقتصادنا لابأس و ما عندناش عجز تجاري مهول و عجز في ميزان دفوعاتنا مع الخارج، لكن نجيو اليوم في حالنا هذا، و نتجلطمو على توازنات الصرف، هذايا يتسمى طمزان عينينا بيدينا
الحاصل البنك المركزي مازال يحاول مع PayPal باش يسمحلنا بهذا التفصيل البسيط، و هو تسكير إمكانية تحويل الأموال لدول اخرى، و أن شاء الله نلقاو حل ما غير ما ندمرو بلادنا...
التوضيح هذا هو محاولة بسيطة لفضح بعض المواقع الي تهبط في عناوين شعبوية تافهة باش تمركي بونتوات قذرة...
ليلتكم زينة يا توانسة، و ربي يحفظ بلادنا |
قصة قصيرة جدا من تنزانيا الشقيقة
في اجتماع مجلس ادارة شركة تنزانية شبه عمومية، كان من نقاط جدول أعمال المجلس، أخذ القرار بنشر استشارة في جريدة، و ذلك لاختيار مكتب دراسات، سيقوم بإنجاز مخطط أعمال جزء بسيط من مشروع كبير... و تبين بعد التثبت في الإجراءات القانونية و اللوائح، أن على الشركة... القيام أولا باستشارة اخرى، قصد اختيار الجريدة، التي ستقوم بنشر استشارة اختيار مكتب الدراسات...
سكرلي البرنامج سي علاء، نقصد في سي علاء متاع تنزانيا راهو |
السلام عليكم
موضوع البنوك العموميّة...
اليوم باش نحكيو فقط شكونهم؟ وقدّاش الدّولة تملك فيهم؟
هوما في الواقع 6، منهم 3 كبار، وزوز صغار، ووحدة جايّة من المصادرة
الزّوز الصّغار، هوما بنك تمويل المؤسّسات الصّغرى والمتوسّطة، والبنك التّونسي للتّضامن:
بالنسبة لبنك تمويل المؤسّسات الصّغرى والمتوسّطة، راس مالو 100 مليار من ملّيماتنا، مجموع القروض الي عاطيها الى حدود 2014، تبلغ حوالي 255 مليار من ملّيماتنا، لكن من 2010 حتّاش لـ 2014، البانكا عملت مجموع خسائر بـ 53,9 مليار من ملّيماتنا... وعن قريب، الشّعب التّونسي باش يضطرّ يصبّلها من ميزانيتو باش يرجّعلها توازنها
بالنّسبة للبنك التّونسي للتضامن، راس مالو 40 مليار، الى حدود 2015، مجموع القروض الي عاطيهم لحرفاؤو، يبلغ 820 مليار، لكن في هاك الـ 820 مليار، فمّا 226 مليار (حوالي 27% من مجموع القروض) هي ديون غير مسدّدة، يعني جا وقت خلاصها و الناس(حرفيّين صغار و أصحاب شهائد عليا) ما خلصتش، و هاي البانكة قعدت تسال و برّه... البنك هذا مبدئيّا رابح، قلت مبدئيّا رابح، خاطر في الواقع، هاك الدّيون الي تعطاو لحرفيّين صغار و أصحاب شهائد عليا و قعدو موش خالصين، مضمونين بنسبة 90% من صندوق اسمو الصّندوق "الوطني للضّمان" (و الصندوق هذا مموّل من طرف حرفاء كلّ البنوك مواطنين و شركات)... يعني لو لم يكن هذا الضّمان، راهو البنك في وضعيّة أخرى تماما...
بالنّسبة للبنك الي جاي من المصادرة، هو بنك الزّيتونة، راس مالو 88 مليار من مليماتنا، 57,8% منهم مصادرين وملك الدّولة، والى حدود 2015، عاطي قروضات بـ 1272 مليار، والزيتونة رابحة في 2014 و2015، لكن عندها خسائر قديمة من 2012 وقبل بحوالي 15,4 مليار من ملّيماتنا...
نجيو توّا للي بيه الفائدة، البنوك الكبار الّي تملكهم الدّولة، الSTB و الBH و الBNA
نبداو بالـ STB
بعد المبلغ الي تصبّلها من ميزانيّة الدّولة عام 2015، أصبح راس مال الشركة التونسية للبنك بنهاية 2015 يبلغ 776,875 مليار من ملّيماتنا مقسوم على 155375000 سهم)، رأس المال هذا، الدّولة تملك فيه مباشرة او عبر شركات حكومية أخرى، 83,4% من الأسهم (يجيو 129582750 سهم)... و هوني نردّو بالنا، حجم راس المال في أي شركة ما يعطينا حتى فكرة على صلابتها الماليّة و لا على قيمة الشّركة، خاطر راس المال هو مفهوم قانوني أساسا، يقلنا، قدّاش المساهمين (و من جملتهم الدّولة في حال الـ STB) قدّاش حطّو فلوس في شركتهم... شنوّا صار في هاك الشّركة؟، آش عملت بالفلوس الي حطّوهم فيها المساهمين متاعها؟ يا ترى باش تفلس من كثر الخسائر و الا بالعكس باش تطير طيران بالارباح؟ هذا بكلّو ما نعرفوه الّا ما نتعمقو في تحليل الشّركة، و هذا موضوع المقال الجاي على الـ STB، لكن يكفي اليوم نقلكم، انّو الخسائر المتراكمة من الأعوام الماضية و الى حدود 2014، بلغت 748,8 مليارات... و انّو لولا التّرفيع في راس مال البنك عن طريق ميزانيّة الدّولة عام 2015، راهي الSTB فلست لا قدّر اللّه... و نخلّيكم تتخيلو عواقب افلاس بانكا بحجم الSTB على تونس و على الشّعب التّونسي...
مجموع القروضات الي عاطيتهم الـ STB الى حدود 2015، يبلغ 7897 مليار، يعني تقريبا 13,2% من مجموع القروض البنكيّة في تونس، عاطيتهم الSTB... المشكلة، هي انّو 30,3% من هذه القروض، هي قروض متعثّرة، و هذا الي كلّ عام يأثّر على نتائج البنك، و ردّو بالكم يا توانسة من الشّعبويّة، كي نقول متعثّرة موش معناها ضاعت نهائيّا على البنك و مستحيل تخلص، متعثّرة معناها فيها مشاكل، تأخير خلاص، ينحّم يكون نهار و الا اكثر من عام، متعثّرة معناها ما هيّاش تخلص بطريقة عاديّة، متعثّرة معناها ممكن ترسّي في قضايا طويييلة باش تخلص، لكن متعثّرة معناها زادا انّو ممكن جانب من هذه القروض مستحيل نهار توصل البانكا تسترجعهم، لكن حجم هذا النّوع الاخير من الدّيون، و الي عموما هو الي يصير عليه اللعب الشعبوي في فايسبوك، يكون غالبا حجم صغير في وسط مجموع الدّيون المتعثرة، و الاهمّ انّو صعب جدّا تحديد قيمتهم، خاطر الامر مرتبط بمستقبل القضايا و حال الناس المديونة و تطوّر القانون، و هذي أمور ما يعرفها كان ربي، ما نيش انّقّص في حجم المشكلة و لا نبرّر، لكن المشكلة متاع الدّيون الي ما فيهاش حلّ موجودة في كلّ بنوك العالم بنسب متفاوتة، و انا نهبل من المبالغة لأهداف سياسيّة او لتكبير صفحة فايسبوك، او لتسميع النّاس الكلام الي يشيخو عليه ... الاشكاليّة بالنّسبة للSTB، هو انّو نسبة ال30% ديون متعثّرة هي نسبة كبيرة جدّا مقارنة بمعدّل نسبة الدّيون المتعثّرة في البنوك التّونسيّة و الي ما يفوتش 16,6%... و لو نغزرو للبنوك الخاصّة، نلقاو فيها حتّى شكون نسبة الدّيون المتعثرة عندو ما تفوتش 8%...
في المقال الجاي انشاء الله و الي باش يتخصّص الكلّو للSTB، باش نحكيو على أسباب هالدّيون المتعثرة، و علاش اتطرحت فكرة خوصصتها، و على برنامج إصلاحها الي اعلانتو ادارتها العمة مؤخّرا
نتعدّاو للBNA
الBNA راس مالها 160 مليار، تملك منّو الدّولة بشكل مباشر او عبر شركات حكوميّة أخرى، نسبة 63,7%...
مجموع القروضات الي عاطيتهم الـ BNA الى حدود 2015، يبلغ 9357 مليار، يعني تقريبا 15,6% من مجموع القروض البنكيّة في تونس، عاطيتهم ال BNA... المشكلة، هي انّو 24,76% من هذه القروضهي قروض متعثّرة ( و طلعت لـ 25,37% في جوان 2016) ، و هذا الي كلّ عام يأثّر على نتائج البنك... تذكروا انّو المعدّل بين كلّ البنوك التّونسيّة هو 16,6، و انّو في البنوك الخاصّة اقلّ ببارشا... معلومة أخرى، الBNA هو البنك الوطني الفلاحي، لكن نسبة القروض الفلاحيّة في مجموع القروض الي عاطيتهم الـ BNA، ما تفوتش 19%... الباقي قروض عاديّة كيما الي تعطيهم أي بانكا في تونس
نتعدّاو لل BH
ال BH راس مالها 170 مليار، تملك منّو الدّولة بشكل مباشر او عبر شركات حكوميّة أخرى، نسبة 57,8%...
مجموع القروضات الي عاطيتهم الـ BH الى حدود 2015، يبلغ 6336 مليار، يعني تقريبا 10,6% من مجموع القروض البنكيّة في تونس، عاطيتهم ال BH... باقي لمشكلة، هي انّو 17,5% من هذه القروض، هي قروض متعثّرة، و هذا الي كلّ عام يأثّر على نتائج البنك... نعاود تذكروا انّو المعدّل بين كلّ البنوك التّونسيّة هو 16,6، و انّو في البنوك الخاصّة اقلّ ببارشا...
معلومة أخرى، 53% من قروض بنك الإسكان ماشية فعليّا للاسكان، 13% قروض للباعثين العقاريّين و 40% للمواطنين
هذا تلخيص برقي للبنوك الي يملكها الشّعب التّونسي، موضوع تتخوصص و الا لا، كيما قلتلكم موضوع فلسفي تقريبا، و انصار خروج الدّولة من القطاعات الغير استراتيجيّة (و انا منهم) عندهم حجج مقنعة ، و كيف كيف الي يقلّك الدّولة تعمل كلّ شي و الشركات العمومية فقط تصنع و تبيع كل شي، عندهم حجج مقنعة، و الامر بكلّو مربوط بنظريّة تفاعل الفرد مع المجموعة الي يعيش فيها، يا ترى نشجّع الفرد باش يبدع و يخلق ثروة ليه و هكّا لما كل واحد يكبر ثروتو، المجموعة الكلّ ثرواتها تزيد، و الّا نعتمدو على وعي الفرد و حبّو للمجموعة الي يعيش فيها و نعملو على الوعي هذاكا باش الفرد يبدع و يخلق ثروة حتى و هو عارف انها ثروة باش تمشي للمجموعة...
هذا نظريّا، لكن الزّنقة توقف للهارب، لمّا تكون الشّركة العموميّة خراب فلوس على ميزانيّة الشّعب، و خسائرها ما تاقفش، وقتها لازم يا توانسة نبعثو المنظرين الي كشاكشهم خارجة، قال شنوّا "وووه خوصصة، وووه باعو البلاد" و نخمّموا يا ترى الفلوس الي نصبّو فيها لهاك الشّركة كان نعملو بيها حاجة تصلح موش خير؟ و نخمّموا لو يشدّوها خواصّ و يوقفوها على ساقيها و ياقفو ضدّ التسيّب الي فيها و ترجع تربح و تخلّص ضرائب موش خير؟ طبعا حتّى هذا كلام نظري، و عمليّات الخوصصة النّاجحة هي اوّلا الي الشّعب التّونسي يضرب ضربتو لمّا يبيع، و الي عمليّة البيع تكون لمستثمر يفهم و قادر يطوّر الشّركة و يمنّعها، و أخيرا، لمّا الدّولة تكون قادرة على ردع و معاقبة الي يحبّ يتمعّش من موقعو...
تعبت و تعّبتكم نهار احد يزّيني و يزّي ما مرجتكم :D ... المرّة الجايّة نتعمقو في وضعيّة الSTB
على خير يا توانسة
المصادر:
القوائم الماليّة للشّركة التّونسية للبنك من 2009 الى 2015/ منشورة للعموم في موقع هيئة السّوق الماليّة
القوائم الماليّة للبنك الوطني الفلاحي و بنك الإسكان من 2009 الى 2015 و الى جوان 2016/ منشورة للعموم في موقع هيئة السّوق الماليّة
التقارير السّنوية للبنك للبنك الوطني الفلاحي و بنك الإسكان لسنة 2015/ منشورة للعموم في مواقع المؤسّستين
التقرير السّنوي 2015 للرّقابة البنكيّة الصّادر عن البنك المركزي/ منشور للعموم في موقع البنك المركزي
دليل اسهم الشّركة التّونسية للبنك / منشور للعموم في موقع بورصة تونس |
الليلة 20h الجزء الأول من موضوع البنوك العمومية، شكوني اصلا، قداش راس مالها، قداش الدولة تملك فيها، قداش القروض الي عاطيتها، قداش نسبة القروض المتعثرة عندها مقارنة بباقي البنوك، و قداش نسبة مساهمتها في القطاعات الي متسميين عليها |
اللهم طولك يا روح... كل مرة نقول يزي، خلي نهبطو مقال البنوك العمومية... تطلع غريبة في البلاد هذي.. على ذمة شمس اف ام، نقابة التعليم الأساسي في قبلي قالتلكم تنديدا بالعملية الإرهابية في قبلي، قررنا.... الإضراب غدا من الساعة 8 حتى الساعة 13...
يا ربي صبرك |
و تتواصل العربدة من مجموعة اليعقوبي و المصطوري:
بعد رفض الاتحاد لقرار تعليق الدروس ، وانسحاب عضو المكتب التنفيذي ،تحولت الهيئة الادارية إلى " لمّة جهات " وقررت الإضراب العام بداية من 27 مارس .!
القرار يجعل النقابة العامة تفتح مواجهة مع المكتب التنفيذي .
صدقوني، والله الأغلبية الساحقة من المربين لا علاقة لهم بشطحات النقابة... الصور هي فقط أمثلة
تذكير، هذا خروج على الموضوع لم استأذنكم فيه، لأن المعركة ضد الفوضى النقابية هي معركة لإنقاذ تونس، النقاش موش على جلول باهي أو خايب، جلول و كلامو و حزبو، لا يعنو شيئا للصفحة، صفر، ما يعنينا هو الخراب الذي ينتظر هذه البلاد لو كل مجموعة مهنية قررت أن تتدخل في حكم تونس، يعني بعد الزمن السعيد لصراع المجموعات المهنية على شكون ينهب أكثر من ميزانية الشعب، تعدينا للزمن المرعب متاع كل مجموعة مهنية تحب تحكم على كيفها، يا توانسة، الصفحة هذي ستحارب هذا النهج، لأن انشاء الصفحة اصلا من أجل تونس، و الحياد هنا خيانة |
باش نحكيو على الSTB موش كمثال للخوصصة، و لكن كمثال للبنوك العمومية، و الحديث على بنك، بصراحة بحر، تنجم تحكي على الف جانب و جانب... لذا، المعطيات جمعتهم من 99 لليوم، هاو قدامي، ماذا بيكم تعاونوني بالاسئلة، باش ما نطيحش لا اراديا للطرح الاكاديمي للموضوع، ماذا بيكم لو تتكرمو تعاونوني بالاسئلة، شنوا الناس تحب تعرف على البنوك العمومية، و الSTB بالذات... |
حول تسمم الطلبة بعد اكلة في المطعم الجامعي بقابس...
ما شاء الله، اقراو :
" اتخاذ الإجراءات اللازمة لفرض احترام شروط الصحة...والتحكم في الأسباب و الوقاية من تسمم جديد"
الله الله، و المسؤول على المشتريات في المطعم؟ عفى الله عما سلف؟ و الطباخة المسؤولين عن حفظ المواد الغذائية في المطعم؟ عفى الله عما سلف؟ و مدير المطعم المسؤول عليهم الكل؟ عفى الله عما سلف؟ بهيم قدم قرعة؟ دفع الله ما كان اعظم؟ يواصلو يخدموا و يخلصوا نورمال؟ و بطالبوا بالترقية كان لزم؟ حد ما يتحاسب؟ حد ما يتعاقب؟ حد ما يطرد؟
إذن انتظروا الكارثة القادمة، أكبر مآسينا هي انو الي يغلط ما يخلصش، أكبر مآسينا هو ثقافة "اش عندهم يعملوا، تصير الله غالب"....
الي يخلي الشعوب المتقدمة متقدمة، هو ثقافة العقاب الصارم للمخطئ، موش مهم أخطأ عن قصد أو لا، تهاون، فاتوا تفصيل صغير، يديغاجي، و يجي غيرو، و هكا، هوما يبنيو و يقدموا دون توقف، و احنا نندبو بعد كل مصيبة، في انتظار المصيبة القادمة، لهذا، هم بعيدا هناك يسيرون بسرعة الضوء و نحن هنا نجتر خطانا |
صباح النور، اعلام لمن يهمه الأمر
مركب تونس لن تغرق، لن نقفز منها، سنبقى فيها، سنقتصّ من جلودنا لسد ثقوبها، و لن تغرق مركب تونس
نهاركم زين يا توانسة |
نواصلو مع التمارين 😃 الي نحضرو بيها لمقال حول وضعية الSTB و اليوم إعادة لمقال آخر حول البنوك، باش يعاونا زادا أننا نفهمو مشاكل البنوك العمومية أساسا
إعادة
الي يحب يوسع بالو معايا، باش نهزكم في ثنية نحاولو نفهمو بيها سيستام يخلي البنوك العمومية غارقة في القروض غير المسددة و في نفس الوقت غير قادرة على فعل شيئ للناس الي خذات القروض هذي :
في قانون الشركات التونسي كيما في اغلب دول العالم، فما مبدأ التفريق بين ملك صاحب الشركة و ملك الشركة. بمعنى انو المساهمين في شركة رأس مالها 100 الف دينار مثلا، يدفعو في البداية كل واحد نصيبو من هاك ال100 الف دينار و تتخلق بعدها الشركة الي تصبح بعدها شخصية مستقلة بذاتها عندها املاكها الخاصة الي ما عندها حتى علاقة قانونية بأملاك الأشخاص الي ساهمو في راس مال الشركة. الشركات هذي تبدا تخدم تشري تصنع و تبيع و تاخذ قروضات باسمها و برهن أملاكها. و هوني مربط الفرس، في تونس غالبية الشركات هي شركات عائلية، يعني تلقا ديما فيها شخص واحد و الا معاه عائلتو، يملكو نسبة كبيرة من رأس المال، و باعتبار النسبة هذي في راس المال، تلقى الشخص هذاكا هو الي يسيّر على كيفو و ياخذ قروضات باسم الشركة و يرهن و يحكم في أملاكها، المشكلة ان البنوك، تعطي غالبا قروضات اعتمادا على تقييم النمو المستقبلي و نجاح الشركة و ايضا على اسم الشخص و سمعتو اذا كان من الاثرياء. و تاخذ رهنية على املاك الشركة موش على املاك الشخص الي يسير فيها، بالنسبة لها الغالبية من الشركات العائلية (بغض النظر عن شكلها القانوني) بعد سنوات تتقسم على نوعين :
* نوع يكبر و يربح كيما مثلا دليس و كوكاكولا و پولينا على سبيل الذكر لا الحصر
* نوع ثاني و هو الاغلبية للأسف، يندثر و يغرق في الديون و تفلس الشركات هذي، و القطاع السياحي مثلا فيه برشا من هذا النوع.
هالنوع الثاني من الشركات العائلية الي تفشل، تورّط معاها البنوك (و بصراحة خاصة البنوك العمومية الي كالعادة غلب على التصرّف فيها مبدأ رزڤ البليك) و البنوك ما تنجمش تسترجع ملايين الدينارات الي سلفتهم لهذه الشركات باعتبارها غالبا شركات فاشلة و على باب الافلاس، و أملاكها تصبح ذات قيمة تافهة و البنوك كيما حكينا الفوق ما تنجم تحجز الا املاك الشركة و موش املاك المساهم الرئيسي فيها، او لأنَّو تمّ النفخ في قيمة الرهنية المقدمة لهذه البنوك (مثلا القرض يسوى 100الف دينار، تتقدم عليه رهنية من املاك الشركة قيمتها الفعلية 10الاف دينار و تتقيّد الرهنية بقيمة 120الف دينار، بسبب فساد الخبير او البنكاجي او الاثنين) احسبو الحكاية هذي على سنين و على مئات الشركات تفهمو موضوع الديون المهولة غير المسددة لعديد البنوك...
توا نجيو للزّبدة، السؤال هو: علاش رغم فشل هذه الشركات، فانو الغالبية من الناس الي مساهمة في رأسمالها، يبقاو لاباس عليهم و من أثرياء البلاد؟
كي تتذكروا انو الناس هاذم يتصرفو كيما يحبو في الشركات هذي (و خاصة الشركات ذات المسؤولية المحدودة الي القانون ما يفرضش عليها مراقب حسابات مستقل) قلنا يتصرفو كيما يحبو، مثلا ياخذو الكريديات و يعملوا لأرواحهم و لعائلاتهم شهاري خيالية تبرّك الشركة، و الا سلعة و املاك الشركة تمشي من غادي لغادي لملكهم الخاص او يستعملوها ليهم ولعائلاتهم، و غيرها من الطرق الملتوية... و تتذكروا انو القرض خذاتو الشركة، و موش مولى الشركة، هكا الشركة ممكن تفلس، لكن أصحابها ما يمسهم شي
الإشكالية بالنهاية حسب رايب هي اولا كيفية محاولة (و المحاولة بصراحة رأي صعبة جدا) استرجاع هذه القروض دون الاضطرار لدفع مصاريف جبارة للتقاضي و الخبراء... و ثانيا التأكد انو التيار وقف و ما عادش النزيف متواصل |
على هامش الفوضى الي ضاربة كل قطاع في بلادنا،
صدقوني تونس لا تحتاج إلى ديكتاتور جديد لمواجهة حالة الانفلات الشاملة التي تعيشها بل تحتاج إلى إبراز أنياب الديمقراطية وتفعيل القوانين بكل حزم وبلا تمييز، و الأهم تحتاج سياسيين لا يسجلون أهداف شعبوية انتخاباوية ضد بعضهم عندما تستعمل الدولة الديمقراطية قوة القانون.... أي دكتاتور سيعفن الوضع و لن يصلحه، نحن نحتاج إلى الرقي بوعينا الشعبي، و السياسي، و هذي مرحلة بناء صعبة جدا و مضنية جدا، لكن لابد لكل الشعوب أن تمر بها لتبلغ التحضر و الرقي |
أبسط قرار و اهم قرار لإعادة الأمل في إنقاذ الخطوط التونسية، هو الطرد النهائي لكل المتسببين في مهزلة الخنيفري متاع اليوم، الكل، الضارب و المضروب، الوصول للخنيفري، معناها الاثنين وصلوها للخنيفري دون أي اعتبار لمصلحة الشركة... الحل الوحيد لبداية عودة الأمل هو طرد الطرفين نهائيا، لتكون رسالة واضحة للبقية...
لكن استناو عاد يا توانسة، لو يتم أخذ هذا القرار البسيط، ستنطلق الإضرابات من نقابات الطرفين و يوقفو الشركة... و يا ليت أولا الإدارة متاع تونيسار تتخذ هذا القرار، و يا ليت خاصة نقابات الطرفين تساند هذا القرار و تخرجني انا متحامل على النقابات و عميل لرأس المال و لبرالي متوحش نكره الصالح العام و عدو العمال... |
😢😢😢
هاي اخرتها |
الصباح و الرباح 😠😠😠😠
هاو نهب المال العام الي في حقو، هاو يا توانسة أكبر مصدر فساد في المال العام، هذي شركة ملك الشعب التونسي، عام 2014 برك، تصبولها 150 مليار من شركة عمومية أخرى باش تمنع، و رغم ذلك تلقى موظفين فيها يتصرفو هكا، علاش؟ خاطر ما يخافوش من التطريد، مسمار في حيط، يتعاركو، تصير فضيحة لسمعة الشركة قدام حرفاءها، يصير تأخير و الحرفاء يتمرمدو، الحرفاء يزيدو يهربو و الشركة تزيد تخسر، عااااااااادي، النقابة موجودة، الخدمة مسمار في حيط و الشهرية تمشي، و الشعب التونسي يخلص... كان جات شركة خاصة، والله الي عملو العملة لا يزيدو نهار....
يا توانسة هذي حالة، و غيرها آلاف في القطاع العام، و قيسوا على عدد الاعوام، و شوفو أرواحكم فلوسكم فين ماشية، و مبعد، اسمعوا هاك الي كشاكشهم طالعة ووووه من الخصوصة ، قال شنوا فلسوهم و توا يحبو يبيعوهم، هاو مثال صغير يقلكم كيفاش هالشركات رويدا رويدا مشات للهاوية، ثقافة رزق البليك، مسمار في حيط، نقابة، و بالنهاية، الشركات هذي الي تكونت من جيوبكم، خرجت من أملاك الشعب و أصبحت ملك حفنة من الناس، و من فوق، يخسرو و انتوما تخلصو... |
باهي، باش انجمو في المقال الجاي نفهمو وضعية الSTB لازم تذكير بمقال قديم يحكيلنا على البنوك في تونس، شنية، كيفاش اتطورت. ..
البنوك
شنيّة البانكا؟ كيفاش اتطورت البنوك في تونس؟ شكون يراقبهم؟
اليوم باش نحكيو على البنوك في تونس...
و السّؤال الأوّل هو شنيّة البانكة أصلا، و شنيّة خدمتها و كيفاش تربح فلوس...
البانكا هي شركة تتكوّن برأس مال أصلي، و الرّأس مال الأدنى بالنّسبة للبنوك في تونس كان 100 مليون دينار...(للأسف في القانون الجديد، طيحو راس المال الأدنى المطلوب على اي بنك جديد يتحل، من 100 الى 50 مليون دينار، والله شي يحزّن، العالم يقوّي في راس مال البنوك بحثا عن الصلابة، و احنا انقصو...) تكوّن الشركة البنكيّة اذا، و خدمتها الأساسيّة هي أنها تجمع الودائع من عند الحرفاء متاعها (يعني النّاس الي تخبّي فلوسها في البانكا) و تعطي قروضات لحرفاءها بالنّسبة للبنوك العاديّة، و الا تشري حوايج باسم حرفاءها بالنّسبة للبنوك الإسلامية، و كلّ عام البانكا:
• من جهة تقبض انتريس على القروضات الي تعطيهم لحرفاءها بالنّسبة للبنوك العاديّة، و الّا تربح في ثمن البيع لحرفاءها بالنّسبة للبنوك الإسلامية، و الأنواع الزّوز من البنوك، يأخذو زادا كوميسيون على حسابات حرفاءهم،
• و من جهة أخرى تعطي انتريس للنّاس الي تخبي عندها فلوسها بالنّسبة للبنوك العاديّة، و الا تعطي مربوح خدمتها بفلوس حرفاءها بالنّسبة للبنوك الإسلاميّة ...
هاذم أساسا أهمّ مداخيل و مصاريف تعملهم أي بانكا، و الفارق بيناتهم، تخلّص منّو خدّامتها و مصاريفها الأخرى و الضّرائب، و الي يبقالها هو ربحها الصّافي و الا خسارتها الصّافية متاع العام...
• أوّل بنوك تأسّست في تونس بعد الإستقلال، هي البنوك العموميّة و الي كان ليها وقتها مساهمة كبيرة في تمويل الاقتصاد،
• بعد الاستقلال ببضع سنوات، تأسست بنوك تونسيّة خاصّة، لكنها قعدت صغيرة نوعا ما الى حدودو بداية التّسعينات لمّا قانون الماليّة سمحلها باش تنشط بفاعليّة،
• في أوائل الثّمانينات، دخل رأس المال العربي للقطاع البنكي التّونسي، و كان وقتها اوّل ظهور للبنوك المختلطة التّونسية العربيّة ،
• و في بداية سنوات 2000 دخل رأس المال الأوروبي لتونس، و ظهرت البنوك الي رأس مالها تونسي أوروبي، و في أواخر العشريّة الأولى من القرن الحالي، تكوّنت اوّل بانكا تونسية تنشط حسب ما يسمّى "الصّيرفة الاسلاميّة"...
في تونس اليوم، عندنا 23 بانكا تجاريّة... فمّا أنواع أخرى من البنوك هي البنوك المختصّة او الغير مقيمة، و ماناش باش نحكيو عليها اليوم خاطر الغالبية الساحقة من التوانسة ما يستحقوهاش في حياتهم العاديّة...
قلنا اذا عندنا 23 بانكا تجاريّة، منهم 20 بانكا تجاريّة عاديّة و ثلاثة بنوك تجاريّة تقدّم في منتوجات وفق ما يسمّى "الصّيرفة الاسلاميّة"... و بقطع النّظر عن نوعيّة البنوك، هال23 بانكا انّجمو نقسموهم على 3 مجموعات:
• المجموعة الأولى هي البنوك الي الدّولة تملك غالبية في رأس مالهم، يعني البنوك الي انجمو نقولو عليها : المال العامومي، و هوما 6 بنوك : البنك الوطني الفلاحي، بنك الإسكان، الشّركة التّونسيّة للبنك، بنك التّضامن الوطني و بنك تمويل المؤسسات الصّغرى و المتوسّطة، و تزادتلهم بنك الزّيتونة بعد الثّورة و المصادرة... و البنوك هذي، خاضعة كلّيا لخيارات الحكومة في قرارات استثمارها و انتداباتها و غيرو
• المجموعة الثّانية هي البنوك الي الخواص التّوانسة يملكو غالبيّة رأس مالها: و هي 3 بنوك: بنك الأمان ، بنك تونس العربي الدّولي، البنك التّونسي،
• المجموعة الثّالثة هي البنوك الي يملكو اغلبيّة رأس مالها مجموعات بنكيّة اجنبيّة عربيّة او اوروبّية، عددها 13، و أهمّ البنوك هذي هي : البنك العربي لتونسATB، التّجاري بنك، الاتحاد البنكي للتّجارة و الصّناعة، الاتّحاد الدّولي للبنوك
نجيو توّا للرّقابة على البنوك،
• أوّل رقابة على البنوك التّونسيّة، يقوم بيها المركز التّونسي، و هي رقابة تهمّ كلّ تعاملات البنوك الي تقدّم أرقامها بصفة شهريّة للبنك المركزي، و للبنك المركزي الحق في القيام بهمام رقابة داخل البنوك، و الرقابة تشمل الجوانب الماليّة و التنظيميّة و الاعلاميّة و كلّ جوانب التّصرّف في البنوك، و للبنك المركزي الحق في اصدار خطايا ماليّة ضدّ كل بنك مخالف لمعايير التصرّف السّليم المحدّدة من طرفو و من طرف المعاهدات الرّقابيّة الدّوليّة السّارية في تونس... و بالنسبة للمآسي الي أدّات بالبنوك العموميّة للحالة الي خلاتنا نصبّولها 1000 مليار من ميزانية الشعب التونسي باش تمنع، فالسبب الأول هو عدم استقلاليّة البنك المركزي، الي كان محسوب ما يعمل في حتى قرار ضد البنوك العمومية، خاطر الحكومة تحكم فيه، البنك المركزي كان يخدم فعليّا، فقط مع البنوك الخاصّة...
• ثاني رقابة على البنوك التّونسيّة هي الرّقابة من طرف زوز خبراء محاسبين، و رقابتهم هذي تتمّ مرّة على القوائم الماليّة لجوان، و مرّة على القوائم الماليّة في ديسمبر، تبقى عامة الناس ما تقراش هالتقارير و ما تفهمهمش
• ثالث رقابة على البنوك، هي رقابة المجموعات البنكيّة الأمّ، و هذا بالنّسبة للبنوك التّونسيّة الي تملكها مجموعات بنكيّة اجنبيّة، و هذا أقوى نوع من الرقابة
• رابع رقابة على البنوك هي رقابة وكالات التّرقيم العالميّة بالنّسبة للبنوك الي تفتح حساباتها لهاته الوكالات، باش تثبت عليها و تعطيها ترقيم يسمحلها بإثبات شفافية معاملاتها و صحة استراتيجيتها أمام العالم، و هوني فما بنوك ما عاملة حتى اشتراك في وكالات الترقيم، و فما بنوك عاملة مع وكالات ترقيم واحدة، و فما بنك واحد في تونس متعاقد مع كل وكالات الترقيم الكبرى في العالم
تصبحون على خير يا توانسة |
صدقوني، نحب نتعدى و نرجع للاقتصاد، ديجا من البارح، قلت آخر حاجة حول ملحمة بن قردان هي صورة أبناء الشهيد السعفي، لكن لما شفت الفيديو هذي، الي تعيشكم لحظة بلحظة عظمة هذا الشعب و أمنه و جيشه، ما نجمتش نعديها ما غير ما نوريهالكم...
نعرف كثرت عليكم بالخروج عالموضوع، و نتمنى صبركم يطول، لكن صدقوني، شوفوها، توا تحسوا الي حسيتوا على بلادي |
نختمو بآخر مشهد حول ملحمة 7 مارس 2016 ببنقردان
صورة حزينة تذكرنا أن حب تونس هو تضحية قبل كل شي
صورة لأبناء الشهيد عبد السلام السعفي وهم يزورون قبره ويقرؤون الفاتحة في جو من الحزن، على فراق الاب..
الله يرحمو...
يا توانسة تذكروا، تذكروا انو السيد هذا في لحظة فارقة بين اختيار الإقدام و الموت من اجلكم، أو التأخر و الفوز بالحياة من أجل عائلتو، تذكروا انو في اللحظة هذيكا، الشهيد البطل اختار يعطي حياتو من اجلكم، باش انتوما، و صغيراتكم، و والديكم، و اخواتكم، تعيشوا آمنين... تذكروا انو كل شهيد امني و عسكري في معركتنا ضد جراثيم الدم، في لحظة معينة، قرر انو الشعب التونسي (انتوما) هو شعب يستاهل الواحد يفديه بحياتو...تذكروا انو أبناء و والدي كل شهيد أمني و عسكري، هوما أمانة في أعناق هذا الشعب |
السلام
احمي لي ظهري، ما أمامي لا يخيفني
تونسي، تونسي، تونسي، تونسي...
تحليل صورة أخرى تعبر عن الدعم الشعبي الجبار لبواسل الأمن و الجيش الوطنيين في بن قردان:
لاحظوا أن المواطنين ليسوا مجرد فضوليين، الفضولي لا يقف في خط النار، الفضولي يقف في مكان آمن... هذي عفويا حركة شعبية تعبر عن حقيقة موقف المواطنين الذين يروا أنفسهم في نفس الخندق مع أمنهم و جيشهم...
اخيرا، الرسالة وجهها أهلنا في بن قردان نيابة عن كامل الشعب التونسي : "هذه تونس يا جراثيم الدم، تونس و أهلها عصيّة على الجرذان"
لهذا يا توانسة، عمركم ما تأيسو، راهو رغم كل شي، الساس صحيح، و غدوا خير |
😂😂😂😂😂😂😂😢😢😢😢😢😢
و إنها لفوضى نقابية جاهلة حتى نجوع جميعا
ملاحظة : كلامنا ما عندو حتى علاقة بالبنقردانية و لا ينقص من شيء من وقفتهم التاريخية الجبارة دفاعا عن تونس يوم 7 مارس 2016، كلامنا هو فقط موقف من نقابات الكسل و الجهل المقدس |
رد أخت من منتسبي دائرة المحاسبات حول تساؤلنا اليوم الصباح عن أسباب تأخير التقرير السنوي رقم 30 :
أوّلا، كون على ثقة أخي الكريم إلى كل قضاة وكتبة وأعوان محكمة المحاسبات يخدموا صباحا مساء (خدمنا حتى بالسبت والأحد وفي سيدي رمضان لماضي ساعة متع الليل ...) وتأكّد إلى ماهيش مزية ... ثانيا وهو المهم، الحقيقة الي "عطّل"نسق العمل الرّقابي العادي والمهمات الرقابية على هياكل الدّولة (وزارات ومنشآت و و و ...) هو بالأساس الرقابة على تمويل الحملات الإنتخابية من تأسيسي 2011 لتشريعيّة ورئاسيّات 2014 (الي لتوّة مازالت المحكمة تخدم في الأحكام المتعلّقة بيهم) والكم الهائل مالخدمة هاذي الي خذات كل الوقت والمجهود والموارد البشريّة للمحكمة (في قالب بعضو ما فيها تقريبا كان 150 قاضي فقط). معاهم تقارير غلق الميزانية والمحاسبة الإداريّة والرقابة القضائية CDF.. زيد معاهم تأخّر الإدارة بصفة عامة في مد المحكمة بالوثائق المطلوبة.. الحاصل ماهواش تبرير أما لازم بالحق نتفهموا الشيء الي قاعد يصير..
وثالثا (وينجم يكون مهم زادة) في 30.12.2016 المحكمة نشرت التقارير المتعلّقة بالرقابة المالية على البلديات بعنوان سنة 2015 علىخاطرها قامت برقابة مالية على حسابات البلديات (التي تساوي أو تفوق ميزانيتها الاعتيادية 1 م.د) للنظر في الوضعية المالية لما يناهز 100 بلدية بالنسبة إلى سنة 2015 والتحقق من إحكام إعداد الحساب المالي وصحّة ومصداقيّة البيانات المسجّلة به ومن مدى قدرة البلدية على تعبئة الموارد المتاحة لها وشرعيّة تأدية نفقاتها...
وفمّا حويجة اخرى ( لقيت الفرصة آش باش يسكّتني هههه) التقرير السّنوي الي فات فيه 28 تقرير وأكثر من 1000 صفحة الشيء هذا ما عملناهش قبل..
بالتّوفيق للجميع وتحيا تونس ! |
تذكير، هذه الصفحة تعتبر المعركة ضد فوضى النقابات في القطاع العام هي معركة من أجل تونس، جلول أو غيره لا قيمة لهم أمام تونس و تونس لا تقف على احد، لكن أن تفتك مجموعة متنطعين الحكم من الشعب التونسي و تقرر مكانه من يكون وزيرا و من لا يكون، فهذا إذن بإنطلاق الهدم الممنهج لتونس، لذا، نعتبر الوقوف ضدهم واجب كل تونسي...
هذا كلام صديق عزيز من شرفاء النضال النقابي زمن الجمر، اسمعوه:
هذه تدوينة لمن لم يحذفني بعد من مساندي اليعقوبي و المصطوري، قبل ان يدخل النكرات إلى العمل النقابي في الثانوي و الابتدائي، كانت التحرّكات تقف في شهر مارس حفاظا على الامتحانات الوطنية ومصالح التلاميذ أما اليوم وقد وفد علينا من هب ودب ومن كان يهرب إلى المرحاض عند سماع كلمة إضراب فقد أصبحت التحرّكات تبدأ من شهر مارس وتهدد بسنة بيضاء
تحيا تونس |
سؤال لقراء الصفحة الي عندهم علاقة بدائرة المحاسبات... ماذا يحدث في الدائرة؟ فينو التقرير السنوي؟؟؟؟ علاش التقارير السنوية و نعاود، السنوية، من عام 2011 ولات ما تحضر كان في عامين؟، الصورة مأخوذة من موقع الدائرة، شنية الحكاية؟؟؟ علاه التأخير هذا الكل؟ |
السلام عليكم
الخوصصة، المؤسسات العمومية، تصريح الشّاهد... فوضى خلّاقة باش نحاولو نبسطوها في مقالات متتالية في الفترة الجايّة...
نبداو السّاعة بفكرة عامّة، اوّلا نبعدو على الشعارات الفضفاضة من الجيهتين، لا "الخوصصة هي الحلّ"، و لا كذبة "الخوصصة هي بيع تونس"...
نفسرو ثانيا شنيّة المؤسّسات العموميّة المعنيّة بالخوصصة حاليّا، بالنّسبة للشّعب التّونسي... المؤسّسات العموميّة هي في الواقع شركات كيفها كيما الشّركات الخاصّة، تخضع لزوز حوايج:
أوّلا في علاقتها مع غيرها من مزودين و منافسين و حرفاء، تخضع لقانون الشركات و القانون التّجاري، يعني كيفها كيما الشّركات الخاصّة
ثانيا في تسييرها، تخضع للقانون العام و لسلطة الإدارة العمومية سواء في الصفقات سواء في التسميات و الترقيات و سياسة الاستثمار وغيرهم
قلنا اذا أنّو المؤسّسات هذي، هي شركات عاديّة، يعني تتكوّن برأس مال اصلي، تنتدب خدّامة، و تشري مقرّ، و آليّات انتاج، و مبعد تبدا تخدم، و ممكن تربح و ممكن تخسر... الفرق بين المؤسّسات هذي و الشّركات الخاصّة، هو انّو في الشركات الخاصّة، رأس المال يجيبوه مواطنين يلمّو بعضهم و يعملو شركة في مجال معيّن... بينما في المؤسّسات العموميّة، فلوس راس المال تدفعهم الحكومة، و تكوّن شركة تتسمّى عموميّة... و هوني لازمنا ديما نتذكرو، انّو الفلوس الي تحطهم الحكومة في راس مال الشّركات هذي، ما هيّاش ورثة وزير من الوزراء و لا رزق عائلات أعضاء الحكومة.... الفلوس هذي تتجبد من ميزانيّة الشّعب التّونسي، يعني من الفلوس الّي لمّتهم الحكومة في العام هذاكا في شكل ضرائب من التوانسة سواء مواطنين أو شركات... مثلا عام 1968، الحكومة خذات من ميزانيّة الدّولة عامتها 15 مليار، و حطّتهم كرأس مال اصلي في شركة جديدة كوّنتها، و سمّاتها الشّركة الوطنيّة لإستغلال و توزيع المياه SONEDE... يعني فلوس راس مال الشّركات العموميّة جايّة من المال العام متاع الشّعب التّونسي، و هذاكا علاه اسمها مؤسّسات عموميّة...
تبعوني توّا باش نفهمو كيفاش جات لازم هالشّركات العموميّة العموميّة تخدم، و علاش تعملت اصلا...
قلنا المؤسّسة العموميّة تتعمل بفلوس الشّعب، الهدف منها هو تقديم خدمات ومنتجات للشّعب هذا... و المنطقي انّو مادام راس مال الشّركات هذي من عند الشّعب، هو انها ما تسعاش باش تربح في الشّعب، لازمها توفّر خدمات و منتجات بأسعار معقولة لكافّة الطّبقات... و هذاكا علاه، نظريّات التصرّف في المؤسّسات العمومية الي تبيع للشّعب، تقول انّو الوضعيّة المثاليّة هو انّو الشّركات هذي كلّ عام تخرج طاولة، لا رابحة لا خاسرة، بمعنى انّو أسعار بيعها تغطّي بالضّبط كلفة انتاجها الي باعاتو للمواطنين... طبعا هذي النظرية، و صعيب تجي بالضّبط في الواقع... لكن هذا ما يمنعش انّو فكرة المؤسسة العموميّة هدفها موش الرّبح في المواطنين...
نتعدّاو لسبب تكوين مؤسّسات عموميّة أصلا، او من الجيهة الأخرى، أسباب رفض الفكرة اصلا... هوني برشا أسباب، منها الإيديولوجي المربوط بنظرة المفكرين لطبيعة المجتمعات البشرية و لتحليل التفاعل بين تصرّفات الفرد و توجّهات المجموعة (موضوع تفكير فلسفي اجتماعي الصّفحة هذي موش مجالو)... و فمّا أسباب اقتصاديّة بحتة...
ناخذو حال تونس، بعد الاستقلال، ما كانش عندنا رؤوس أموال خاصّة قادرة على استثمار أموال طائلة في كلّ المجالات تقريبا، و هذاكا علاش الدّولة، بالتّداين أساسا، عملت شركات عموميّة في كلّ المجالات تقريبا، ماء ضوء، تلفون، بنوك، مواد غذائيّة، سياحة فلاحة، فسفاط، بترول... تخلقت الشّركات هذي، و بدات تخدم، و بالشويّة بالشويّة، عملت بنية تحتيّة اقتصاديّة في بلادنا، بنية تحتيّة وفرت الحدّ الأدنى جدّا من جودة الخدمات، و الكبار في السنّ من قرّاء الصّفحة الأفاضل، يعرفوني آش نقصد كي نحكي على جودة الخدمات المقدمة للمواطن... لكن هذا ما ينفيش الحقيقة، الشّركات هذي هي الي بنات تونس الي نعرفوها اليوم، و لولاها، الله اعلم فين نكونو...
فمّا برشا اشكاليّات اعترضت الشّركات هذي:
اوّلا شركات مضطرّة تبيع بسعر معقول للمواطن، سعر في اغلب الأحيان يقلّ عن كلفة المتوج او الخدمة، ما ادّى لتراكم الخسائر
ثانيا، كلفة انتاج الشّركات هذي، الي بحكم طبيعتها العموميّة، كرّست ثقافة رزق البليك، يعني ما فيهاش الكبس و البحث عن النّجاعة القصوى و معاقبة التبذير و الاستهتار، الي يفرضهم مولى الرّزق الي واقف على رزقو، و العمليّة هذي ادّات لوضعيّات مضحكة، و كلفة انتاج بعض هذه الشّركات أصبحت اكبر ببارشا من كلفة انتاج شركة تحترم روحها... مثال في آخر تقرير لهيئة الرّقابة العامّة للماليّة، نلقاو انّو كلفة انتاج الكيلواط/ساعة بمحطّة الكهرباء برادس (شركة خاصّة)، أقلّ بـ... شدّو عندكم ... 65% من كلفة الإنتاج في محطة سوسة (التابعة للستاغ) رغم انهم يستعملو في نفس التقنية....
ثالثا، صارت برشا تدخّلات سياسيّة في طريقة تسيير هالشّركات، و عملت برشا خيارات غالطة، و اكبر غلط، هو انها أصبحت موقع بطالة مقنعة، و انتدبت الاف العمال الي ما تحتاجلهم و تخلّص فيهم رغم انهم ما عندهمش عمل فعلي... و صارت طبعا فوضى فساد مهولة خاصّة قبل الثّورة، لأنّ السلطة المطلقة مفسدة مطلقة... و المأساة الأعظم حسب رايي، هو تغييب الرّأي العام حول الوضعيّة الماليّة و وضعيّة التصرّف في الشّركات هذي، و التقارير السّنوية لمراقبي حسابات الشّركات هذي، و خاصة تقارير الرّقابة الدّاخليّة، الي فيها تفاصيل المشاكل و الاخلالات، التقارير هذي لاااااااا تُنشر للشّعب التّونسي، الشّعب التّونسي الي نذكّركم انّو المالك الوحيد لهذه الشّركات...
رابعا، البيروقراطيّة الإداريّة دمّرت سير هذه الشّركات، طول الإجراءات الاداريّة و صعوبة اتّخاذ القرار بسرعة، في اقتصاد وطني و عالمي سريع جدّا، ادّى لخسائر مهولة للشّركات هذي
خامسا، صارتلنا في بعض المؤسّسات كارثة أخرى، هي الانفلات النقابي، و تذكروا هوني انّو نحكيو على المؤسّسات العموميّة، يعني أي طلب نقابي، هو في الأخير طلب موجّه للشّعب التّونسي صاحب الشّركات هذي، و أي امتياز إضافي لعمّال و موظّفي المؤسّسات هذي، هو في الواقع امتياز يُصرف من جيب الشّعب التّونسي دافع الضّرائب، لكن الانفلات موش غادي، الانفلات صار لمّا النقابات هذي أصبحت تريد تسيير شركات الشعب التّونسي، و تحب امتيازات عينيّة فقط لعملها في الشركات هذي، و تحب صغارها يدخلو يخدمو فيها قبل غيرهم من أبناء الشّعب التّونسي، و ترفض انّو شركات أخرى تقدّم نفس الخدمات للشّعب التّونسي، و وسيلة الضّغط ما اسهلش منها، طبقوا طلباتنا او نوقفو الخدمة، و بإعتبارها شركة محتكرة لقطاعاتها، يقع اذلال الشعب التّونسي كلّ مرّة... و وصلنا لوضعيات انو مجموعة خدامة فكو شركة هي ملك من أملاك شعب كاملة، و أصبحوا هوما الملّاكة الفعليين
سادسا، الشركات هذي، واصلت في الخسارة لسبب واحد، لانها ما عندهاش مشكل افلاس كيما الشّركات الخاصّة... الشركات الخاصّة الي تخسر برشا، تنتهي بالافلاس، بينما الشركات العموميّة لما تخسر، نزيدو نصبّولها فلوس من ميزانيّة الشّعب التّونسي، يعني بالنّهاية، هاك السّعر المعقول الي يدفع فيه المواطن نظير الخدمات و المنتجات متاع الشّركات هذي ما هوّاش العبء الحقيقي الي يدفع فيه المواطن، لا، المواطن يدفع للشّركات هذي زادا جانب من الضّرائب الي يخلّص فيها للدّولة... و لمّا نتذكرو انّو ميزانيّة الدّولة من جيهتها أصبحت تضلع بحكم هول الطّلبات عليها من جيهة و ثقافة التهرّب الجبائي السّائدة من جيهة أخرى، نفهمو علاش الزّنقة بدات تاقف للهارب، و علاش كثر الحديث على الخوصصة... و هوني لبّ النقاش...
والأسئلة الي لازم التوانسة يلقاو اجابتها هوني ما هيّاش "نعملو خوصصة ام لا؟" لكن: شنوّا نربحو وشنوّا نخسرو اذا نخوصصو؟ ما هيّاش أيديولوجيا من جيهة، و نهم للرّبح و اقتصاد السوق من جيهة أخرى، احنا الهدف متاعنا هو الحصول على الخدمة الجيّدة بسعر معقول، و لفترة دائمة، ... الحكاية الكلّ يا توانسة مرتبطة بالتساؤل على مصلحتنا فين، بكلّ عقلانيّة، و دون تشنّج، لازمنا نضمنو:
من جيهة بالاستثمار الأمثل لفلوسنا، الي يخلّينا ما نطيشوش فلوس في البحر ببهامة، قال شنوّا الشركة هذيكا ملك الشّعب و خلّيها خاسرة آلاف المليارات كل عام، و خدماتها حموم ميسالش، المفيد القطاع العام يقعد
و من جيهة ثانية، لازمنا نتساءلو، يا ترى منظومتنا السياسة و القانونيّة الحالية تسمح بالتفويت في بعض هذه الشركات بكلّ شفافيّة، و الاهمّ منظومتنا السياسيّة و القانونيّة تسمح برقابة قويّة على راس المال الخاصّ لتفادي اللوبيات و البحث عن الرّبح الغير مشروع و الاستفادة من وضعيّات احتكار تضرّ بالمواطن
الموضوع كبير، و النّقاش فيه ما يوفاش، ان شاء الله في المقالات القادمة، باش ناخذو أمثلة متاع خوصصة نجحت و امثلة فاشلة، و نحاولو مع بعضنا نفهمو علاش في الحالتين، و في مقالات بعدها، باش نشوفو حال المؤسّسات العموميّة، و باش نحلّو بعدها الكتاب على وضعيّة البنوك العموميّة، هذا الكلّ بالطبيعة... و الستّار ربي...
تصبحو على خير يا توانسة |
كلام العقل لمن شاء أن يفهم درجة الاستهتار بالمال العام عند نقابة اليعقوبي و المصطوري |
الغيبة الايام الي فاتو بسبب غصرة خدمة، و في الويكاند، باش نعاودو نحلو دوسي المؤسسات العمومية و البنوك بالذات،..
أما توا بعد اذنكم باش نعمل ملاحظة صغيرة على حادثة رجم تمساح حتى الموت في البلفيدير...
موش منظور انساني الي يخلينا نتصورو مدى انعدام احترام الذات عند الي عملو العملة و مدى حدة أمراضهم النفسية، و لا من منظور حيوان ترزينا فيه في حديقة هي المتنفس الوحيد للعاصمة... لا لا، المرضى النفسانيين موجودين في العالم اجمع موش في تونس برك، و لو يلقاو فرصة، تخرج أدرانهم القذرة للعلن، و كيف كيف الحيوانات في حديقة الحيوانات يموتوا عادي...
الإشكالية متاع بلادنا موش غادي صدقوني... الإشكالية في ثقافة الله غالب و هذاكا الي كاتب، و مهما تصير من كوارث، حد ما يتحاسب.... هذا تمساح، يعني الغشاء الخارجي لبدنو من أقوى ما أعطى ربي لكائن حي، باش يموت رجما، لازم فترة طويلة من الرجم، مع ما يعنيه الأمر من ضوضاء لا شك في أن المرضى النفسانيين عملوها بصراخهم و لذتهم السادية مع كل حجرة رماووها و كل نقطة دم شافوها... و السؤال هوني، العساسة فينهم؟ أي آي هاك الي محسوبين علينا "زواولة القطاع العام" و يخلصو من ظهر الشعب التونسي؟ عقلية "هاني نخلص من الدولة و نمشي ندبر نقضي قضياتي محسوب اش باش يصير" عقلية "عرفي في بالو بيا عندي قضية و يغطي عليا"، فينو المدير الي يخلص من ظهر الشعب التونسي و مخلي التسيب يوصل لدرجة يتقتل حيوان رجما و ما يفيق حد؟، فينو مسؤول السلامة في الحديقة الي يخلص من ظهر الشعب التونسي باش ما يكونش في الحديقة كدس حجر يكفي لمهزلة كيما هذي و اتعس؟، فينو وزير الغلبة الي وزارتو وصل فيها التسيب انو تصير مهازل كيما هكا في النهار و القايلة؟ شكون يحاسب الناس هذي الكل؟ بأي حق يواصلو يخلصو من ظهر الشعب التونسي و هوما يتمنيكو عليه و ما يخدموش في خدمتهم؟ هذا هو الي لازمنا نفكرو فيه لما تصير أحداث كيما هذي مهما كانت تافهة، اغزروا للحادثة هذي و قيسو عليها حجم الفوضى و التسيب و الاستهتار الي صاير في كل ماهو ملك عمومي... الرزق رزق البليك، يعني ما فماش مولى رزق واقف على رزقو، و الرزق السايب يعلم الخدام التكركير و الفصعة و الاستهتار، و احنا في تونس بعد الثورة زدنا عليهم عدم المحاسبة... لذا طبيعي يصيرلنا حكايات كيما هذي، في بلاد تحترم روحها، كل المسؤولين عن هذا التسيب مهما كان موقعهم يصبحو بطالة و جواعة في كرشو من غدوا، موش على خاطر "ووو حيوان مسكين عذبوه"، لا لا... يطردوا شر طردة لانهم استهتروا بالمال العام الي يخلصو باش يحافظو عليه... في بلاد اخرى... |
معركة الفوضى النقابية العمومية هي معركة مصيرية لتونس، و هذه الصفحة ستخوضها حتى الرمق الاخير، إقالة وزير مهما كانت مساوئه بطلب من نقابة هو شهادة وفاة الديمقراطية و حكم الانتخابات في بلادنا، و قبل ذلك هو شهادة وفاة الحكومة و الأغلبية النيابية، لو يرضخوا لعربدة النقابة، فمعناها إذلال للشعب الي عمل انتخابات، لو يرضخوا فمعناها انهم خربوا على تونس... نسمع في عبارات اليعقوبي اليوم في ميدي شو، هيستيريا، و لغة "اعداءنا" و "جيش" و "ركوع"، و لوبانة المدرسة العمومية الي الناس هربت منها بسبب شطحات النقابة بالذات
ندائي إلى المربين : والله يقودونكم إلى معركة شخصية سياسية لا تمثل مشاغلكم في شيء، والله اتباعكم لشطحات كهذه هو تدمير لوطنكم، والله رفضكم لهذه الشطحات شرف لكم أمام شعبكم، لما كانت المطالب المشروعة صمدتم، أما طلب كهذا، والله تخريب لأي أمل في مستقبل بلادكم و صغاركم، والله اتباعكم لشطحات جماعة اليعقوبي هو ذبح لمكتسباتكم، هذي دولتكم، الي بمشاكلها تبقى بلادكم، و مكان عيشكم و ميزانية شعبها مصدر رزقكم، اتباعكم لجماعة اليعقوبي و القمودي في هذه الهستيريا، هو دق المسمار النهائي في نعش الدولة، و انطلاق الفوضى و حكم المجموعة المهنية الي تذل الشعب اكثر، بالنهاية تذكروا مليح كلامي، تذكروا أنها ثنية موش متاع عركة نضال مهني، لا، هي مجرد ضغائن شخصية، و تذكروا أنها بداية لوضعية ستنتهي بفقدان الجميع لكل شي، و انتم من جملة و اول الخاسرين، إياكم تصدقواحكاية معركة و مصير، اثبتوا في السابق أنكم قادرين على تحقيق مطالبكم، اثبتوا المرة هذي انو تونس خط أحمر بالنسبة ليكم، راهو النقاش لا على كفاءة الوزير لا نظافتو، النقاش كيفاش نقابة تتجرأ و تنحي وزير، و الي تأخذو نخوة خاطر نقابتو، غدوا يطلعلك كارثة يدمرلك حياتك في وزارة أخرى من نقابة اخرى، و تحكم اليوم في التوانسة، غدوا يجي شكون يحكم فيك انت ما اخترتوش،
قد يكون هذا الوزير سيء و ما صلحش التعليم و الي تحبو انتوما، السؤال هو : يا سبحان الله، في عهد الي قبلو كنا لابأس و تعليمنا جيد؟ علاش جماعة اليعقوبي ما طالبوش بإقالة الوزير وقتها؟ رغم الي المربين ما حصلو في عهدو حتى مكسب، علاه زعما؟ الفساد خلق مع الوزير هذا في تونس؟ و الي عندو ملفات فساد علاش ما مشاش للقضاء؟
اهان المربين؟ لاحظتوش انو حد ما قدم ليان واااحد أو تسجيل واحد الوزير يهين فيه في المربين؟؟؟ لاحظتوشي قداشها كذبة ما عندها حتى دليل و كبرت لدرجة حد ما سأل فين و كيفاش؟
فرضا الوزير هذا من اتعس الوزراء في تصريحاتو السمجة، فرضا فاشل ما حسن شي، فرضا ماريتوش ليه إصلاحات و لا تحسين، مخروبة كيما كانت مخروبة في عهد الي قبله؟، تي كل من حكم تونس ما نجم يعمل شي في حتى مجال، أما هانا نقدمو و نتعلموا و نبنيو في الديمقراطية و نبنيو في العقليات، الدولة هذي في طور البناء، لا تكون ضربة المعول الأولى في هدمها، هذه ليست معركتكم، هذه محرقة لمستقبل النظام و التقدم في تونس، و لماذا؟ لضغائن شخصية، ابعدوا بلادكم و بلاد صغاركم عن فوضى النقابات الي تحب تحكم، غدوا كيما اليعقوبي يحب يحكم، قطاع آخر يطلعلكم نقابي لا تعرفوه لا تعرفو توجهاتو و برنامجو و يحب يحكم، و ندخلو في قعباجي، صدقوني اول الخاسرين فيه هو انتم، كل مكاسبكم ستنهار لأن كل شي سينهار
آخر كذبة كذبوها عليكم هي حكاية هوكا في 2013 صار نفس الشي و تبدلت الحكومة، والله يكذبو عليكم، الاتحاد عمرو ما عمل إضراب لإسقاط الحكومة وقتها، كانت معركة سياسية بامتياز بين مجموعة أحزاب و منظمات مدنية و حقوقية، و تتدخل الاتحاد و الرابطة و المحامين و الاوتيكا لحلها
و نعود مرو أخرى، راهو النقاش لا على كفاءة الوزير لا نظافتو، لا على إصلاح التعليم لا على المدرسة و المعهد، النقاش الوحيد كيفاش نقابة تتجرأ و تنحي وزير، و الي تأخذو نخوة خاطر نقابتو، غدوا يطلعلك كارثة يدمرلك حياتك في وزارة أخرى من نقابة اخرى، و تحكم اليوم في التوانسة، غدوا يجي شكون يحكم فيك انت ما اخترتوش
الي مقتنع يتكرم و يبارتاجي باش توصل الفكرة
اللهم قد بلغت اللهم فاشهد |
باهي توضيح :
شبيك على المربين؟، شبيك اتدافع على الوزير و الحكومة؟ شبيك تكره اتحاد الشغل؟ شبيك ما تحكيش على الفساد؟
نبداو بالفساد، القدم يعرفو أن الصفحة هذي قدمت بالأدلة و الارقام مشاكل الصفقات العمومية و مشاكل ديون البنوك العمومية و ديون السياحة و منحة تونيسار الي استفادو منها مساهمين خواص، و غيرهم من عشرات المواضيع الي تهم المال العام
نجيو لاتحاد الشغل، الأدمين لبرالي جدا، فقط لقناعتي أن اللبرالية الشفافة و التامة، تقود على المدى المتوسط للبرالية الاجتماعية (اسكندنافيا العظيمة)، و حاليا في تونس ما عندناش اتحاد شغل حسب رأيي المتواضع، عندنا فقط اتحاد نقابات القطاع العام يعني نقابات كل طلباتها هي طلبات من الشعب التونسي الي يخدم فيهم و يخلص فيهم و موش من حكومة أو برلمان، الاتحاد هذا يخلي 19.8% من المشتغلين في تونس (يعني القطاع العام) يستأثروا بأكثر من 45% من موارد ميزانية الشعب التونسي بينما ما يساهمو إلا في خلق أقل من 10% من القيمة المضافة في البلاد، و هذا حسب رأيي ظلم، خاصة و انو عمال القطاع الخاص في أغلبهم حقوقهم مهضومة و حد ما يدافع عليهم
نجيو للحكومة و الوزير، نبداو بالحكومة، الحكومة بالنسبة ليا هي الدولة، و في ظل الفوضى العارمة في بلاد سياسيا و اجتماعيا، أكبر كارثة تنجم تصير لتونس و تأجل أي أمل في انتعاشها الاقتصادي، هو تبديل حكومة كل 6 شهور، الاقتصاد و تنفنيف حال العباد، عمرهم ما يتوفرو في غياب الاستقرار، رغم هذا المساندة لقرارات الحكومة انتقائية، في قانون المالية كانت مساندة عنيفة صحيح، فقط بقدر عنف عقلية التهرب الجبائي المتجذرة في البلاد، في مؤتمر تونس 20-20 المساندة كانت للمؤتمر موش للحكومة، لانو نجاحو هو نجاح لتونس، و مستحيل الحكومة الحالية توصل تفرح بنتيجة من نتائجو، خاطر آثارو ما تظهر إلا بعد 4 و 5 سنين، يعني حكومة أخرى و ناس اخرى، يعني المساندة مساندة لتونس
نجيو توا للوزير، ما عندي حتى فكرة على نجاحاتو أو اخفاقاتو، ميدان التربية ما نفهمش فيه، لكن نعرف زادا انو ميدان معقد جدا، و موش نقابة تنجم تحكي في إصلاح التعليم و إنما خبراء و دكاترة في علوم التربية و الطفل هوما الي ينجمو يقيمو، لذا لا نصدق عياط النقابة و لا دعاية الوزير،
الوزير، ما نعرفوش، ما يعنينيش، لا هو لا حزبو، لكن الخط الاحمر المقدس بالنسبة ليا يبقى تونس، و في بلاد تحب تقدم، تعيين و حذف الوزراء ما يقرروهش نقابة، مهزلة بجميع المقاييس اذا الشعب التونسي يصرف 100 مليار على انتخابات، و يضيع وقتو، مبدع يجي يركب عليه نقابي يحكمو، نقابي ما اختاروش الشعب باش يحكم، ما يعرف توجهاتو و لا اهدافو، هذي تسمى عملية سطو على سلطة الشعب عبر اذلاله و أخذ تعليم ابناءه كرهائن، و هذي مهزلة لو نسكت و ما ناخوش فيها موقف نراه في صالح بلادي، وقتها نفقد إحترامي لذاتي، و ما عادش نصدق روحي كي نحكي على الوطنية هوني... ممكن يكون اتسع وزير في تاريخ تونس و ما يعرفش يخدم، عمل اكيد تصريحات سمجة ماهياش رصينة، لكن هذا شي، و تجرأ نقابة على أنها تنحي وزير هو مهزلة لو تمت معناها خراب تونس نهائيا حسب رأيي المتواضع، النقابة الي ما يعجبهاش وزير تنحيه، و يصبح الشعب التونسي طرطور لا حكم له، ووقتها لا عاد الحكومة لا رئيس الدولة لا النواب يمكن إئتمانهم على مستقبل بلادنا
نجيو أخيرا للمربين، والله الموقف من قرارات النقابات لا فيه غرام تهجم على الأساتذة و المعلمين، هو موقف من موقف نقابة فقط، في إطار نقاش الموقف فقط، الي يحكي معاكم كان من أنجب نجباء برنامج نجيب الخطاب الله يرحمو، يعني كان (ولازال) يقدس معلميه و اساتذته و هوما يبادلوه المحبة...
تحية الي أساتذتي و معلميا الأفاضل :
سي حسن مسلم
سيدة فاطمة بوحافة
سي الشاذلي الأحمر (العبقري)
سي علي الشتيوي
سي الهادي الصخاب
سي عبدالله الشرّاد
سي الهادي الشراد العظيم (جغرافيا) (مازلت أتذكر سيدي يوم منعتني من الخروج من القسم بعد أن أنهيت آخر امتحان سنوي قبل زملائي و لما استفسرتك عن السبب اجبتني : لشوق الأستاذ لتلامذته)
سي العيدودي (تربية اسلامية)
سي عادل الزموري (رياضيات)
سي البشير الغيلوفي (عربية)
سي شواط (تاريخ)
سي الطاهر الجلوالي (فرنسية)
سي فيصل الحداد (رياضيات)
سي شويخة (تربية اسلامية)
سي الهنتاتي (فيزياء)
سي مبروك الغرّي (علوم طبيعية)
و غيرهم ممن لهم الفضل في ما انا فيه
على خير |
موضوع للنقاش، فقط نتناقشو لو تتفضلو، و نثريو أفكار بعضنا:
ما رأيكم في قانون يجبر النقابات العامة أنها تستشير قواعدها لإعلان الاضراب، يعني إجبارية استفتاء داخل المؤسسة قبل قرار الاضراب، و القواعد الشغيلة هي الي كل مرة تقرر الإضراب أو لا؟ |
تفرجو في العربدة😠، تفرجو في البلطجة، و قيّد على العمل النقابي😠😠... عملة و موظفي مندوبية التربية بزغوان نطقوا من اجنابهم مساكن، اقراو الوثيقة منقولة من صفحة المندوبية الجهوية للتربية بزغوان...
الآن انا أصدق عديد المربين الأفاضل الي قالوا انهم يضطرون للموافقة على الإضراب و الإضراب اتقاءا من بطش النقابيين
قد يكون وزير التربية أتعس وزير في تاريخ تونس، قد يكون جامعا للمساوء كلها، هذا ما يمنعش انو لا جماعة اليعقوبي و لا جماعة المصطوري لهم الحق في تقرير من يسيّر تونس، الشعب التونسي صرف 100 مليار باش يعمل انتخابات، و كان صدقني ربي لا اليعقوبي لا المصطوري قدموا أرواحهم للشعب التونسي وقتها و قالولو اختارنا باش نحكموك، يعني المصطوري و اليعقوبي لازمهم يتذكروا انهم مجرد أجراء يخدمو عند الشعب هذا و يخلصوا من دم قلبو من ميزانيتو،
لم يخترهم أحدا لا للحكم و لا لتقرير طريقة تعليم ابناءنا |
حمدوالله
صدقوني اليوم نصر عظيم و انجاز كبير للشعب التونسي، المصادقة على قانون التبليغ على الفساد و حماية المبلغين على الفساد، هذا النوع من القوانين لا يوجد الا في الدول المتحضرة، ديما الثورة خير من الي قبلها، ديما مستقبل تونس خير، هانا نقدمو، نقدمو ببطء، نقدمو مع كم مهول من المشاكل، لكن نقدمو، تحيا تونس❤
يخرج القانون في الرائد الرسمي، و نهبطوه هوني بالشوية بالشوية مع محاولة تبسيط بإذن الله، باش الناس تعرف أنها محمية لما تبادر و تفضح أي فساد |
السّلام عليكم، اليوم نحكيلكم على حكاية المواطن سيف التّونسي
سيف التّونسي مواطن يعيش في مدينة من مدن تونس لا داعي لذكرها، سي سيف عندو حوينتة معيّش بيها عايلتو، عطريّة نقولو احنا، وارثها على بوه، الحاج شعبان التّونسي اللّه يرحمو... الحاج شعبان، فخّار بكري، عمل عايلة كبيرة، و وصل عندو 11 غشّير ما شاء الله، و عيّشهم و كبّرهم... قبل ما يتوفّى عيّط لأولادو الـ 11، قالهم العطريّة هذي تركتي ليكم الكلّ، لذا اختاروا زوز من بينكم، واحد ياقف عليها و الآخر يعاونو، و من خيراتها تعيّشكم كيما كنتو عايشين و يكبّروها اذا نجّمو أرواحهم... في هاك الإخوة الـ 11، فمّا 3 غشاشر، يعني رايهم ما يُعتدّش بيه... قعدو 8، منهم 4 اخوة حياة عمارهم ما عاجبهم شي، و ما ياخذو مسؤولية شي، و لاهيين في جوّهم و امورهم، و العايلة ما تعنيهم في شي مادام عايشين و متمتعين بخيرها، بوهم كمّل حديثو و خرج من البيت، و هوما فصعو كل حدّ يشوف في امورو... ما نطوّلش عليكم الحديث، الإخوة الأربعة الباقيين كمبصو، و في الآخر اختارو خوهم سيف باش ياقف على العطريّة و خوهم منجي باش يعاونو، اختاروا هاذم الاثنين خاطر قالولهم تهنّاو احنا عندنا برنامج طيّارة باش نكبرو العطريّة و نحسنو عيشة العايلة...
هاك العطريّة تخدّم في زوز صنّاع سعيد و عبد الستّار، واحد واقف على كلّ ما يتباع صبّة من زيت و حليب و سكّر و سميد و غيرهم، و واحد واقف على باقي السّلعة... و سيف لاهي بالحسابات متاع العطريّة و المدخول و المصروف، و العلاقة مع المزودين، و العلاقة مع المداينيّة، و يكمبص كيفاش يكبّر العطريّة، و يحسّنها باش يكبر المدخول، و المنجي ديما في العطريّة واقف على الخدّامة...
وبالطبيعة، الإخوة ال11 يقضيو من العطريّة كيفهم كيف غيرهم... الصنّاع الإثنين، يخدموا على كيفهم، عادي واحد منهم يروّح بكري، و الآخر يجي موخّر، و عادي يجيهم واحد من الإخوة يقضي، يستقبلوه بطريقة خايبة، و الّا يقولولو ما فمّاش ارجع غدوا، و الّا يغلطولو في سوم القضية و يقولولو خلّص و غدوا توّا نثبتو، و فيهم حتّى الّي يقلهم، توّا نجيكم مبعد لداركم نعطيكم سلعة خير اذا تدفعو اكثر، و الإخوة يحملوها في عظامهم و يسكتوا، و يقولوا ماهي الّا العطريّة متاعنا، لازم نحملو الخمج و نسكتوا... و اذا المنجي كبس على الصنّاع، يخسروا عليه انهم ما يجيوش من غدوا، و ياقف حال العطريّة و بقية الإخوة ما يلقاوش منين يقضيو... المفيد تواصلت الحكاية، و حلوّ و مرّ يتعدّى العمر...
الصنّاع الإثنين، بدات تكبر في امخاخهم الحكاية، و حسّو انّو العطريّة تحت رحمتهم، مشاو للمنجي قالولو : زيدونا في الجرناطة متاعنا... قالهم كيفاش نزيدكم و العطريّة على قدّها معيّشة عايلة بالرّوح؟ كيفاش نزيدكم توّا؟ ماهو كلّ عام عطّارة الحومة يزيدو مع بعضهم للخدّامة الكلّ، استنّاو الزيادة متاع النّاس الكلّ كيفكم كي غيركم، و حتى كان انا وافقت، راهي أمور الفلوس موش عندي، عند خويا سيف... و كثر السبّ و العياط بين المنجي و الصنّاع... قالولو امورك، هانا في ديارنا، زدتونا رجعنا نخدمو، ما زدتوش، احنا هانا راقدين... و روحو في نهارهم لديارهم و سكرت العطريّة، و بقية الإخوة الي يجي يقضي يلقى الحانوت مسكّر...
في ليلتها الجوّ تكهرب في دار عايلة المرحوم الحاج شعبان، و الإخوة يغليو على سيف و المنجي، و اكثر إخوة متغشّين هوما هاك الأربعة الي ما شاركوش في اختيار شكون ياقف على العطريّة، و بدات كلامات على طريقة تسيير سيف و المنجي للعطريّة، و الي يقلهم "شكون قال ما تسرقوش فينا"، و الي يقلهم "هاوكا المرّة الي فاتت الصنّاع حكاولي شافوكم تسهرو في دار تاجر الجملة الفلاني"، و الي يقلهم "علاش اولادكم يلبسو خير من أولادنا"... الحاصل كلات بعضها... اغلبية الإخوة دخلاني يغليو على الصنّاع، لكن زادا الكلامات حول سوء التّسيير مقلقتهم، حتى كان ما عليهاش دليل، قعدت مقلقتهم، لكن المفيد اعطيهم العطريّة متاعهم ترجع تحلّ و يقضيو امورهم، لذا قاعدو الكلّ ساكتين و معملين على سيف اش باش يعمل...
سيف، يعرف انّو الأمور الماليّة للعطريّة بدات تتعب، و انّو النّاس بدات هاجّة منها بسبب سوء الخدمات، و رغم هذا، المشكلة متاع رفض الصنّاع للخدمة، بدات تكبر، و اخواتو يغليو كيفاش ما لقاوش قضيتهم... سيف عامل قرض باسم العطريّة من البانكا، تفتوفة كان ناوي يدفعها لمولى حانوت جار للعطريّة متاع العايلة، باش يشريها من عندو و يطيّح الفرضاوي الي بيناتهم، و يكبّر العطريّة... أي عاد كمبص شويّة، و قالك فكّ عليّا من المشاكل، توّا نزيد للصنّاع، باش تمشي الأمور كيما هي، و مبعد يعمل الله دليل في التّكبير...
من غدوا، المنجي مشا جاب الصنّاع و قالهم ارجعو اخدمو هاو سيف وافق على الزيادة في جرناطتكم، قالولو نرجعو، اما بشرط، الجورناطة الي ما خدمناهاش البارح نخلصو فيها راهو، عجبكم عجبكم، ما عجبكمش هانا راقدين... رجع المنجي لسيف و حكالو الشّرط الجديد، قالو فكّ بركة، قلهم باهي المفيد يرجعو يخدمو... المفيد تعدّات الحكاية، و رجعو الصنّاع يخدمو، و فلوس القرض، الي كان مفروض تكبر بيهم العطريّة، مشات في تغطية هاك الزيادات...
هيّا برّا يا زمان و ايجا يا زمان، العطريّة تخدم، بالخسارة، لكن تخدم، منتوجات و خدمات حموم، و مواصلة في الخدمة حتّى يحلها ربّي...
الصّانع الّي يخدم على السّلعة الي تتباع صبّة، عندو بيت خزين دخلانيّة، يدخل ينظّمها ساعة ساعة، و كلّ ما يحتاج، يجبد منها برامل الزّيت و شكاير السميد الي يبيعهم، و الخدمة في بيت الخزين ظلمة ما يشوف فيها حدّ و مملّة... لذا، كان المعمول بيه في عهد الحاج شعبان التّونسي الله يرحمو انّو سعيد و عبد السّتّار، كلّ ستة شهور يتبادلو بلايص الخدمة، الي كان على السّلعة الصبّة يحوّل للسّلعة المعلبة، و العكس... الصنّاع الزّوز ما عادش عاجبتهم الحكاية، مشاو للمنجي قالولو ما عادش يساعدنا حكاية التّنقيل هذي، شوفولنا شكون يدخل يخدم في بيت الخزين... المنجي كان يعقل، شنوّا معناها؟؟؟ يخي الخدمة في بيت الخزين خدمة هي باش نعمللها صانع؟؟؟ تي كان خلات ساعة في النهار، هاوكا الي يخدم على السّلعة الصبّة، يخدم في بيت الخزين ساعة ساعة كالعادة... قالولو يبطى شويّة، تجيب خدّام لبيت الخزين، و ردّ بالك، تخلصو كيفنا بالضبط... المنجي قال لا سبيل اليه، هذي حكاية تنسوها، و كثر السبّ و العياط بين المنجي و الصنّاع... الصنّاع قالولو مالا في لامان، هانا في ديارنا... و رجعنا لنفس المعبوكة... العطريّة سكرت و أولاد الحاج شعبان التّونسي ما لقاوش منين يقضيو، و في ليلتها كثرت المشاكل و العياط في دار المرحوم...
سيف كالعادة، حسبها، كثرتلو المشاكل في الدّار، العطريّة ما فيهاش فلوس تخدّم صانع ثالث، لكنو قعد خايف لا العايلة تتفتّت و تخل بعضها بالمشاكل، يقدّم و يوخّر و يجري للبانكا، يأخذ قرض آخر باش يخلّص بيه الخدّام الثّالث، و قال يعمل الله لقدّام... من غدوا، المنجي مشا جاب الصنّاع و قالهم ارجعو اخدمو هاو سيف وافق على تدخيل صانع ثالث يخدم في بيت الخزين، قالولو نرجعو، اما بشرط، الجورناطة الي ما خدمناهاش البارح نخلصو فيها راهو، عجبكم عجبكم، ما عجبكمش هانا راقدين... رجع المنجي لسيف و حكالو الشّرط الجديد، قالو فكّ بركة، قلهم باهي المفيد يرجعو يخدمو... المفيد تعدّات الحكاية، و رجعو الصنّاع يخدمو، و فلوس القرض الجديد مشات في تغطية هاك الزيادات...
بقية أولاد الحاج شعبان التّونسي، في بالهم مليح بالي صاير الكلّ، و يشوفو في حال خدمات عطريّتهم ماشية للحضيض، يشوفوا في الي صايرهلهم من الصنّاع كلّ ما يمشيو يقضيو من العطريّة الي خلّاهالهم بوهم، يسمعو انها على أبواب الإفلاس، لكن مادام الشي ما حبسش، الأولاد عاملين عين شافت و عين ما شافتش..
برّا يا زمان و ايجا يا زمان، تواصل الماء يجري تحت أولاد الحاج شعبان، و العطريّة امورها في النّازل، حتى نهار في حديث سهريّة، الاخوة اتّفقوا انهم لازم يصلحو حال عطريّة بوهم، و كلّفوا يوسف و المنجي انّو يشوفو ناس تفهم في التجارة، و يشاورهم على كيفاش لازم تتنظّم الخدمة في العطريّة باش في المستقبل تاقف على ساقيها و تنفع العايلة... و هذاكا الي صار، و تمّ استشارة ناس تفهم، و لزوز و الا 3 من الاخوة الي عندهم خبرة كي خدمو قبل مع الحاج بوهم، المفيد خرجو بأفكار بنيّة التّحسين... الصنّاع سمعو بالحكاية، قالك لا سبيل اليه، ما شاورتوناش، دونك هذا قلم تنساووه، و تعرفو كيفاه؟ المنجي هذا ما عادش يساعدنا، انسان يعمل معانا في العرك ديما، انسان فاسد، لذا قرّرنا انكم لازم اتطردوه من العطريّة... و الحكاية كبرت، و كبار الحومة جاو للصناع قالولهم عيب، المنجي اختاره اخوتو، و الرزق رزقهم، باش اتدبرو عليهم شكونو يحطوه يسيرو، كي طالبتو بالزيادات و زيادة خدام، ما جيناكمش و ما كلمناكمش، أما توا جيناكم خاطركم موش معقول اتدبرو على الناس كيفاش و شكون يسير رزقهم؟ شي النافع ربي، و صنّاع عطريّة المرحوم الحاج شعبان التّونسي، قرّروا انهم مستقبلا هوما الي يحدّدوا شكون يسيّر العطريّة و موش امّالي المول أولاد الحاج شعبان...
و بقدرة قادر ضاعت أي سلطة لأولاد المرحوم الحاج شعبان التّونسي على ملكهم، و صار يتحكّم فيه غيرهم، والصناع قالولهم، تنجمو تضيعو وقتكم باش تختارو شكون يسير رزقكم، أما زايد راهو، انسو، احنا نحكمو فيكم و في رزقكم
ملاحظة الادمين: هذه القصّة من وحي الخيال، كلّ تشابه في الأسماء او الوقائع هو من محظ الصّدفة... |
فقط للدعابة
بعد البرتقال سفير فرنسا بتونس يروج لدقلة النور التونسية على قناة تي في 5 أوروبا ❤... اي كلمة في المنتوج التونسي هي مساعدة لتونس نقدرها و نقدر قائلها، ما بالك لما يكون سفير ياثقو فيه مواطني دولته بكلهم
تذكير : رمز المنتوج التونسي يبدأ ب 619
Rappel : le code à barres des produits tunisiens est le 619
ملاحظة: بالله جماعة المؤامرة و أيتام فرنسا و هاك التخضريط، اعفوني من الرد عليكم، ما تلزونيش نلجأ للban من فضلكم |
نهب المال العام ثقافة شعبية
5 مليارات،
هي قيمة الأموال التي لم تقم 1487 قائمة انتخابية بإرجاعها إلى خزينة الشعب التونسي بعد انتخابات 2011 و 2014...
المصدر :منظمة أنايقظ
ملاحظة لكل عضو من أعضاء هال1487 قائمة: انت سارق نذل حقير |
السلام عليكم
قصة قصيرة أخرى من تنزانيا الشقيقة
في تنزانيا، كيما في أغلب بلدان العالم الثالث، سعر العملة الصعبة يتحدد بالعرض و الطلب عليها، يعني اذا العملة الصعبة الداخلة بتصدير الفسفاط و الصناعات الميكانيكية و السياحة و البرتقال و زيت الزيتونة التنزاني، أكثر من العملة الصعبة الخارجة من تنزانيا باستيراد القمح و البترول و غيرهم من المواد الأولية لتنزانيا، إذا العملة الصعبة الداخلة أكثر من الخارجة، معناها فما برشا دوفيز في تنزانيا، و كي يكثر الدوفيز، اتطيح قيمتو قدام الدينار التنزاني، و الدينار التنزاني يقعد بقدرو...
تي المفيد، بعد للهجوم الإرهابي متاع 2001 في نيويورك، السياحة التنزانية كلات لطخة كاسحة، السياح الغربيين خافوا من كل الدول الأفريقية المسلمة، و في 2008 و 2009 بعد الأزمة الاقتصادية العالمية، نقصت الصادرات التنزانية بحكم نقص الطلب من الدول الاوروبية الي أمورها تعبت بالازمة... في الحالتين كانت النتيجة نقص في دخول العملة الصعبة مقابل تواصل الاستيراد و خروج العملة الصعبة من تنزانيا بنفس المستوى و أكثر. .. يعني العملة نقصت في تنزانيا، و الدينار التنزاني قعد يمشي و يطيح...
تنزانيا، ما عندهاش بترول و غاز، لذا هي محتاجة لعلاقات تجارية مفتوحة مع العالم، باش تنجم تصدر سلعتها و اتدخل دوفيز لبلادها تستعملو في استيراد المواد الاساسية و التكنولوجيا المتقدمة، لذا تنزانيا داخلة في اتفاقيات تجارة مفتوحة مع برشا دول من العالم، و كيما هي تصدر للعالم، فكيف كيف، ما تنجمش بقانون توقف الاستيراد من أي سلعة من أي بلاد، خاطر اذا هي تسكر يسكرو عليها...
المفيد، الدينار التنزاني عمال يطيح، و السلعة المستوردة سومها طلع، و الأسعار الكل تبعت لفوق، و الريسك انو التنزاني يشهق ما يلحق كبر، و انو ميزانية الدولة تتضعضع كبر أكثر....
أي شنوا الحل؟ منعان التوريد؟ ما ينجموش؟ يزيدو في التصدير ما ينجموش؟ ... اش صار وقتها؟
الرئيس التنزاني وقتها دكتاتور جاهل لكنو، عامل حكومة و مستشارين على ذمتو موازيين للحكومة الي تظهر للشعب التنزاني في قناة تنزانيا 7، هاك المستشارين فيهم الي لاهيلو بأفارياتو و افاريات عايلتو، و فيهم الي يدبرو عليه باش يحافظ على شبه توازن ظاهري للاقتصاد التنزاني...
المفيد،تهبط تعليمات شفاهية للبنوك من قصر الرئاسة متاع تنزانيا (يجي عالبحر في الضاحية الشمالية للعاصمة التنزانية (دار السلام) )، هالتعليمات تقول : "رقدو مطالب العملة متاع الشركات الي تحب تستورد"، يعني المطالب متاع الشركات الي تشري دوفيز من البنوك التنزانية باش يخلصو بيهم المزودين الأجانب الي يستوردو من عندهم... البنوك وقتها ما كانتش تتجرّأ تخالف تعليمات قصر الضاحية الشمالية متاع (دار السلام)،... نتيجة العملية هذي كانت تراجع واردات تنزانيا بشكل كبير، و الشركات متاع باقي الدول الي تتعامل مع تنزانيا، لاقت صعوبات كبيرة باش تصدر سلعتها لتنزانيا، ولما حكوماتهم تشكّاو لحكومة تنزانيا، جاوبتهم قالتلهم خاطينا، الي يحب يستورد هو حر، المشكلة هذي سببها انو بنوكنا متخلفة و إجراءاتهم طويلة، احنا ما عملنا حتى قانون يمنع الاستيراد...
الحاصل بالتمهطيل و ترقيد دوسيات التوريد، طاحت الواردات التنزانية، و نقص خروج العملة الصعبة من تنزانيا، و توقف تدحرج قيمة الدينار التنزاني
الخلاصة الوحيدة من قصتنا هي انو الدولة سلطة قبل كل شيء، سلطة تُحْترم، أو لا تكون... إن شاء الله في فرصة قادمة كان قعدنا حيين، نحكيلكم كيفاش كانت حكومة تنزانيا تتسلف بانتيريس ضعيف من داخل تنزانيا |
ستاتي وزارة التجارة متاع تنزانيا ضرب أكثر من الستاتي الي قبلو، ممكن خاطر قصير😃... لكن صدقوني الستاتي الي قبلو حتى كانو طويل (ديزولي) راهو أهم برشا لفهمان مشاكل تونس :) |
السلام عليكم
الليلة قصة صغرونة على تنزانيا
عام 2006، القشارة متاع سوق الجملة في بير القصعة متاع (دار السلام) عاصمة تنزانيا، عملو عصابة و تفاهمو باش يطلعو في سوم البصل... الخبر وصل لمقر وزارة التجارة متاع تنزانيا، وقتها يجي في لافايات متاع (دار السلام)، وقتها كان غادي، توا ولى في نهج الهادي نويرة متاع (دار السلام)... أي عاد الوزير وقتها، كمبص كمبص، و كلم الوالي متاع مدينة في الجنوب اسمها (صونجيا)، زي مدنين متاع تنزانيا، قالو، ما يهمنيش فيك كيفاش تعمل، تصرف، و الجمعة الجاية من نهار الثلاثاء لنهار السبت (بير القصعة متاع (دارالسلام) مسكر نهار الاثنين)، نحب كل يوم يهبط من ولايتك كميون كبير بصل لسوق الجملة متاع بير القصعة الي في (دار السلام)... هو راهو كميون كبير بصل ما يكفيش بتاتا لتخفيض سعر البصل، خاطر طلب الولايات الأربعة متاع (دار السلام) الكبرىاعلى برشا من كميون واحد.... لكن وزير التجارة متاع تنزانيا خرج إشاعة في وزارتو انو باش يتم استيراد 20 طرناطة بصل من الموزمبيق (جارة جنوبية لتنزانيا يحكم فيها واحد مهبول)... و باعتبار الوطنية و غياب اللوبيات في وزارة التجارة متاع تنزانيا😂😂😂، الخبر خرج في بلاد كاملة... القشارة المرة الأولى ما صدقوش، نهار الثلاثاء هبطلهم كميون بصل من الجنوب، نهار الاربعاء كيف كيفك، نهار الخميس كذلك... القشارة ترعبو، البصل باش يطيح سعدو، و نهار الجمعة بكلهم صبحو في بير القصعة متاع (دار السلام) بستوكات البصل الي كانوا مخبيينها، و بفعل عودة العرض إلى وضعو الطبيعي، رجع سعر البصل إلى وضعو العادي، و نجمو التنزانيين يبطلو من النكتة الي كانو يقولو فيها، "سي البصل"
الدولة رجال تفكر قبل كل شي، غدوا نحكيلكم على فازة كان يعملها البنك المركزي متاع تنزانيا، باش يحافظ على سعر الدينار التنزاني
تصبحون على خير يا توانسة |
السلام عليكم،
برشا حكايات في حكاية، الي يتكرّم و يعطينا من وقتو، نتمنى بإذن الله يخرج بإنطباع انو ما ضيّعش وقتو....
فما مشاكل و تعطيلات في سفرات الخطوط الجوية التونسية البارح و اليوم، وسائل الإعلام الكل حكات على المشاكل هذي، مثلا رحلة تونس داكار باماكو، الي كانت مبرمجة البارح، ما طلعتش لليوم ال9 متاع الصباح حسب ماهو مكتوب في موقع بزنس نيوز... و السبب في المشكل يا سادة يا مادة، موش تقني، موش خارج على نطاق الشركة و خدامتها... لا لا، السبب في البوبلي هذا حسب مديرة الاتصال بالخطوط التونسية، هو ... عركة بين زوز أسلاك موظفين في الشركة (حسب بيزنس نيوز، العركة بين الطيارجية و الميكانسيانات)، و علاش تعاركو هالزوز اسلاك يا توانسة؟ تعاركو خاطر لبستهم متاع الخدمة، تشبه لبعضها برشا...
* الضحية الأولى في الحكاية هذي هوما المسافرين الي برامجهم طاحت في الماء،
* الضحية الثانية في الحكاية هذي هي شركة الخطوط الجوية التونسية، في عصر الإعلام الثائر، و في عصر شبكات التواصل، حرفاء العالم الكل، يسمعو بالبهذلة الي يتبهذلها حريف الخطوط الجوية التونسية، و في ظل قطاع نقل جوي دولي شديد التنافسية... الحكايات من النوع هذا، معناها بكل بساطة هروب الحرفاء من الخطوط الجوية التونسية، و في سوق تنافسية، الحريف هو مسألة حياة أو موت بالنسبة لأي شركة، الحريف هو رأس المال الوحيد و الأوحد الي لازمك كل نفس في الشركة مبني بهدف الحصول على رضاءه... لانو هروب الحريف معناه أقل مبيعات، و أقل مبيعات معناه أكثر خسائر، و أكثر خسائر معناه إفلاس و اندثار الشركة، و اندثار الشركة معناه الخدامة أكل يصبحوا بطالة و جواعة...
قلنا رضاء الحريف بالنسبة للشركات الكل مسألة حياة أو موت، الشركات الكل ما عدى شركات القطاع العام، أي سيدي خويا، ارجع غدوا، و خلص فاتورتك مبعد اشكي، و ادفع 150 دينار و واسطة باش تاخو puce بورتابل، و كلم ريكلامي ما يهز عليك حد، و تحب حليب تشري معاه ياغورط، و التران و الكار و الطيارة الي ما يخرجوش، و باكو الدخان الي تلقى فيه مادرية، و موت في السبيطار.... زعما حسب رأيكم علاش الحريف هو آخر إهتمامات الشركات العمومية؟ بكل بساطة خاطر حد ماهو خايف من اندثار و إفلاس هذه الشركات، رابحة و الا خاسرة ما يهمش، مولى الشركة ما يعرفو حد (رزق البليك)، الموظفين و العملة ماعندهمش مشكل، الشهاري تتصب، و البريمات تتصب، و تستمر الحياة.... نجيو هوني لأكبر ضحية في الي صار من مشاكل في الخطوط التونسية هالنهارين...
* الضحية الثالثة و الاكبر لهذه الوضعية، هو الشعب التونسي، آه امّالا؟ الشركة هذي ملك الشعب التونسي:
أولا إفلاس هذه الشركات معناه انو المليارات الي تجبدت من ميزانية الشعب التونسي و تحطّت سابقا في رأس مال هذه الشركات لما تكونت، هي مليارات ضاعت على التوانسة نهائيا بعد إفلاس الشركات هذي،
ثانيا، و هذا الي صاير لأغلب شركات الشعب التونسي، الشركات هذي، تخسر فلوس، و لكي تواصل نشاطها و ما تندثرش، يتم تمويلها من ميزانية الشعب التونسي، أو إنقاذها بمنح من شركات عمومية اخرى، مثلا الخطوط التونسية عام 2014، خذات منحة من ديوان الطيران المدني بقريب 150 مليار باش ما تنجم تواصل تعيش.. و شركة الخطوط التونسية بالذات، سجلت في الفترة 2010-2015 مجموع خسائر ب 497 مليار... يعني لما رغم الوضعية هذي، تلقى زوز أسلاك موظفين يتعاركو و يعطلو الرحلات دون أي اعتبار لسمعة الشركة قدام حرفاءها، هالحرفاء الي هوما المصدر متاع مداخيل الشركة، و الي هروبهم للمنافسة يزيد يبرك الشركة، تفهم حجم المأساة الي عايشتها بلادنا،
الخلاصة:
الوضعية هذي هي وضعية برشا شركات في القطاع العام، عايشة من المليارات الي تتصبلهم سنويا من ميزانية الشعب التونسي، المليارات هذيكا كانت تنجم تمشي كياسات و قناطر و سكك حديدية، كانت تنجم تمشي في تجهيز سبيطارات، كانت تنجم تمشي في تجهيز المدارس و المعاهد و الجامعات، كانت تنجم تمشي في تجهيز المحاكم و تحسين خدماتها، كانت تنجم تمشي في تجهيز الجيش و الامن، كانت تنجم تمشي في أي مصلحة، لكنها حاليا تمشي لتعويض نزيف خسائر شركات عمومية مازالت عايشة فقط لانو الشعب التونسي، و إضافة للأموال الي يدفعهم للشركات هذي مقابل خدماتهم لما يتعامل معاهم، فإنو كل سنة يصبلهم آلاف المليارات من ميزانيتو، (و تذكرو هوني انو اموال الميزانية هي بكل بساطة الضرائب و الأداءات الي يدفعوهم التوانسة مواطنين و شركات، و الديون الي تتسلفهم الحكومة باسم الشعب التونسي)...
بالأرقام، عام 2012، الشعب التونسي صب منح من ميزانيتو للشركات العمومية تساوي 6407 مليارات، عام 2013 الشعب التونسي صب منح من ميزانيتو للشركات العمومية 6425 مليار، عام 2014 الشعب التونسي صب منح من ميزانيتو للشركات العمومية 5851.5 مليارات... (آخر أرقام منشورة هي أرقام 2014)...
الموضوع هوني موش دعوة للخوصصة، هو فقط دعوة للتفكير، التفكير العميق الهادئ البعيد على الأيديولوجيا الغبية متاع "ووووه يحبو يبيعو شركاتنا"، "ووووه القطاع العام متاعكم يا توانسة"،... الناس إلي تعيط في العياط هذا، إذا في حياتهم الخاصة عندهم افاريات بالعة، تلقاهم يتبلانجاو على أول واحد يشريها عليهم... فما زادا شعبويات غبية متاع "ووووه على الزوالي باش يصبح يتعامل مع الخواص يعريولو راسو"... الناس إلي تعيّط في العياط هذا تنسى ما تقولش للتوانسة انهم لو يبيعو هالشركات المفلسة، و كل عام يعطيو جزء من هاك المنح الي تتعطى للشركات الفالسة، يعطيو جزء منها في شكل مساعدات لذوي الدخل المحدود، راهم الزواولة يتمتعو بخدمات راقية عند شركات تحترم حرفاءها، و راهو فضلنا برشا فلوس من ميزانيتنا نرتاحو بيهم من الديون أو نعملو بيهم حاجة تصلح لبلادنا... و الأهم انو الشركات هذي لما تتخوصص و تربح، تخلص ضرائب تزيد تقوي من ميزانية الشعب التونسي ( مثلا بنك الجنوب الي تباع للتجاري بنك، خلص ضرائب من بعد الخوصصة في 2006 إلى اليوم، أكثر من الضرائب الي خلصتهم من يوم تأسيسها إلى 2006)
الموضوع هذا دعوة للتفكير، التفكير العميق بعيدا عن دعوات الخوصصة الملهوفة و الشرسة، الي ما تفكر إلا في الغنيمة، خاطرهم يعرفو انو لما بعض الشركات هذي تصبح خاصة، و الخدام ما يتزاد في الشهرية إلا إذا الشركة رابحة، و الخدام الي ما يعطيش 100% من جهدو و وقتو يقع طرده شر طردة، و القرارات تؤخذ في لحظات دون المرور بالبيروقراطية المعقدة، و مولى الرزق ياقف على رزقو، و يفيق بالوقت بالموظف المرتشي و يطردو، و يسكر باب الرشوة هذاكا، وقتها الشركات هذي تنجم تصبح رابحة... الناس هاذم ينساو ما يقولوش للتوانسة انو فما أربعة أو خمسة من القطاعات الاستراتيجية الي اي دولة تحترم روحها ما لازمهاش تفرط فيهم، الناس هاذم ينساو ما يقولوش للتوانسة انو تونس مازال ما عندهاش قوانين و أجهزة رقابة قوية من حيث الامكانيات و من حيث الكفاءة، باش تعس و تراقب و تعاقب أي متعامل خاص يتجاوز القانون و يتمعّش من التوانسة....
كلمتين أخيرا لكل عملة و موظفي الشركات العمومية، خوفكم من الخوصصة مفهوم علاش، لكن صدقوني الزنقة وقفت للهارب، ميزانية الشعب التونسي سايي، بلعت، و الإنقاذ السنوي مصيرو ياقف، و تفلس شركاتكم و تلقاو ارواحكم بطّالة و جواعة... لكن راهو فما حل ساااااهل، يمنعكم من الخوصصة و من الإفلاس و البطالة و الجوع:
مصدر عيش أي شركة هو حرفاءها، و في وضعية تنافس بين برشا شركات، يصير برشا تقليد و نقل بين الشركات في طرق العمل ون نوعية المنتوج، الشركات الأقل نجاح، تنقل و تقلد كل ما تقوم به الشركات الناجحة، لكن الحاجة الوحيدة الي لا يمكن نقلها من شركة لاخرى، هو عقلية الموظفين في تعاملهم مع الحرفاء، لذا، نصيحتي ليكم، اجعلوا رضاء المواطن الحريف في قمة اولوياتكم، قدروه، خمموا فيه قبل ما تعملو أي حاجة، القاولو حلول، اضحكوا في وجهو، اجعلو الهدف من وجودكم في مقرات عملكم هو رضاء حرفاءكم، أنصحوهم، وجهوهم، ورِّيُوهم انو رغم شركاتكم ما عندهاش إمكانيات، انتوما كموظفين تنحتو الحجر باش تقدمولهم خدمة متميزة.... الشي هذا لما تعملوه ظاهريا من أجل الحريف، راهو في الواقع انتوما اول رابح فيه، خاطر لما الحريف يرضى على شركة و يحبها، رقم المعاملات يطير و الشركة تربح أرباح كبيرة و تنجم تقضي على منافسيها، و قد ما تربح الشركة قد ما ترتفع منحكم و أجوركم... و وقتها، والله موضوع الخوصصة لا عاد يحكي عليه حد، و كي يتلمو صندوق النقد الدولي و حكومات العالم أجمع حد ما ينجم يخوصص شركتكم، وقتها تبعدو نهائيا على شبح الإفلاس و البطالة، الحل في يديكم، الحل في يديكم، فقط
تذكروا أخيرا : العدو الوحيد للحقيقة موش الكذب، العدو الوحيد للحقيقة هو القناعات الغالطة... |
اقراو كلامي قبل التصويرة من فضلكم:
حسب قانون المالية 2017، فما حوالي 270 مليار من ميزانية الشعب التونسي باش تتصرف على المؤسسات السجنية (اسمها القانوني مراكز الإصلاح و التأهيل)...
ديما من ميزانية وزارة العدل 2017، مساحة عيش السجين في تونس في 2016 هي شدو عندكم... 1,54 متر مربّع.. ميترو و نصف يا رسول الله
مازال، حسب مؤشرات نفس الميزانية: نسبة أعوان السجون و الاصلاح المباشرين المساجين و المنتفعين بتكوين مختص، هي 5% من عدد الاعوان، يعني 5 على كل 100 عون عندهم تكوين مختص في مباشرة المساجين
مازال، في تقرير مفوضية الأمم المتحدة لحقوق الانسان حول السجون التونسية الي صدر في 2014، نقراو في الصفحة 12 ما يلي :
"يُمكن الجزم من خلال معاينتنا لم ا ركز الإصلاح والتأهيل أنّها تُعاني بشكل عام من الاكتظاظ الشديد، بحيث يوجد في بعض الم ا ركز تناوب نزيلين أو أكثر على نفس الفرش. كما يوجد من يفترش.الأرض لعدم توفر سرير له الأمر الذي من شأنه أن يُثير إشكالات ما بين السُّجناء ويُسهّل إنتشار الأم ا رض الجلدية كالجرب وغيره بين النزلاء. بالإضافة لكونه يشكل إنتهاكاً للمعايير الدولية المتعلقة بحماية جميع الأشخاص الذين يتعرضون لأي شكل من أشكال الاحتجاز أو السجن."
نفس التقرير يقول انو 56% من المساجين قضاياهم مرتبطة بالمخدرات، يعني تقريبا 56% من هاك ال270 مليار الي باش نصرفوهم على السجون في 2017... موش كان صرفناهم وقاية و علاج من الإدمان خير من الي نصرفوهم على الحبس؟
بعد الكلام هذا اغزرو للصورة و شوفو شكون باش يتحط في الحبس (و بالقانون راهو، لا تعسف لا والو، يعني النيابة و القاضي يخدمو في خدمتهم لا غير) و علاش باش يتحط في الحبس...
يعني بصراحة، لما قوانين تأدي لوضعيات كيما وضعية الزوز تلامذة هاذم، يصبح التنظير في الاقتصاد ضربا من ضروب الغباء |
السّلام عليكم
باش نرجعو نحكيو مرّة أخرى على برنامج السّكن الأوّل بعد الزوبعة الي قائمة عليه في الاعلام حاليّا بين الحكومة و النّوّاب... سبق في الصّفحة فسّرنا بالضّبط شنوّا البرنامج و تفاصيل طريقة و شروط الإنتفاع بيه، و الي يحب يرجع لهالتّفاصيل يهبط شويّة في الصّفحة يلقى المقال...
المفيد، الزّوبعة الي قائمة يمكن حصرها فيما يلي:
النوّاب يقولو انّهم لمّا وافقو على الفصل المتعلّق بالموضوع هذا في قانون الماليّة الأخير، كانت موافقتهم على أساس انّو البرنامج يتمتعو بيه النّاس الي يشريو السّكن الأوّل من عند باعث عقاري، و أيضا النّاس الي يشريو مساكن من مواطنين عاديّين... لكنّ الأمر التّطبيقي الي أصدراتو الحكومة، يحصر الانتفاع بهالبرنامج في النّاس الي تشري من عند باعثين عقاريّن،
نبداو بالقانون السّاعة، و القانون الي يصوتو عليه النّوّاب أعلى درجة من الأمر الحكومي، الفصل 61 من قانون الماليّة الي صوتو عليه النّوّاب، يقول انّو هالبرنامج الهدف منّو "تمتيع الطبقة المتوسّطة بقروض ميسّرة لتغطية التمويل الذاتي المطالب بها المنتفع قصد اقتناء مسكن أوّل".... بينما الفصل المقترح من الحكومة كان " توفير قرض ميسّر لتغطية التمويل الذاتي المطالب بها المنتفع قصد اقتناء مسكن أوّل منجز من قبل باعث عقاري"... يعني النّوّاب حذفوا مسألة الباعث العقاري من مقترح الحكومة...
الفصل الي خرج في قانون الماليّة الّي تمّ التّصويت عليه، واضح، أعطى حقّ و خلّاه واسع، ما قالش السّكن الاوّل لازمو من عند باعث عقاري، و هذا معناه على الأقلّ أنّو النّوّاب صادقين كي يقولو انهم ما حصروش الحق هذا في الباعثين العقاريّين... المشكلة انّو فمّا تضييق آخر للحقّ هذا ما جبد عليه حدّ... و التّضييق هو انّو الامر هذا، حصر حق الانتفاع بالمسكن الاوّل في العائلات، يعني خرّج العزّاب و المطلقين من الجنسين، من امكانيّة الانتفاع بالحق هذا... و هوني الامر متروك لمتابعينا من المختصّين في القانون، باش يقولولنا يا ترى لمّا أمر حكومي يحصر حقّ واسع عاطيه قانون، هل يمكن اللّجوء للمحكمة الاداريّة لإبطال هذا الأمر او لا...
نجيو توّا لتبرير الحكومة، و لتأويل بعض النّوّاب:
بالنّسبة للنّوّاب، هذا الامر هو اوّلا دليل على شبهة فساد، بمعنى انّو الحكومة، متفاهمة مع الباعثين العقاريّين الي اختارتهم باش تحسنلهم مبيعاتهم... و ثانيا، هذا امر فيه ظلم للمناطق و الولايات الي ما فيهاش مخزون شقق متاع باعثين عقاريين... النّوّاب يقولو هوني، انّو يلزم التّحقيق في طريقة اختيار قائمة الباعثين العقاريّين، و يقولو انّو حصر الشّراء من عند الباعثين العقاريّين، الهدف منّو توفير مبيعات للباعثين العقاريّين لا غير...
بالنّسبة للحكومة، قالت في البداية انّو فمّا امر ثاني باش يصدر لوضعيّات البيع بين المواطنين... الامر ما صدرش لحدّ الآن، في الأثناء قدمت التّبريرات التّالية: قالت اوّلا انّو القائمة المنشورة متاع الباعثين العقاريّين تمّ وضعها بالاتفاق مع غرفة الباعثين العقاريّين في الاتحاد التّونسي للصّناعة و التّجارة و انّو القائمة هذي تبقى مفتوحة لكلّ الباعثين العقاريّين الي عندهم مخزون شقق متاع غرفتين و صالة و سعرها اقل من 200 الف دينار، و في موضوع الإقتصار على الباعثين العقاريّين، الحكومة قالت انّو ما انّجموش نكونو في بلاد، من جيهة استراتيجيّتها الوطنيّة للسّكن مبنيّة على التوسّع السّكني العمودي للمحافظة على اكثر ما يمكن من المساحات الزّراعيّة، و من الجيهة الأخرى نعملو قوانين ما تمشيش في اتّجاه تشجيع هذا البناء، و يقولو زادا انّو الولايات الي ما فيهمش مخزون عقاري عمودي، الشركات العقاريّة متاع الدّولة هي الي باش تتكفّل بالبناء فيهم و توفير هذا النّوع من الشقق
راي الصّفحة:
أوّلا منطق الاتهام بالفساد وصفقات مع باعثين عقاريّين وندرا شنوّا ما ندخلش تحتو، الي عندو دليل على صفقة يمشي للقضاء، الي يحب يعمل سياسة، امورو...
ثانيا، كمواطن عادي و لا علاقة للأمر بالإقتصاد، الحكومة مشات للنوّاب و تناقشت معاهم في الفصل هذايا و قالولها بوضوح انهم ما يحبّوش يحصرو الحق في الباعثين العقاريّين، لمّا الأمر الحكومي يخرج مناقض للإتّفاق، يصبح الأمر مهزلة سياسيّة بأتمّ معنى الكلمة، حتّى لو الحكومة عندها توجّه استراتيجي وطني صحيح، ما نجمتش تقنع النّوّاب، ما عليك الّا تلتزم
ثالثا، الموضوع كيما سبق و فسّرنا، ما يهمّش الطبقات الفقيرة (الي عندها برنامج في طور التنفيذ لانجاز 30 الف مسكن اجتماعي، و البرنامج هذا وضعاتو حكومة حمّادي الجبالي، و عندها زادا برنامج مساكن السبرولس) برنامج السّكن الأوّل يهمّ حصريّا الطّبقات المتوسّطة، الّي بالفعل عاجزة عن توفير ال20% تمويل ذاتي الي يفرضها القانون، و ال200 مليار الموضوعة في الصّندوق باش تمكّن الطبقة هذي من اشتراء حوالي 5 الاف مسكن
رابعا، قطاع البناء و صنع مواد البناء في تونس يمثّل قريب 6% من المنتوج الدّاخلي الخام و يشغّل في قريب 70 الف مواطن (هاذم الدّيكلاري) و القروض على الشركات الي تعمل في قطاع البناء تفوق ال2000 مليار من ملّيماتنا (حوالي 2.8% من مجموع القروض البنكيّة الى حدود سبتمبر 2016)، و القروض العقاريّة و اصلاح مسكن الي تعطات للمواطنين تفوق ال16 الف مليار من ملّيماتنا، يعني نتحدثو على قطاع اكثر من استراتيجي في بلادنا، و اذا نخمّمو في بلاد، في اقتصاد بلاد، في مصلحة عامّة و نظرة ل11 مليون مواطن و مستقبلهم و معيشتهم الاقتصاديّة، القطاع هذا ما لازموش يطيح، خاطر اذا طاح القطاع هذا، العواقب باش تكون وخيمة على عيش كلّ فرد من ال11 مليون تونسي
خامسا، البرنامج، حتى و ان كان ضرورة وطنيّة للطبقة المتوسطة و لإنقاذ قطاع البناء، فهو يمثّل بالفعل هديّة للباعثين العقاريّين، و اضعف الايمان، يقدمو مقابل للهديّة، و المقابل ساهل برشا، مراقبة جبائيّة معمّقة لكلّ باعث عقاري يتمّ ادراجه في قائمة الباعثين المنتفعين بالبرنامج، و الي ما عجبوش في لامان... و للتأكيد و تطمين الناس المشكاكة، انا ايضا اعتبر عدم اضافة المراقبة الجبائيّة المعمقة للباعثين المعنيّين، معناها الامر فيه رائحة كريهة الى ان يثبت القضاء غير ذلك
سادسا، الباعثين العقاريّين الي طامعين في ترفيع الأسعار و الاستفادة من هالموضوع، نقلهم مضمضو، البنوك ما تنجّم توافق على إعطاء قرض لأي منخرط في هذا البرنامج، الّا اذا القصاص متاع قرض البانكا و قرض البرنامج، ما يفوتوش 40% من دخل الزّوج و الزّوجة، يعني اذا ماشي في بالك انّك باش تحاول تقرب للسقف الأعلى متاع 200 الف دينار، معناها باش تخرّج حرفاء من امكانيّة الحصول على قرض و تخسر مبيعات
ثامنا و أخيرا، في عديد المناطق الدّاخليّة فكرة السكن في شقّة غير مقبولة، لذا و حتّى اذا نحبّو نتفاداو موضوع التوسع السّكني الأفقي، فالشّراء بين المواطنين لديار ديجا مبنيّة ما يغيّر شيء في المساحات المبنيّة، و لازم النّاس هاذي نلقاولهم حلّ، حتّى لو لزم الامر دراسة الحالات بالحالة بالحالة لتفادي عمليات الفساد و البيع الصّوري و غيرها من استنباطات بعض النّاس
تذكروا اخيرا، العدو الوحيد للحقيقة ليس الكذب و انما القناعات الخاطئة
على خير يا توانسة |
هذا ستاتي موجه حصريا لطلبة الاقتصاد و التصرف... ماهياش اول و لا آخر نقاش من النوع هذا مع طالب أو طالبة، لذا هبطتها لأولادنا الطلبة نحب نشوف تفاعلهم مع الكلام هذا، و مدى تفشي هذا الشعور بينهم، إذا توافقوا بالطبع |
بون، هاي الوضعية حاليا بالنسبة لآخر ستاتي حول الذهب المحجوز: فما برشا أوخيان قالو انو الكمية 1225 غرام و موش 1225 كغ...
انا على نيتي يعلم ربي، قريت 1225 كغ من الذهب في موقع موزاييك بالفرنسية، توا اكتشفت انو في موقعهم بالعربية حاطين 1225 غرام... موزاييك اول إذاعة مسموعة في تونس، أعطيت فيهم الثيقة، و الحمدالله يا ربي عملت كابتير اكران (هايكا في الستاتي الي قبل هذايا، ما فسختهاش)، و هوما إلى حد الآن ما صلحوش، و ما اعتذروش على الخطأ اذا فما خطأ، اللهم في علمهم ترجمة الغرام بالعربية هي كغ بالفرنسية...
إذا طلعو غالطين، الأسئلة تقعد مطروحة، لكن بحدة أضعف بكثير جدا، هوما الله يسامحهم، فضحوني مع الناس إلي تثق في الصفحة، و الي نقدملهم اعتذاراتي الصادقة لو تأكد خطأ موزاييك، الله غالب، ماني الا مواطن بسيط بدون اي مسؤولية، و ما فهمتش الواحد منين باش يسمع أخبار البلاد في ظل الفوضى الإعلامية الحالية
تصبحون على خير |
ما تبارتاجبوش الستاتي هذا قبل ما تقراو الستاتي الي بعدو بالضبط
لو قلنا ذهب 10 قيراط، و هذا أقل نوع من أنواع الذهب قيمة، يعني حوالي 40 دينار الغرام، فقيمة المجموع هي 49 مليون دينار...
هذي يعني قريب 50 مليار تشدت في كونترول، هذا دوسي للضرائب و الديوانة و لجنة التحاليل المالية متاع البنك المركزي و كل أجهزة الرقابة...
الأسئلة :
مصدر الذهب؟
مصدر الأموال الي شرات الذهب؟
إذا الذهب و الأموال الي شراتو تونسي و تونسية، كيفاش الفلوس خرجت من البنوك؟ شكون راقب حسابات الشركة الي خرجو منها الفلوس باش يتشرى بيهم ذهب؟ إذا خرجت من حسابات شخصية، شكون مكتب الرقابة الجبائية الي تابعو الشخص أو الأشخاص الي يرجعلهم ملك الذهب هذا؟ علاه ما شافو حتى مؤشر للقيام برقابة معمقة عليه قبل؟
إذا الذهب من برا، كيفاش خرجت الفلوس الي شراتو؟ كيفاش دوفيز خرج؟ شكون الي وفّر للشاري حوالي 20 مليون أورو باش خرجهم و شرى بيهم ذهب رجعو لتونس؟
إذا الذهب من برا و الفلوس من برا، شكون الي مستفيد من ادخالهم لتونس، علاش؟ شنوا يحب يعمل بيهم في السر؟
إذا الذهب من برا و الفلوس من برا، و تونس نقطة عبور، كيفاش تتعدى هالكميات من الديوانة؟ شكون وراهم؟ |
ما فما حتى تفسير اقتصادي، نقضي، حبيت نذكر بالcode à barres متاع المنتوج التونسي، تذكروا، يبدأ ب 619 |
On est sur Twitter |
السلام عليكم
توّا في الجامعة، بدا موسم الستاجات، خاصة مشاريع ختم الدروس، نداء بكل لطف للكوادر، و الكوادر الوسطى و العليا في البنوك و الشركات الكبرى، عندكم واحد و الا 2 من عائلاتكم و احبابكم، اوكي، تلاهاو بيهم و ريغلولهم امورهم، لكن راهو ستاج، مجرد ستاج موش خدمة، ليكم انتوما يبقى الامر ديما ساهل، تلفون لزملاءكم في الDRH و الا تكلمو عروفاتكم، اتنجمو تسلكوها في ستاج لطالب و الا 2 من الي ما عندهم حد، الستاج ساهل للي تعرفوهم انتوما و الي عائلاتهم يسلكوهالهم، لكنو اصبح صعيب في وقتنا هذا على الي ما عندهم حد، ركزو مع هاك الصغيرات الي يجيو وحدهم، و يخليوهم يستنو في الأكّاي باش يصبو مطالبهم، ممروجين و فادين من الجري من شركة لشركة و من " خلي المطلب توا نشوفو" و "لا ما ناخذوش ستاجارات" و غيرهم من الحكايات الي تعدّاو على الأدمين في شبابو... راهو عدم الاهتمام بالشباب هاذم هو مأساة في بلادنا الي نحبوها، حركة بسيطة منكم، تحلّولهم مشكل كبير، ترجعولهم الثيقة في بلادهم... قبل هبّطت الستاتي هذا و فما بعض الاوخيان الي قالوا انو مستوى بعض المتربصين ما يشجعش على تأطيرهم... ممكن، لكن هذا موش ذنب الطالب في أغلب الاحيان، السيستام في تونس بلادنا، بلااااااادناااااا، هاذاكا اش خرّج، يعني بكلنا مسؤولين، و الحل موش في هزان اليدين، الحل في انو كل واحد من جيهتو يصلح الي يقدر..
كليمتين زادا للناس الي تخدم و يتحطو بحذاهم ستاجيارات، راهو الشباب هاذاكا موش جاي بجنبك خاطرو يحبك و الا يحب يمرجك، كان جاء ليديه راهو قاعد بحذا دارهم أو بحذا صحابو و الناس إلي تقدرو، الشباب هاذاكا حطاتو تونس بجنبك باش تفهمو و تعاونو و توريه الخدمة و تعطيه خدمة تحترم عقلو و مؤهلاتو، و هذا أضعف واجب تقوم بيه انت تجاه البلاد الي قراتك و دبرتلك خدمة ليك انت، تأطير الشاب هاذاكا موش مزية، موش حاجة زايدة على خدمتك، موش ضياع وقت، الاهتمام و تأطير الشاب هاذاكا هو من أولى اولوياتك كتونسي...
نداء لكل الصفحات، برتاجيو، اعملو كوبيي كولّي، انتم احرار، المفيد توصل الفكرة لأقصى ما يمكن من المسؤولين و الناس إلي تنجم تعاون طلبتنا، الناس إلي من واجبها تعاون طلبتنا...
النداء موجه خاصة للمدونين الكبار و الي كان ليهم فضل في انتشار الصفحة، هيثم المكي، بيغا العظيم، مروان الحاج، بنت طراد... نعرف ما يجيش نطلب منكم تعاونوني في توصيل فكرة معينة، أما والله برشا شباب ما عندهمش شكون يعانيو معانية زرقاء على ستاج، و الأهم المعاناة هذي ترسّخ فيهم فكرة التمييز الي يصير عليهم في بلادهم مقارنة بزملاءهم الي تدبير ستاج بالنسبة ليهم أمر هيّن، لذا، لو تتفضلو عاونوني في نشر الدعوة هذي |
السلام عليكم
اللّيلة باش نحكيلكم على آخر أمر حكومي صدر بشأن صندوق تمويل السّكن الأوّل الي خرج في الرّائد الرّسمي متاع 31 جانفي الي فات... شنيّة الحكاية أصلا؟ علاش عملوه؟ شكون يستنفع بيه؟ يا ترى منحة و الّا قرض... تبعوني و ما تقلقوش، باش نمشيو كالعادة درجة درجة، و بإذن الله الي يقرا ما يندمش على الوقت الي ضيعو...
نبداو بالسّاس كالعادة، و نوضحلكم شنيّة الوضعيّة الي خلّات هالفكرة تخرج للنّور...
الحصول على قروض عقاريّة في تونس، مربوط بتقديم مساهمة ذاتيّة تساوي 20% على الأقلّ من سوم الدّار و الّا الشّقّة الي باش نشريوها، و هذا قانون من البنك المركزي... يعني البنوك الكلّ ملزمة بتطبيقه و الّا تتخطّى. يعني مثلا، الي يحب يشري دار بـ 150 مليون، ما ينجّمش يأخذ قرض من بانكا بـ 150 مليون، لا، لازمو هو يجيب من عندو على الأقلّ، 30 مليون (يعني 20% من هاك الـ 150 مليون)، و وقتها البانكا تنجّم تسلفو البقيّة (120مليون في مثالنا هذا) باش يشري محلّ السّكنى متاعو... القانون هذا، كي نزيدوه غلاء أسعار الشّقق، و نزيدولهم صعوبة المعيشة و عدم قدرة اغلبيّة العائلات على الإدّخار لتكوين هاك الـ 30 مليون مساهمة ذاتيّة، خلّا برشا عباد عاجزة على الحصول على قرض عقّاري، و للمتزوّجين حديثا، و للشّباب عموما، تعقدت الأمور، و اصبح التفكير في امتلاك مسكن اشبه بالنّكتة...
هوني يقول القايل، علاش البنك المركزي عملها هالعقدة؟ يحبّ يمرّر للنّاس عيشتها؟
أكيد لا، و القانون هذا، كيفو كيف برشا قوانين يقلقو المواطن، خاطر ما يعرفش الهدف منها... البنوك هي اخطر أنواع الشّركات في العالم، لسبب بسيط، انها تسلّف في الفلوس، و الّي يسلّف الفلوس، معرّض للقلبة، و لمّا البنوك تعجز على استخلاص القروض الي مسلفتهم، ممكن تفلس، و افلاس بانكا في أي بلاد، هو كارثة قوميّة تنجّم تزعزع اقتصاد بلاد كاملة، و تنجّم تزعزع اقتصاد العالم في حال البنوك الكبرى، و الأزمة الماليّة العالميّة متاع 2008، بدات بإفلاس بانكا واحدة اسمها ليمان براذارز في أمريكا، و امتدّت لكلّ العالم...
الحاصل ما نبعدش بيكم بعيد، و نرجعو لموضوعنا، البنك المركزي لمّا فرض 20% تمويل ذاتي في القروض العقاريّة، كان الهدف متاعو أساسا تخفيض مخاطر عدم خلاص القروض، خاطر نظريّا، المواطن الّي نجّم يدّخر فلوسو بالشويّة بالشويّة حتى لين وصّلهم لقيمة 20% من سعر دار و الا شقّة، هو موضوعيّا، قادر يخلّص الكريدي الي خذاه في المستقبل، و كيما نجّم يعيش فترة ماضية ماغير ما يصرف التّفتوفة الي كلّ مرّة يخبّيها في الإدّخار، فينجّم زادا في المستقبل يعيش و ما يتقلّقش كي تتقصلو شهريّا فلوس خلاص الكريدي... بالقانون هذا، من جيهة البنك المركزي شجّع المواطنين انّهم يدّخرو، و هاك الإدّخار، تستعملو البنوك باش تعطي قروض للشّركات باش تستثمر و تخلق مواطن شغل و ثروة، و من جيهة أخرى، بالقانون هذا، البنك المركزي فرض على البنوك انّها ما تتحلّش في العريض و تفرّق كريديّات على بعضو، و مبعد لا قدّر اللّه تبرك و تبرّك معاها بلاد كاملة...
آي عاد شنوّا الّي صار؟
بعد تحرير أسعار مواد البناء من حديد و سيمان و غيرو، كلفة بناء العقارات ارتفعت بصيفة كبيرة بالنسبة للبروموتارات، و النّتيجة الفوريّة كانت ارتفاع أسعار بيع العقارات للمواطنين، و كلّ ما يرتفع سعر العقار، كلّ ما تكبر قيمة هاك ال20% تمويل ذاتي الّي لازم المواطن يوفّرها باش ينجّم يأخذ قرض من البانكا... النّتيجة: المواطن ما عادش خالط يشري دار، و الباعثين العقاريّين عماراتهم مبنيّة و ما لقاو شكون يشري... و الوضعيّة هذي فيها زوز مخاطر: اوّلا سخط اجتماعي و غضب من المواطن الي عاجز على امتلاك مسكن، و ثانيا، و هذا الأخطر حسب رايي، بدات بوادر ازمة خطيرة في قطاع البعث العقاري، يعني قطاع البناء يبرك، و لمّا يبرك قطاع البناء في أي بلا،د يبرك اقتصاد بلاد كاملة، خاطر البناء يخدّم عشرات الأنواع من الشركات حديد و سيمان و جليز و دهن و لوح و بلومبيري و كهرباء و غيرهم، و هذا الي صار مثلا في الأزمة العقاريّة متاع دبي في 2009 و اسبانيا 2010، و أمريكا قبلهم في 2008... و لمّا الباعثين العقاريّين ما يبيعوش ينجمو يفلسو، و ما عادش يخلصو البنوك في القروض الي خذاووها باش يعملو مشاريعهم، وقتها تصير ازمة ماليّة كبيرة في البلاد، و الّا ينجمو يبطلو و ينقصو من المشاريع الجديدة، و وقتها هاك الشّركات المرتبطة بقطاع البناء بكلها تبرك و اتطرّد خدّامتها.....
شنوّا الحلّ الي لقاتو الحكومة؟
هو الحقيقة، الحكومة ما ابتكرتش فكرة جديدة، فقط، تبّعت عمليّة صايرة ديجا في اغلب الدّول المتقدمة... حكومتنا اوّل حاجة عملتها، قالت انّو باش تعمل صندوق حكومي بـ 200 مليار اسمو "صندوق السّكن الأوّل"، الصّندوق هذا باش يتموّل من ميزانيّة الدّولة 2017 (و كي نقولو يتموّل من ميزانيّة الدّولة يعني بكلّ بساطة، من فلوس الضّرائب الي يدفعوها التوانسة مواطنين و شركات، او من فلوس تسلفتها الحكومة باسم الشّعب التّونسي)... باهييي، شنيّة مهمّة هالصّندوق؟ ... الصّندوق هذا، باش يوفّر للمواطنين الي تنطبق عليهم شروط معيّنة، هاك الـ 20% تمويل ذاتي الي تسمحلهم باش باش يمشيو للبانكا و ياخذو قرض يكملو بيه سوم الدار و الّا الشّقّة الي باش يشريوها... و بالطّريقة هذي، تأمل الحكومة انها تضرب عصفوورين بحجرة: اوّلا تمكّن النّاس الي ما يقدروش يدّخرو، انهم يوصلو ياخذو قرض عقاري من البانكا، و ثانيا، و لمّا المواطنين يتمكنو من الحصول على قرض و شراء مسكن، تعاود تلانسي قطاع البعث العقاري و تمنّع البلاد من ازمة بسبب ركود القطاع...
آي، و هالـ 20% الي باش يوفّرها صندوق، كيفاش؟ هبة؟ كادو بلا ترجيع يعني؟؟؟؟
لااااااااااااااااااااااااااااااااا.... هو قرض، هو قرض، هو قرض... ياخذو المواطن، بأنتيريس تافه (2%) مقارنة بالانتيريس العادي متاع البنوك، و خلاص هاك القرض ما يبدأ الّا 5 سنين بعد تاريخ شراء الدّار و الّا الشّقّة، و الخلاص يتم على 7 سنين... مثلا الي يأخذ القرض هذا من صندوق السّكن الأوّل في فيفيري عام 2017، يقعد ما يخلّص شي من القرض هذا حتّاش لفيفري 2022، و من مارس 2022 حتى لمارس 2029، يخلّص هاك القرض بقصاص شهري كأي قرض عادي....
آي و كيفاش القرض من صندوق المسكن الأوّل؟ ياخي القرض هذا، و مبعد معاه قرض من البانكا؟
بالضّبط، و اجباريّا، بمعنى انّو الصّندوق هذا، ما يعطيش قروضات قدّ سوم الشقّة او الدّار، يعطي فقط ما يقابل 20% من سوم الشّقّة او الدّار الي باش تتشرى عن طريق قرض بنكي...يعني القرض بالشّروط الميسّرة هذا، هو طريقة لتوفير حاجة كيما التّمويل الذّاتي الي حكينا عليه لفوق، الي تسمح للمواطن باش يمشي للبانكا، و يأخذ قرض يكمّل بيه بقيّة حقّ دارو
شكون عندو الحقّ في هالقرض متاع من صندوق السّكن الأوّل؟
القرض موش موجّه للزواولة (عندهم ديجا آليّات أخرى كيما السبرولس و برامج السكن الاجتماعي و غيرهم)...القرض هذا موجّه للعائلات المتوسّطة (و ركزو مليح على كلمة العائلات، خاطر هوني نحكيو على المتزوجين فقط)، يعني للعائلات الي كي نجمعو شهاري و بريمات عام كامل متاع المرا و الرّاجل مع بعضهم، و نقسمو هاك المجموع على 12، نلقاو العائلة عندها مدخول شهري بين 1000 و 2000 دينار تقريبا (و نأكّد على تقريبا)...
مازال فمّا شرط آخر مهمّ، لازم على الأقل واحد من الزّوجين، يكون شهّار و موش تاجر او صاحب مهنة حرّة او غيرهم
مازال باقي فمّا شرط آخر مهمّ، سعر المسكن الي تصير على جالو هالعمليّة، مالازموش يفوت 200 الف دينار... و هذا امر طبيعي خاطر الحكاية موش موجهة لتسهيل سكن التفشخير و الفخفخة متاع النّاس الي لاباس عليهم و يشريو في ديار و شقق قيمتها اكثر من 200 مليون
و أخيرا الشّرط الأهمّ الأهمّ الأهمّ : القرض من عند صندوق السكن الاوّل ما يتعطى الّا للنّاس الي ما تملكش دار و الا برطمان، يعني الي عندو ديجا محلّ سكنى ملك سواء شاريه سواء وارثو سواء أي طريقة اخرى، يمضمض و يمشي يدبّر على روحو تمويل ذاتي و ينسى هالقلم
كيفاش تتحدّد قيمة هالقرض من صندوق السّكن الأوّل؟
باهي تتذكرو لفوق قلنا أنّو التّمويل الذّاتي اللّازم للحصول على قرض عقاري من بانكا هو 20% على الأقّل؟ و تتذكرو انّو قلنا انّو من شروط الحصول على هالقرض، انّو الدّار و الاّ الشّقّة ما يفوتش سومها 200 مليون؟ فوالا، توّ الحسبة ساهلة، صندوق السّكن الاوّل ما يعطي قرض الّا في حدود 20% على الأقصى من سوم الدّار او الشّقّة الي عليها البوبلي هذا الكل، و ما دام الشقّة او الدّار هذي سومهم ما يفوتش 200 مليون، معناها صندوق السّكن الأوّل ما يعطي قرض الّا في حدود 40 مليون على اقصى تقدير (20% من 200 مليون)
كيفاش باش اتّمّ العمليّة فعليّا؟ فين جاء مقرّ هالصّندوق؟ و كيفاش نقدمولو المطلب؟
خلّي نتفاهمو اوّلا، انّو المواطن ما هو باش يكون عندو حتّى علاقة مباشرة بهالصّندوق... العمليّة الكلّ تصير عن طريق البانكا... لكن اوّلا، الباعثين العقاريّين، يقدمو لوزارة التّجهيز و الإسكان، قائمة مفصّلة في مخزون الشّقق و الديار الي عندهم و الي سومها اقل من 200 مليون، و وزير التّجهيز و الإسكان يخرّج دوريّا قائمة في هالباعثين العقاريّين من كامل تراب الجمهوريّة، و بو العايلة يمشي مباشرة للباعث العقاري الي مسجّل في هاك القائمة و الي لقى عندو حاجة عجباتو، يتفاهم معاه، يأخذ منّو ورقة فيها تفاصيل العقار...
و مبعد يتعدّى للبانكا، يقلها: انا لقيت شقّة من عند الباعث المعترف بيه هذا، و الشّقّة تسوى 120 مليون، ما عنديش تمويل ذاتي (يعني ما عندوش ال24 مليون الي تمثّل 20% من سوم الشّقّة)، لكن نحب ناخذ من عندكم قرض عقاري بـ 96 مليون (=120-24)، لذا المطلوب منكم، تعطوني قرض بـ 96 مليون، و تعدّولي دوسيّا للبنك المركزي باش ناخذ قرض سكن اوّل بـ 24 مليون، و هكّا نجمع حقّ شقّتي و ندفعو للباعث العقاري و نصبح ملّاك... البانكا، اذا درست ملفّ بو العايلة، و لقات شهريتو تسمحلو باش يأخذ القرض، تتصل هي بالبنك المركزي، و تقدّملو الإثباتات الكلّ، و البنك المركزي يحوّل هاك الـ 24 مليون للبانكا، الي تزيدهم الـ 96 مليون، و تعطي ال120 مليون للباعث العقاري الي يبيع الشّقّة للمواطن... و البانكا مبعد هي الي تتكفّل بالقصاصاص من شهرية بو العايلة سواء فيما يخص قرضها هي و الّا قرض صندوق السّكن الأوّل...
تصبحون على خير |
فقط للدعابة
تونس- وكالات
حل اليوم ركب سعادة الراتب الشهري، و قد كان في استقباله وفد رفيع المستوى يتقدمهم أجل القرض العقاري صحبة عطب السيارة و فواتير الماء و الكهرباء و الهاتف مع جمع غفير من الديون... و رحل سعادته في نفس اليوم تاركا عدد هاما من مستقبليه الذين عجزوا عن مصافحته...
نهاركم زين |
السلام عليكم
عدنا، و الي عندو رواري للستاتيّات الطويلة، يتفضّل 😃
و البداية باش تكون بوضعيّة الخطوط الجويّة التّونسيّة في 2015، بعد ما قامت النّاقلة الوطنيّة يو م 20 ديسمبر الي فات، بنشر تقرير مراقبي حساباتها للسنة الماليّة 2015. كان تتذكرو، ديجا حكينا على وضعيّة الشركة في 2014 لمّا تنشرت ارقام هذاكا، و باش نزيدو نجبدو عليها شويّة... ما علينا هات نبداو...
اوّلا لمحة صغيرة على حسابات الشّركات باش تفهموني... الشّركة لمّا تتكوّن، تبدأ برأس المال الي يجيبوه الشّركاء، و عموما تزيد تأخذ معاه قرض من البنوك... الفلوس هذيكا، عموما اوّل ما تتصرف، تتصرف في شراء آلات الإنتاج، في حال الخطوط التّونسيّة مثلا، شراء الطّائرات و المباني و المقرّات و غيرهم، مبعد تبقى تفتوفة، باش يتمّ استعمالها في الاستهلاكات اللّازمة للإنتاج متاع العام الأوّل، في حال الخطوط التّونسية، تخلّص بيها الكيروزان و شهاري الخدّامة و غيرها من المصاريف المتكرّرة و المرتبطة بنشاط النّقل الجوّي... بالطبيعة، في كلّ شركة، مقابل هاك المصاريف السّنويّة، فمّا المدخول السّنوي الي جاي من بيع الإنتاج، و في حال الخطوط التّونسيّة مثلا، فمّا مداخيل بيع التّذاكر... و باش نقولو شركة رابحة او خاسرة في عام معيّن، ما نغزروش لرأسمالها، و الا لطيّراتها و مقرّاتها، لا، هذيكا حوايج دائمة و تقعد في ملك الشّركة... نغزرو فقط لمصاريف الإنتاج عامتها مقابل مداخيل بيع الإنتاج عامتها، و هكّا نعرفو الشّركة رابحة او خاسرة في عام معيّن... و كلّ ما تطلع شركة رابحة، جزء من هاك الأرباح يتفرّق على الشّركاء، و جزء يبقى في الشّركة باش يقوّي رأس مالها... مثلا الخطوط التّونسيّة عام 2009، راس مالها 106 مليون دينار، و مجموع الأموال الي خبّاتهم من أرباحها في الأعوام الي سبقت 2009، يبلغ 426 مليون دينار، معناها في 2009، الأموال الذّاتيّة المتراكمة (رأس المال + الأرباح الي بقات في الشّركة باش تقوّيها) لشركة الخطوط التّونسيّة بلغت 532 مليون دينار...
نتعدّاو توّا لأرقام الخطوط التّونسيّة...
آخر عام خرجت فيه النّاقلة الوطنيّة رابحة، هو عام 2009، و من عام 2010 حتى لعام 2013، كل عام الشّركة تسجّل خسائر:
3 ملايين و 784 الف دينار هي خسارة عام 2010
134 مليون و 425 الف دينار هي خسارة عام 2011
125 مليون و 799 الف دينار هي خسارة عام 2012
205 ملايين و 284 الف دينار هي خسارة عام 2013
عام 2014، الشّركة خرجت رابحة 43 مليون و 518 الف دينار... زعما؟؟؟ زعما الشّركة عامتها عملت مداخيل اكثر من مصاريف انتاجها ؟ للأسف لا L ... عام 2014، و بقرار من مجلس وزاري في الغرض، تقرّر انّو ديوان الطّيران المدني (شركة عموميّة أخرى)، يسامح الخطوط التّونسيّة في دين بحوالي 150 مليون دينار، الدّين هذا، جاي من الأتاوات الي لازم كلّ شركات النّقل الجوّي تدفعهم لديوان الطّيران المدني مقابل استعمال المطارات التّونسية، و الي الخطوط الجوّيّة التّونسيّة مادفعتهمش... المفيد بفضل هالتّنازل، تمّ تسجيل ربح استثنائي بـ 150 مليون دينار في القوائم الماليّة للخطوط التّونسيّة عام 2014، و هكّا خرجت الشّركة رابحة 43 مليون و 518 الف دينار في العام هذاكا، يعني لو ما جاتش فمّا هالحكاية، راهي الخطوط التّونسيّة خاسرة اكثر من 100 مليار عام 2014.
نجيو أخيرا لأرقام 2015، الي مازالو كي هبطو نهار 20 ديسمبر الي فات:
عام 2015، و في غياب أي ربح استثنائي، النّاقلة الوطنيّة رجعت للخسارة، و بلغت خسارتها 71 مليون و 362 الف دينار...
الإشكاليّة موش في الخسارة في حدّ ذاتها، الإشكاليّة في تراجع المداخيل بأكثر من 20% بين 2014 و 2015، بالفلّاقي المداخيل تراجعت بأكثر من 240 مليون دينار بين 2014 و 2015.... و كي نثبتو في التراجع هذا، نلقاووه جاي أساسا من تراجع مداخيل نقل المسافرين بأكثر من 130 مليون دينار بين 2014 و 2015... تراجع مداخيل نقل المسافرين ممكن يكون جاي من فقدان حرفاء خيرو الشّركات المنافسة على النّاقلة الوطنيّة، و هذي حسب رايي حاجة مقلقة يلزم التّركيز عليها
رغم كلّ شي فمّا بارقة امل في 2015، هي تمكّن الشّركة من خفض مصاريف الإنتاج بحوالي 22%، و لولا هالتّخفيض، الخسارة كانت تكون اكبر من 71 مليون دينار ببارشا...
نرجعو أخيرا توّا لشويّة تفسيرات، آي و هالخسائر المتلتلة كلّ عام، فين تمشي؟
مانا قلنا لفوق انّو أي شركة كي تربح، جزء من هاك الأرباح يتفرّق على الشّركاء و جزء يبقى في الشّركة، و قلنا انّو عام 2009 و بفضل أرباح السنوات القديمة، كان مجموع الأموال الذّاتيّة (رأس المال + الأرباح الي بقات في الشّركة باش تقوّيها) لشركة الخطوط التّونسية 532 مليون دينار... أي عاد كيف كيف، الخسائر الي تصير، تنقص من الأموال الذّاتيّة.. و بسبب الخسائر المتراكمة من 2010 الى 2015، الأموال الذّاتيّة لشركة الخطوط التّونسية طاحت الى... 72 مليون دينار... يعني الشّركة لا يزّي كلات أرباحها القديمة الكلّ، لكن كلات زادا جزء من راس مالها (تذكرو انّو 106 مليون دينار)...
الخلاصة:
الإشكاليّة موش في الخسائر برك، الإشكاليّة الأكبر حسب رأينا المتواضع، هي رأي مراقبي الحسابات الي صحيح صادقوا على حسابات الشّركة، لكن صادقوا عليها مع تقديم.... 8 احترازات على حسابات غير مدقّقة تهمّ اغلب أنواع الحسابات... و ردّو بالكم، حسابات غير مدقّقة موش معناها آليّا سرقة و فساد، لا، المقصود، هو انّو إدارة المحاسبة عجزت لسبب او لآخر (غياب بعض الوثائق، نقص الامكانيّات البشريّة، إجراءات اداريّة و محاسبيّة سيئة...) على معرفة مصدر المبالغ الموجودة في الحسابات سواء دفعا او سحبا... لازمكم تفهموا، انّو في الشّركات الكبيرة، تصير ملايين العمليّات المحاسبيّة سنويّا، و طبيعي انّو تقعد مشاكل في تدقيق مجموعة من العمليّات، لكنّ في الشّركات المنظمة، المبالغ الي في الحسابات غير المدقّقة، تكون غير ذات قيمة اذا نقارنوها بالمبالغ الجمليّة في حسابات الشّركة، لكنّ لمّا مراقبي الحسابات يعملو احتراز واحد، معناها انّو المبالغ غير المدقّقة كبيرة، و ممكن عمليّة التّدقيق لو تصير، تأدّي لتغيير كبير في نتيجة الشّركة، تخيلو توّا شنيّة الوضعيّة لمّا مراقبي الحسابات يعملو 8 احترازات على حسابات مختلفة بالشّركة كيما حال الخطوط التّونسيّة...
في الصّفحة هذي، قلنا عديد المرّات، انّو الشّركات المنتجة في القطاع العام، تمثّل عبء مهول على دافع الضّرائب التّونسي، خاطر إضافة للمبلغ الي يدفعو مباشرة لهالشّركات مقابل الخدمات و المنتجة الي ياخوها من عندهم (الجودة موضوع آخر)، فإنّو يتحمّل زادة قيمة الأموال الي تتصبّ سنويّا من ميزانيّة الدّولة لهاته الشّركات باش تمنع من الإفلاس و تواصل نشاطها و خلاص خدّامتها، أموال كانت تنجّم تمشي للصّحّة او التّعليم او الطّرقات او غيرها من المرافق العامّة...
هذا رأينا المبدئي، لكن، لاااكن، الصّفحة هذي تونسيّة حدّ التطرّف، و مع التطرّف التّونسي هذا تنتفي أي نظريّة اقتصاديّة، حسب راينا الدّولة لازمها تنسحب من القطاعات المنتجة، ماااااعدى القطاعات الإستراتيجيّة، و النّقل الجوّي هو قطاع استراتيجي جدّا حسب رأينا المتواضع، من العبث انّو الشّعب التّونسي يبقى دون ناقلة جوّيّة تحت امر الحكومة التّونسيّة، المسألة مسألة سيادة وطنيّة أساسا، نحكيو على النّقل الجوّي، ما احلانا احنا التوانسة تجينا ظروف طارئة بسبب أوضاع عالميّة او محلّية او غيرها، و نبقاو بدون نقل جوّي خاطر الشّركات الخاصّة ترفض لأسباب سلامة او مردوديّة انها تنقل من و الى تونس... الحلّ مع الخطوط الجوّية التّونسيّة هو اوّلا حسب رايي إعادة هيكلة جذريّة و فرض الانضباط على الجميع دون استثناء و لو رفضت النقابات، و هذا شانطي كبير، يبدو انّو في بداياتو، و ان شاء الله المستقبل خير...
المصادر: تقارير مراقبي حسابات الشّركة التّونسيّة لسنوات 2009 الى 2015، المنشورة و المتاحة للعموم بموقع بورصة تونس و موقع هيئة السّوق الماليّة |
والله مفاجأة، رغم الغياب المطول، الصفحة وصلت 50 الف فان، شكرا على ثقتكم الغالية،
شكرا لعشرات الميساجات الي لقيتهم اينبوكس يسألو عليا، و آسف اذا ما نجمتش نجاوب الناس الكل، المانع خير حمدوالله... سنعود قريبا بإذن الله |
في ميدي شو توا، السيد النائب الفاضل بن عمران يناقش في المدير العام للمعهد الوطني للإحصاء.. في مواضيع تقنية.... سكر البرنامج سي علاء.. |
2017?
Ad augusta per angusta |
هذا موش درس اقتصاد، هذي ملاحظة وقتية دون أي اعتبار لعوامل اخرى :
الاستهلاك من أهم محركات الاقتصاد، بالفلاقي، هو أهم دافع لتنفنيف أمور البلاد، قد ما يرتفع البيع، قد ما تكثر الخدمة عند الناس إلي تبيع، قد ما يستحقوا مواطن شغل، و وسائل نقل اتدور، و الناس الكل تخدم، و الفلوس قد ما تدور أسرع بين الناس، قد ما تتخلق ثروة اكثر، اليوم واحد من أيام السنة الي متوقع ارتفاع الاستهلاك فيها، و الصباح بوادر يوم استهلاك مميّز، embouteillage يفرهد عالقلب😍، مغازات زحمة تقول كوشة قبل شقان الفطر في رمضان😃، اخرجوا كل قدير و قدرو، تفرهدو، عيشوا، و ساهموا في دوران عجلة اقتصاد بلادكم... و تذكروا، تذكروا، تذكروا، الcode à barres متاع المنتوج المصنوع في تونس هو 619.... إن شاء الله عامكم مبروك |
عدنا
في الإعلام خرج خبر وجود جرثومة في نوع من المياه المعدنية المعلبة... لكن حتى حد ما قال للتوانسة شنية الماركة...
هو للتنبيه، تنجم تكون جرثومة غير خطيرة و يقاومها طبيعيا جهاز المناعة البشري، و هذا الأقرب للواقع في بالي، و ديما حسب رأيي (نعاود، حسب رايي المتواضع) انو مجرد حادث نادر صار في عملية تعليب مجموعة من القوارير، لكن...
من أروع إنجازات اقتصاد السوق، هو إعطاء الحكم الفيصل على المصنعين، للمستهلك. و اقتصاد السوق ما ينجح إلا في مناخ شفّاف و نزيه... يعني لو الحادث في دولة اوروبية، راهو اسم الماركة الي فيها مشكل يخرج في كل وسائل الإعلام و بلاغات هيئات الدفاع عن المستهلكين، و النتيجة الطبيعية هي لفض فوري للماركة من طرف المستهلكين، تليه خسائر فادحة للشركة المنتجة للماركة، و إفلاسها في بعض الأحيان... و هذا راهو و لو كان على المدى القصير نتيجة سيئة، فهو نتيجة ممتازة للمستهلك و البلاد على المدى المتوسط و البعيد.... لما يشتغل اقتصاد السوق بشفافية و تتعاقب الشركة المنتجة (عقوبة تجارية بإحجام المستهلكين عن منتوجها)، نضمنوا انو مستقبلا ما يبقى إلا الأفضل في السوق، و الافضل هو الي يقدم ثنائية جودة/سعر متميزة.... لكن لما نخبّيو معلومة على المستهلك، فإننا نقضي على فكرة اقتصاد السوق من اساسها، و نحولو بلادنا إلى حاجة أشبه بسوق عكاظ...
صار خطأ في التعليب؟ عامل برك ما غسلش يديه تسبب في المشكلة؟ امورك، براااا روح، هذا بكل بساطة معناه انو إجراءات الجودة و السلامة عندك ممكن اختراقها، و لما نتحدثوا عالماء، يصبح أتفه اختراق هو دليل على عدم الكفاءة و عدم أهلية هذا المنتج لتقديم سلعة للمستهلكين... في اقتصاد سوق شفاف، تكون فيه المعلومة الفورية متوفرة للمنتج و المستهلك، رد السوق يكون عنيف، و عزوف المستهلكين عن المنتوج السيئ، يؤدي آليا لطرد المنتج من السوق، و هذي رسالة لغيره من المنتجين بأنو أي خطأ معناه عقاب قاسي و خسائر فادحة قد تنتهي بالإفلاس... أما محاولة تغطية الموضوع بحجة انو خطأ تافه لا خطر فعلي منه على صحة الناس، و انو موضوع يهم عدد صغير جدا من ذلك المنتوج، و انوا لازم نحافظوا على الشركة و مواطن الشغل الي فيها، فهذا معناه آليا رسالة لكل المتعاملين الاقتصاديين، و رسالة لكل العمال، انوا الصرامة في احترام السلامة و الجودة ليسوا مهمين، و لا عواقب تُذكر للتهاون... و هذي طريق سيّارة لتغييب التنافس الشرس بين المنتجين من أجل تحسين الجودة، و غياب التنافس هذا، معناه غياب القيمة المضافة في الاقتصاد الوطني...
كل سنة و انتم بالف خير، و تذكير، ديما اليوم خير من البارح، لانوا مجرد التعبير عن الرأي هذا كان مستحيل البارح... الحديث على مشاكلنا، طريق لحلها، طريق طويل صحيح، لكنو الطريق الوحيد، و نعاود، قناعتي التامة انو مستقبل البلاد هذي أفضل من ماضيها، مادمنا صامدين في الوقوف و حب البلاد هذي، مادام نهاية الطريق نجاحنا...
كل عام و انتم بخير، كل عام و تونس تجمعنا بخير، غدوا خير، صدقوني غدوا خير بإذن الله... |
بدون تعليق😮😮😮 حتى الدول الخارجية ولات فيها انتماءات يا بو قلب، السيد متقلق كيفاش لما تحدثنا على العجز، سمينا تركيا و الصين و أمريكا و ما سميناش فرنسا و ايطاليا و ألمانيا. .. و هذا طبيب راهو، يعني نظريا فما حد ادنى من الادراك المكتسب، الناس هبلت والله... المرة الجاية توا نحكيو على اقتصاد مجرة التبانة و عجزنا التجاري مع كوكب زحل |
صباح النور
في ال11 شهر الاولى من سنة 2016، العجز في التجارة الخارجية متاع تونس بلغ 11574 مليون دينار، معناها صادراتنا أقل من وارداتنا ب11574 مليون دينار... معناها فما ما يقابل 11574 مليون دينار عملة صعبة خرجت من بلادنا و ما رجعتلناش... قريب 50% من مبلغ العجز هذا جاي من 3 بلدان برك هي :
* تركيا 1330 مليون دينار
* امريكا 835 مليون دينار
* الصين 3474 مليون دينار
احنا رانا ما انجموش نخرجو قانون يوقف استيراد سلعة من السلع من بلاد من البلدان، خاطر الاجابة باش تكون تسكير موازي على صادراتنا و نترزاو في العملة الصعبة الي شايحين منها ديجا...راهو سعر الدينار يتحدد بكمية العملة الصعبة الموجودة في بلادنا، إذا العملة تكثر، يرخص سومها بالدينار و الدينار يطلع، و إذا تنقص كيما صايرلنا توا معناها سومها يغلى و الدينار سعد يتكب... يا تونسي استهلك تونسي باش الدينار ما يزيدش يطيح سعدو، باش الاسعار ما تزيدش تغلى خاطر كي الدينار يطيح أسعار أي حاجة من الخارج تغلى و رانا نستوردو في كل شي باش نعيشو، من قمح للايصانص للدواء للتكنولوجيا لغيرهم من السلع الي اذا ما نستهلكوهاش مباشرة، فهي تدخل في تركيبة سلع اخرى، و انخفاض الدينار معناها ارتفاع أسعار كل شي، استهلكو تونسي باش الدينار ما يطيحش سعدو و باش ديوننا بالعملة الصعبة ما تتكلفش على ميزانيتنا اغلى كي نجو نخلصو هالديون، و اتذكروا انو لما نخلصوا أكثر ديون معناها نقصان مصاريف أخرى كيما الصحة و التعليم و البنية التحتية، استهلك تونسي باش تحافظ على خدمتك و تخلق خدمة لغيرك، استهلكوا تونسي و لو جودة اقل، راهم اليابانيبن و الشنوا سكرو على ارواحهم و كلاو زبالتهم سنين قبل ما يوليو مصدرين، وقتها كان العالم مسكر بطبعو، لكن لو حبو يسكرو و يوقفو الاستيراد في وقتنا توا راهم ما نجموش، كيما احنا ما انجموش بقانون نوقفو الاستيراد... استهلكوا تونسي اذا تحبو ارواحكم، راهو الي صار في مصر موش بعيد اذا ما نفيقوش، يا توانسة ما تستناو شي لا من الحكومة لا من غيرهم، إذا حد باش ياقف لنفسو، فراهو احنا، نحافظوا على مستوى عيشنا و على الي بقى في بلادنا... كليمتين اخيرا لبعض اصحاب المصانع من انصار كعور و اعطي الاعور للتقليص في التكلفة و رفع ارباحهم على حساب الجودة، الله لا تربحكم فيقوا، فيقوا راهو الرهان على مصير وطن، راهو الرهان اعظم ببرشا من ثرواتكم القذرة...
نهاركم زين يا توانسة |
سلام
النص النهائي لقانون المالية غير متوفر حاليا في انتظار أن تقوم لجنة المالية بالبرلمان بصياغته. فما كلامات متفرقة في وسائل الإعلام و بعض مواقع الانترنات، ما نحبش نقدملكم معلومة ناقصة أو مشكوك في صحتها خصوصا أن كل كلمة بوزنها في القانون. لذا هانا نستنو في النشر الرسمي للصيغة النهائية، و بعدها نعملو مقارنة لما بقي من الإجراءات الأربعة الي تبعناها مع بعضنا هوني بالصيغة الأصلية المقترحة من وزارة المالية و آثار الصياغتين، و الاجراءات الي نحكيو عليها هي :
* رفع السر البنكي
* جباية المهن الحرة
* تعريف إمضاء العقود في القباضات
* المساهمة الجبائية الاستثنائية |
10 ديسمبر اليوم العالمي لحقوق الإنسان
مساندة منا للرابطة التونسية للدفاع عن حقوق الإنسان الي بين 2000 و 2010 ناضل فيها أشرف من عارض بن علي |
Subsets and Splits
No community queries yet
The top public SQL queries from the community will appear here once available.